text:
དཔལ་ལྡན་རྒྱུད་བཞིའི་པར་མ་ལ་དཔྱད་པ།
- སྨན་པ་བློ་བཟང་དར་རྒྱས།
ལོ་རྒྱུས་ཀྱི་རྒྱབ་ལྗོངས།
མཁས་པ་རྣམས་ཀྱི་བཞེད་ཚུལ་གཅིག་མཐུན་མེད་པ།
དེ་ཡང་སྔོན་བྱོན་བོད་ཀྱི་མཁས་པ་ལ་ལས་དཔལ་ལྡན་རྒྱུད་བཞི་ནི་རྒྱལ་བའི་བཀའ་ཡིན་ཟེར་བ་དང་། ལ་ལས་དེ་ནི་བོད་མཁས་པས་མཛད་པའི་བསྟན་བཅོས་ཡིན་ཟེར་བ་དང་། ཡང་ལ་ལས་དེ་ནི་གཏེར་མ་ཡིན་ཟེར་བ་ལ་སོགས་པའི་དགོངས་པ་མི་མཐུན་པ་གསུམ་བྱུང་ཡོད་པ་རེད། གོང་གི་བཞེད་ཚུལ་གང་ཡིན་ཡང་རང་རང་ལ་ལུང་དང་རིགས་པའི་རྒྱབ་རྟེན་ཡོད་ལ། དེ་དག་མཁས་པའི་རྣམ་དཔྱོད་ལས་ཐོན་པའི་བཞེད་ལུགས་ཁོ་ན་ཡིན་པ་གོར་མ་ཆག འོན་ཀྱང་རྒྱུད་བཞིའི་རྩོམ་སྟངས་དང་། དེའི་དམིགས་ཡུལ། དགོས་མཚན། ནང་དོན་སོགས་སྐབས་དེའི་སྤྱི་ཚོགས་ཀྱི་འགྲོས་དང་བསྟུན་ནས་བརྩམས་པར་བརྟེན། དེ་ལ་དམིགས་གསལ་དུས་རབས་ཀྱི་རང་བཞིན་དང་། དེའི་སྐབས་ཀྱི་ཆོས་ལུགས་ཀྱི་རང་བཞིན་ནམ་མང་ཚོགས་ཀྱི་ཆོས་དད་ཁ་ཕྱོགས་ཚུལ་གཉིས་དང་བྲལ་ཐབས་མེད་པ་ཞིག་ཆགས་ཡོད།
དང་པོ། རྒྱལ་བའི་བཀའ་ཡིན་པར་བཞེད་པ།
རྒྱུད་བཞི་བཀའ་ཡིན་པར་འདོད་པའི་ལུགས་ནི། གཙོ་བོ་བྱང་ལུགས་པ་རྣམས་ཀྱིས་གསོ་རིག་རྒྱུད་བཞི་འདི་བཀའ་འགྱུར་གྱི་ནང་དུ་བཞུགས་མེད་ནའང་འཆད་པ་པོ་དྲང་སྲོང་རིག་པའི་ཡེ་ཤེས་སངས་རྒྱས་ཀྱི་སྤྲུལ་པ་ཡིན་པས་རྒྱུད་འདི་བཀའ་ཡིན་པར་བཤད་པ་དང་། ཡང་འགའ་ཞིག་གིས། སངས་རྒྱས་ཀྱི་གསུང་རབ་བམ། ཡང་ན་བསྟན་བཅོས་གང་ཡིན་ཡང་ཉོན་མོངས་སེལ་ནུས་པ། ཞི་བ་མྱང་འདས་ཀྱི་ཕན་ཡོན་བསྟན་པ་ནི་སངས་རྒྱས་ཀྱི་བཀའ་ཡིན་ཏེ། དེས་སེམས་ཅན་སྡུག་བསྔལ་ལས་ཐར་བར་བྱེད་ནུས་པའི་ཕྱིར་རྒྱུད་བཞི་འདིས་སེམས་ཅན་མང་པོའི་ལུས་སེམས་ཀྱི་ཟུག་རྔུ་བཅོམ་ནུས་པའི་ཕྱིར་ན་སངས་རྒྱས་ཀྱི་བཀའ་ཡིན་པར་བཤད། ཡང་འགའ་ཞིག་གིས། སྨན་གྱི་ནགས་སུ་ལོ་བཞི་སྟེ།། ཞེས་པའི་སྨན་གྱི་ནགས་ཚལ་དེར་བཀའ་སྩལ་བ་སོགས་ལུང་དང་རིགས་པའི་སྒྲུབ་བྱེད་དུ་མ་བཀོད་ཡོད་པ་རེད།
གཉིས་པ། བོད་མཁས་པས་མཛད་པའི་བསྟན་བཅོས་ཡིན་པར་བཞེད་པ།
རྒྱུད་བཞི་ནི་དེ་བཞིན་གཤེགས་པས་བཀའ་བསྩལ་བ་ཞིག་མིན་པར་བོད་ཀྱི་མཁས་པ་གཡུ་ཐོག་རྙིང་མ་ཡོན་ཏན་མགོན་པོའི་ཁྱད་འཕགས་ཀྱི་བློ་དང་སྐབས་དེའི་བོད་རྒྱ་བལ་གསུམ་ལ་སོགས་པའི་གསོ་དཔྱད་ཀྱི་ཡང་སྙིང་སྟེང་། བོད་ཀྱི་འབྱུང་ཁམས་དང་བསྟུན་ཏེ་བོད་མི་རིགས་ཀྱི་རང་བཞིན་ཟས་སྤྱོད་དང་། རྒྱ་གར་ནས་བསྒྱུར་བའི་《ཡན་ལག་བརྒྱད་པའི་སྙིང་པོ་བསྡུས་པ།》ལ་སོགས་རྩ་བར་བཟུང་ནས་མཛད་པ་ཞིག་ཡིན་ཞེས་གསུངས་ཡོད། དེའི་ཕྱིར་རྒྱུད་བཞི་ནི་བོད་མཁས་པས་མཛད་པའི་བསྟན་བཅོས་སུ་བཞེད་པ་ཡིན།
གསུམ་པ། གཏེར་མར་བཞེད་པ།
བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་དུ་ཆོས་རྒྱལ་ཁྲི་སྲོང་ལྡེའུ་བཙན་གྱིས་གསོལ་བ་བཏབ་པ་བཞིན། སློབ་དཔོན་ཆེན་པོ་པདྨ་འབྱུང་གནས་དེ་ཉིད་བདེ་གཤེགས་སྨན་བླ་བཻཌྰུརྱ་འོད་ཀྱི་རྒྱལ་པོའི་སྐུར་བཞེངས་ནས་ཇི་ལྟར་རྩ་རྒྱུད་གླེང་གཞིའི་ལེའུར་བསྟན་པ་བཞིན། སྤྲུལ་པའི་གྲོང་ཁྱེར་ལྟ་ན་སྡུག་དང་དྲང་སྲོང་རིགས་ལྔ་བཅས་རིམ་པས་སྤྲུལ་ནས་དཔལ་ལྡན་རྒྱུད་བཞི་ཡོངས་རྫོགས་བཀའ་སྩལ་པ་ལོ་ཆེན་བཻ་རོས་ཕྱག་རིས་སུ་བཏབ་པར་གྲགས། གནས་སྐབས་དུས་ལ་མ་བབས་པར་གཟིགས་ནས་གཏེར་དུ་སྤས་པར་གསུངས། ཕྱིས་སུ་གཏེར་སྟོན་གྲྭ་པ་མངོན་ཤེས་ལ་སྨན་སྲུང་ཞང་བློན་རྡོ་རྗེ་བདུད་འདུལ་གྱིས་ལུང་བསྟན་པ་ལྟར་གཏེར་ནས་བཞེས་ཏེ་འདྲ་བཤུས་ཀྱི་བུ་དཔེ་བཟོས་ཏེ་མ་དཔེ་སྔ་སོར་གཏེར་དུ་རང་འཇགས་བཞག་རྗེས་བུ་དཔེར་ལོ་གཅིག་གི་རིང་གཞན་ལ་གསང་སྟེ་ཉིད་ཀྱིས་ཉམས་ལེན་མཛད། དུས་ཕྱིས་སུ་རྒྱུད་གཞུང་མན་ངག་དང་བཅས་པ་ཡར་ལུང་གི་དགེ་བཤེས་ཁུ་སྟོན་དབུས་པ་དར་མ་གྲགས་པ་ཞུ་བར་གནང་། རེ་ཞིག་བཀའ་རྒྱ་མ་བཀྲོལ་བར་རྗེ་ཉིད་ཀྱིས་ཟབ་བཞེས་མཛད། མཐར་བཀའ་རྒྱ་བཀྲོལ་ཏེ་ཉིད་ཀྱི་སློབ་མ་སུམ་སྟོན་ཡེ་ཤེས་གཟུངས་ལ་སོགས་པར་སྤེལ་བའི་བརྒྱུད་པ་ནི་རྒྱུད་བཞི་གཏེར་མའི་ལུགས་ཀྱི་ཆགས་ཚུལ་བརྒྱུད་པར་བཅས་པ་ཡིན།
བཀའ་བསྟན་གཏེར་གསུམ་གཅིག་འདུས་ཡིན་པར་བཞེད་པ།
དེ་ལྟར་གསོ་རིག་རྒྱུད་བཞིའི་ནང་དོན་ཏེ། ནད་རིགས། རྒྱུ་རྐྱེན། ཟས་སྤྱོད་ཕན་གནོད། ནད་མིང་། ནད་རྟགས། ནད་བཅོས་ཀྱི་བརྒྱུད་རིམ་སོགས་སྒོ་གང་ནས་བལྟས་ཀྱང་རྒྱ་གར་འཕགས་པའི་ཡུལ་དང་ཆེས་མི་མཐུན་པར་མཐོ་སྒང་བོད་ས་མཐོའི་མི་རིགས་ཀྱི་ཟས་སྤྱོད་རང་བཞིན་དང་ཤིན་ཏུ་མཐུན་པའི་དབང་གིས་རྒྱལ་བའི་བཀའ་མིན་པར་བོད་རང་གི་མཁས་པས་མཛད་པའི་བསྟན་བཅོས་ཞིག་ཡིན་པ་གསལ་པོ་རྟོགས་ཐུབ།
ཡང་དུས་ཀྱི་བརྒྱུད་རིམ་དང་། ལོ་རྒྱུས་ཀྱི་བྱུང་རིམ་དབང་གིས་ལོ་མང་གཏེར་དུ་སྦས་པ་ལས་གཏེར་མར་འགྱུར་བ་སྟེ་མདོར་ན་བོད་མཁས་པ་རྣམས་ཀྱིས་རྒྱུད་བཞི་ནི་ཕྱི་ནང་གསང་གསུམ་གྱི་ཐོག་ནས་འགྲེལ་བཤད་དང་རང་རང་སོ་སོའི་ལུང་དང་རིགས་པའི་སྒྲུབ་བྱེད་བཀོད་ཡོད་ཅིང་རྒྱུད་བཞི་ནི་རྒྱལ་བའི་བཀའ་ཡིན་ལ་བསྟན་བཅོས་ཀྱང་ཡིན་ཞེས་བརྗོད་པ་དང་། ཡང་གཏེར་མ་ཞེས་ཀྱང་བརྗོད་པ་ཡིན། འདི་ལྟར་བརྩམས་ཆོས་རིག་གཞུང་གཅིག་ལ་རྒྱལ་བའི་བཀའ་དང་བསྟན་བཅོས། གཏེར་མ་བཅས་ཀྱི་ཆ་ཡོངས་སུ་ཚང་བ་ནི་གཡུ་ཐོག་རྙིང་མ་ཡོན་ཏན་མགོན་པོའི་རྣམ་དཔྱོད་ཀྱི་རྩལ་ཁྱད་འཕགས་ཤིག་ཡིན་པ་མ་ཟད་དཔལ་ལྡན་རྒྱུད་བཞི་ཡི་ཐུན་མོང་མ་ཡིན་པའི་ཁྱད་ཆོས་ཀྱང་ཡིན།
གཡུ་ཐོག་རྙིང་མ་ཡོན་ཏན་མགོན་པོ།
བོད་ཀྱི་རྒྱལ་ཐོག་སོ་བརྒྱད་པ་བཙན་པོ་ཁྲི་སྲོང་ལྡེའུ་བཙན་གྱིས་ཕྱོགས་ཀྱི་རྒྱལ་ཁབ་ཁག་ནས་སྨན་པ་གྲགས་ཅན་རྣམས་སྤྱན་འདྲོངས་ཤིག་ཅེས་བཀའ་བསྒོས་པའི་དུས་སུ་རྒྱ་གར་གྱི་སྨན་པ་ཤྰནྟི་གརྦྷ་དང་རྒྱ་ནག་གི་སྨན་པ་སྟོང་གསུམ་གང་བ། ཏ་ཟིག་ནས་ཧ་ལ་ཤནྟི། ཁ་ཆེའི་སྨན་པ་གུ་ཧེ་བཱ་ཛ། གྲུ་གུའི་སྨན་པ་སེར་མདོ་འོད་ཆེན། ཁྲོམ་གྱི་སྨན་པ་བི་ཇི་ཙན་པ་ཤི། དོལ་པོའི་སྨན་པ་ཁྱོལ་མ་རུ་རྩེ། བལ་པོའི་སྨན་པ་དྷརྨ་ཤྰི་ལ་སོགས་སྨན་པ་མཁས་ཅན་མང་པོ་གདན་དྲངས་ཡོད།
བོད་ཀྱི་ཁྱིམ་མཚེས་རྒྱལ་ཁབ་ཁག་གི་སྨན་པ་དང་བོད་ཀྱི་སྨན་པ་གཡུ་ཐོག་ཡོན་ཏན་མགོན་པོའི་ཕྱོགས་ཀྱི་བར་དུ་བསམ་ཡས་སུ་གསོ་དཔྱད་ཀྱི་རིགས་ལ་བགྲོ་གླེང་དང་ཕན་ཚུན་གོ་རྟོགས་སྤེལ་རེས། བསམ་འཆར་བཏོན་རེས་བཅས་གནང་བས་དེ་ནི་དེང་སང་ལྟར་ན་བོད་ཀྱི་ལོ་རྒྱུས་ཐོག་རྒྱལ་སྤྱིའི་རང་བཞིན་གྱི་བོད་ཀྱི་གསོ་བ་རིག་པའི་བགྲོ་གླེང་ཐེངས་དང་པོར་ངོས་འཛིན་ཀྱང་བྱས་ཡོད། བགྲོ་གླེང་དེའི་གྲུབ་དོན་ལ་གཞིགས་ནས་《རྒྱལ་པོའི་བླ་དཔྱད་པོ་ཏི་སྨུག་པོ་》བྱ་བ་ཡི་གེར་བཏབ་པ་ལོ་རྒྱུས་ཁག་ཏུ་གསལ་ཡོད། གླེགས་བམ་དེ་ལ་གཞིར་བཞག་བྱས་ནས་རྒྱལ་པོ་ཁྲི་སྲོང་ལྡེའུ་བཙན་གྱི་བླ་སྨན་པ་གཡུ་ཐོག་ཡོན་ཏན་མགོན་པོས་《རྒྱུད་བཞི་》ཕྱོགས་མཐའི་རྒྱལ་ཁབ་མང་པོའི་གསོ་དཔྱད་ཀྱི་སྙིང་པོ་ཐམས་ཅད་འདུས་པའི་《བོད་ཀྱི་གསོ་བ་རིག་པའི་གཞུང་ལུགས་ཀྱི་བསྟན་བཅོས་ཆེན་མོ་དཔལ་ལྡན་རྒྱུད་བཞི་》ཞེས་པ་དེ་ཉིད་མཛད་པ་རེད་ཅེས་གྲགས།
སྐབས་དེའི་རྒྱུད་བཞིའི་མཚན་བྱང་ལའང་《བདུད་རྩི་སྙིང་པོ་གསང་བ་མན་ངག་གི་རྒྱུད་》ཅེས་བྱ་ཞིང་དེའི་ནང་ཁྱིམ་མཚེས་རྒྱལ་ཁབ་ཀྱི་སྨན་པ་རྣམས་ཀྱིས་གསུངས་པའི་སྨན་མིང་དང་བརྟག་ཐབས་སོགས་ཀྱི་ཐ་སྙད་དེ་དག་ཡུལ་དེའི་སྐད་རང་སོར་བཞག་ནས་བརྩམས་ཡོད་པ་ནི་མངོན་གསལ་ཡིན། བོད་རང་གི་ཐུན་མིན་ཡུལ་སྲོལ་ས་བབ་དང་ཟས་སྤྱོད་ཚུན་ཆད་ཀྱང་གཞུང་ལུགས་དེའི་ནང་ཆ་ཚང་ཞིང་སྐབས་དེ་དག་ཏུ་བོད་ཡུལ་ན་གསོ་བ་རིག་པའི་གཞུང་ལུགས་འདི་ཉིད་གཞན་དང་ཐུན་མོང་མིན་པའི་རིག་གཞུང་ཞིག་གི་གཞི་རྐང་ཚུགས་པ་ཡིན་ཞེས་བརྗོད་ཆོག་པ་རེད།
ལོ་ཆེན་རིན་ཆེན་བཟང་པོ།
དེ་ནས་དུས་རབས་བཅུ་གཅིག་པའི་ནང་དུ་ལོ་ཙཱ་བ་རིན་ཆེན་བཟང་པོས་རྒྱ་གར་གྱི་མཁས་པས་མཛད་པའི་སྨན་གྱི་བསྟན་བཅོས་》ཡན་ལག་བརྒྱད་པ་དང་། དེའི་འགྲེལ་པ་ཟླ་ཟེར་《ལ་སོགས་པ་བོད་སྐད་དུ་བསྒྱུར་བར་བཤད། ལོ་ཆེན་འདིས་རྒྱ་གར་གྱི་གསོ་རིག་གཞུང་ཆེན་དེ་དག་འཆད་ཉན་མཛད་པ་ལས་སྤུ་ཧྲེང་ཀྱི་སྨན་པ་མི་བཞི་བྱ་བ་སོགས་སློབ་རྒྱུད་མང་དུ་བྱུང་བར་གྲགས།
གཡུ་ཐོག་གསར་མ་ཡོན་ཏན་མགོན་པོ།
དེ་ནས་དུས་རབས་བཅུ་གཉིས་པའི་ནང་གཡུ་ཐོག་རྙིང་མའི་གདུང་རྒྱུད་བཅུ་གསུམ་ཙམ་དུ་གྲགས་པ་གཡུ་ཐོག་གསར་མ་ཡོན་ཏན་མགོན་པོ་རྒྱ་གར་ཡུལ་དུ་ལན་དུ་མར་ཕེབས་ཤིང་དེ་སྔའི་གཡུ་ཐོག་རྙིང་མས་བརྩམས་པའི་རྒྱུད་བཞི་འདི་ཉིད་ལ་དག་བཅོས་དང་ལེགས་སྒྲིག་སོགས་མཛད་ཅིང་ལྷག་པར་ལོ་ཆེན་རིན་ཆེན་བཟང་པོའི་སྐབས་རྒྱ་གར་ནས་བསྒྱུར་བའི་《ཡན་ལག་བརྒྱད་པ་》ཁ་བསྣོན་མཛད་ཅིང་བསྟན་བཅོས་གཞན་ཡང་མང་དུ་བརྩམས་པར་གྲགས།
མདོར་ན་གཡུ་ཐོག་རྙིང་མས་རྒྱུད་བཞི་རྨང་གཞི་འདིང་གནང་བ་དང་གཡུ་ཐོག་གསར་མས་ལེགས་སྒྲིག་དང་ཁ་བསྣོན་གྱིས་ད་ལྟ་ང་ཚོས་མཐོང་ཆོས་སུ་ཡོད་པའི་བོད་ཀྱི་གསོ་བ་རིག་པའི་གཞུང་ལུགས་རྒྱུད་བཞིའི་བདག་ཉིད་ཅན་མཚན་བྱང་དུ་《བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ཅེས་བྱ་བ་》དེ་ཉིད་ལེགས་པར་གྲུབ་ཐུབ་པ་བྱུང་ཡོད་པ་རེད།
དེ་ཡང་བཞུགས་སྒར་སྨན་རྩིས་ཁང་གིས་རྒྱུད་བཞིའི་ནང་ནས་ཕྱི་མ་རྒྱུད་དབྱིན་བསྒྱུར་གྱིས་པར་སྐྲུན་སྐབས་སྐྱབས་རྗེ་མཁས་དབང་སློབ་དཔོན་ཟམ་གདོང་རིན་པོ་ཆེ་མཆོག་ནས་བྲིས་པའི་ཆེད་བརྗོད་ཀྱི་ནང་དུ། "བོད་ཀྱི་གསོ་བ་རིག་པའི་རྩ་གཞུང་དཔལ་ལྡན་རྒྱུད་བཞིར་གྲགས་པ་འདི་བོད་ཀྱི་རྩོམ་པ་པོས་བོད་སྐད་དུ་བརྩམས་པའི་བོད་གཞུང་འཁྲུལ་མེད་ཅིག་ཡིན་ནའང༌གཞུང་ཁུངས་བཙུན་པར་སྟོན་པ་དང༌། ཉན་པ་པོ་སྤྲོ་བ་སྐྱེད་པའི་ཆེད་དུ་རྒྱལ་བ་རྡོ་རྗེ་འཆང་གིས་གསུངས་པའི་རྒྱུད་སྡེ་རྣམས་དང་མཚུངས་པར་མཚན་ལའང་རྒྱུད་ཀྱི་ཐ་སྙད་སྦྱར་ཞིང༌། གཞུང་གི་དབུར་ཡང་མཚན་སྨྲོས་པ་དང་མཚན་བསྒྱུར་བ་སོགས་མཛད་པ་མ་ཟད། གླེང་གཞིའི་ནང་དྲང་སྲོང་གི་གནས་སྨན་གྱི་གྲོང་ཁྱེར་ལྟ་ན་སྡུག་ཏུ་སྟོན་པ་ཤཱཀྱའི་རྒྱལ་པོ་སངས་རྒྱས་སྨན་བླའི་སྐུར་བཞེངས་ཏེ་གསུངས་ཚུལ་སོགས་བཀོད་ཡོད་ཀྱང༌། དོན་དུ་གཞུང་འདི་སངས་རྒྱས་ཀྱི་བཀའ་མིན་པར་བསྟན་བཅོས་ཀྱི་ངོ་བོར་གནས་པ་དང་། འདིའི་རྩོམ་པ་པོ་ཡང་གཡུ་ཐོག་ཡོན་ཏན་མགོན་པོ་གསར་རྙིང་གང་རུང་ཞིག་གམ་གང་ལྟར་བོད་ཀྱི་མཁས་པ་ཞིག་ཡིན་པར་ཚིག་ཐག་ཆོད་པོས་བརྗོད་ནུས།" ཅེས་གསུངས་ཡོད།
བྱང་ཟུར་གཉིས་ཀྱི་ལུགས།
དེ་ནས་དཔལ་ལྡན་རྒྱུད་བཞིའི་དགོངས་འགྲེལ་སོགས་ཀྱི་སྐབས་བྱང་པ་དང་ཟུར་པ་ཞེས་གཉིས་སུ་གྱེས་ནས་བོད་ཡུལ་ཀུན་དུ་ས་ཁྱབ་རྡོ་ཁྱབ་ཏུ་གྱུར་པ་ཡིན། དེ་ཡང་བྱང་པ་རྣམ་རྒྱལ་གྲགས་བཟང་ནི་རིག་པའི་གནས་སྤྱི་དང་། ལྷག་པར་གསོ་བ་རིག་པའི་གཞུང་ལུགས་དང་རྒྱུད་བཞིའི་དཀའ་གནད་སྔར་མ་ཁྲོལ་བ་དུ་མ་ཟབ་བཤད་གནང་ཞིང་རྒྱུད་བཞི་འགྲེལ་བ་དང་གསོ་རིག་སྐོར་གྱི་བསྟན་བཅོས་མང་དག་ཞིག་མཛད་པ་དང་། རང་གི་སྲས་བཀྲ་ཤིས་དཔལ་བཟང་གིས་གཙོས་པའི་སློབ་མ་གྲངས་མེད་དུ་འཕེལ་ནས་དཔལ་ལྡན་བྱང་པའི་ལུགས་དེ་ཉིད་བྱུང་བ་ཡིན།
དེ་ནས་ཟུར་མཁར་མཉམ་ཉིད་རྡོ་རྗེས་བོད་ཀྱི་གསོ་རིག་རྒྱུད་བཞི་ལ་བཀའ་བསྟན་གྱི་འགྲེལ་པ་དང་སྨན་རྫས་ངོས་འཛིན། ནད་པ་བརྟག་ཐབས་སོགས་ལ་དམིགས་གསལ་གྱི་མཛད་པ་བསྐྱངས་གནང་བ་རེད། དེ་ནས་དེའི་གདུང་རྒྱུད་དུ་ཟུར་མཁར་བློ་གྲོས་རྒྱལ་པོ་བྱོན། ཁོང་གིས་ཀྱང་《རྒྱུད་བཞིའི་འགྲེལ་པ་མེས་པོའི་ཞལ་ལུང་》ཞེས་བྱ་བ་དང་གསོ་རིག་གི་བསྟན་བཅོས་དུ་མ་མཛད། ལྷག་པར་གཡུ་ཐོག་གིས་བྲིས་པའི་《རྒྱུད་བཞི་གསེར་མཆན་མ་》བྱ་བར་གཞིགས་ནས་རྒྱུད་བཞི་འདི་ཉིད་པར་དུ་ཐོག་མར་བརྐོས་གནང་བ་རེད། ཁོང་ལ་སློབ་མ་མང་དུ་བྱུང་ཞིང་ཟུར་མཁར་གྱི་རྒྱུད་པ་ལས་ནང་སོ་དར་རྒྱས་བྱ་བས་ྋགོང་ས་ལྔ་པ་ཆེན་པོའི་བླ་སྨན་པ་མཛད་པ་རེད།
རྒྱུད་བཞིའི་ནང་དོན།
རྒྱུད་བཞི་ཞེས་པ་ནི་རྩ་བའི་རྒྱུད་དང་། བཤད་པའི་རྒྱུད། མན་ངག་རྒྱུད། ཕྱི་མ་རྒྱུད་བཅས་ལ་བྱ་ཞིང་། དེ་ཡང་རྩ་བའི་རྒྱུད་ཅེས་པ་གང་ཟག་བློ་རབ་ཀྱི་དོན་དུ་གསོ་བ་རིག་པ་ཐམས་ཅད་ཀྱི་དོན་ས་བོན་གྱི་ཚུལ་དུ་སྨོས་པ་ཚིག་ཉུང་ངུའི་སྒོ་ནས་གསོ་རིག་གི་དོན་རྒྱ་ཆེན་པོ་མདོར་བསྡུས་ཏེ་སྟོན་པས་ན་རྩ་བའི་རྒྱུད་ཅེས་སོ།།
བཤད་པའི་རྒྱུད་ཅེས་པ་གང་ཟག་བློ་འབྲིང་གི་དོན་དུ་གསོ་བ་རིག་པའི་དོན་ཐམས་ཅད་གནས་བཅུ་གཅིག་ཏུ་བསྡུས་ནས་རྩ་བའི་རྒྱུད་དུ་རྒྱས་པར་མི་གསལ་བ་རྣམས་གསལ་བར་བཤད་པ་དང་། གསལ་བ་རྣམས་སུ་མ་ཚང་བ་ཁ་བསྐངས་ཏེ་བཤད་པ། ཆ་མཐུན་པ་རྣམས་ཀྱང་དོན་ངེས་ཤེས་བསྐྱེད་དེ་བཤད་པ། ཚིག་དོན་འགའ་ཞིག་འཐོར་བ་རྣམས་བསྡུས་ཏེ་བཤད་པ། བསྡུས་པ་རྣམས་རྣམ་པར་ཕྱེ་ནས་བཤད་པ་སྟེ། འཐོར་བ་སྡུད། འཁྲུགས་པ་བསྡེབས། གབ་པ་མངོན་དུ་ཕྱུངས་ནས་གསོ་དཔྱད་ཀྱི་དོན་ཐམས་ཅད་བཤད་ཐབས་ཀྱི་སྒོ་ནས་གཏན་ལ་འབེབས་པ་བཤད་པའི་རྒྱུད་ཅེས་སོ།།
མན་ངག་རྒྱུད་ཅེས་པ་བློ་ཐ་མའི་དོན་དུ་བརྗོད་བྱ་གསོ་ཡུལ་ཡན་ལག་བརྒྱད་ལ་རྗོད་བྱེད་གསོ་ཐབས་སྐབས་བཅོ་ལྔའི་ལག་ལེན་མཛུབ་ཚུགས་སུ་ནད་རེ་ལ་རྒྱུ་རྐྱེན་དབྱེ་བ་རྟགས་དང་བཅོས་ཐབས་སྤྱི་དང་བྱེ་བྲག་རྣམས་ཕྲ་ཞིབ་རྒྱུ་མཚན་དང་བཅས་ཏེ་མན་ངག་ལག་ལེན་དམར་ཁྲིད་ཀྱི་སྒོ་ནས་གསལ་རྒྱས་རྫོགས་པར་གཏན་ལ་འབེབས་པ་མན་ངག་རྒྱུད་ཅེས་སོ།།
ཕྱི་མ་རྒྱུད་ཅེས་པ་བློ་ཤིན་ཏུ་དམན་པ་རྣམས་ཀྱི་དོན་དུ་མདོ་བཞི་རུ་གྱེས་ནས་ཚིག་དོན་གཉིས་ཀ་རྒྱས་བསྡུས་འཚམས་ཞིང་རྟོགས་སླ་བ་དང་ལག་ལེན་རྣམས་ཀྱང་ཤིན་ཏུ་འཁྱེར་བདེ་ཞིང་དོན་གསལ་ལ་གནད་དུ་འདྲིལ་བའི་ཚུལ་དུ་གཏན་ལ་འབེབས་པ་ཕྱི་མའི་རྒྱུད་ཅེས་བྱ་བ་ཡིན། དེ་ལྟ་བུའི་དཔལ་ལྡན་གསོ་བ་རིག་པའི་རྒྱུད་བཞི་འདིར་གསོ་དཔྱད་ཀྱི་དོན་ཐམས་ཅད་བསྡུས་ཏེ་ཚང་བར་བསྟན་པའོ།།
རྒྱུད་བཞིའི་པར་མའི་སྐོར།
གོང་གསལ་ལོ་རྒྱུས་ཀྱི་དོན་སྙིང་གང་ཡང་རུང་བོད་ཀྱི་གསོ་བ་རིག་པའི་གཞུང་ལུགས་དང་འབྲེལ་བའི་དཔེ་ཐོག་པར་གཞི་དང་ཤིང་དཔར་སོགས་མང་དག་ཡོད་ཅིང་ལྷག་པར་《དཔལ་ལྡན་གསོ་བ་རིག་པའི་རྒྱུད་བཞིའི་》པར་ཁུངས་ཀྱང་འདྲ་མིན་ནས་བྱུང་ཡོད་ལ་དེ་དག་གི་མཛད་བྱང་ལའང་མིང་འདོགས་འདྲ་མིན་སྣ་ཚོགས་སུ་བཏགས་ཡོད།
གསོ་བ་རིག་པའི་གཞུང་དང་མན་ངག་ཐམས་ཅད་ཀྱི་ཡང་རྩེར་གྱུར་པ་དཔལ་ལྡན་རྒྱུད་བཞི་འདི་ཉིད་ལ་ཉེ་ཆར་བོད་བཞུགས་བོད་སྨན་མཁས་པ་གོ་འཇོ་དབང་འདུས་གཙོ་བྱས་པའི་མཁས་པ་རེ་ཟུང་དང་ལྷག་པར་མཁས་དབང་དམ་པ་བྱམས་པ་འཕྲིན་ལས་ཀྱི་ཆེད་རྩོམ་སོགས་ཀྱི་ནང་སྡོམ་རྩིས་བྱས་པ་ལྟར་ན། 《རྒྱུད་བཞི་》ལ་ད་ལྟ་དངོས་སུ་ཉར་ཚགས་བྱས་ཡོད་པའི་པར་གཞིའི་རིགས་མི་འདྲ་བ་བཅུ་གཅིག་ཙམ་ཡོད་པར་གསུངས་ཡོད།
ཕྲན་རང་ཉིད་ནས་དྲྭ་ལམ་བརྒྱུད་པར་མའི་པར་ཁུངས་ཀྱི་མིང་འཚོལ་ཞིབ་དང་མིང་ཐོ་མང་དག་ཅིག་བཤེར་འབྲས་རྙེད་སོན་བྱུང་བ་རྣམས་ནི། གྲྭ་ཐང་པར་མ་དང་། ལྕགས་པོ་རིའི་པར་མ། སྒམ་པོ་བའི་པར་མ། རྟག་བརྟན་པར་མ། ཨེ་པར་མ། ལོ་རོའམ་ལོར་པར་མ། རྫོང་དཀར་པར་མ། ཞོལ་པར་མའམ་དགའ་ལྡན་ཕུན་ཚོགས་གླིང་གི་པར་མ། པོ་ཏཱ་ལའི་པར་མ་དང་པོ་དང་གཉིས་པ། སྡེ་དགེའི་པར་མ་དང་པོ་དང་གཉིས་པ། སྐུ་འབུམ་པར་མ། བླ་བྲང་པར་མ། སོག་པོ་ཐུ་མེད་དགོན་པར་མ། བོད་ཀྱི་ལྕགས་པར་མ། འབྲུག་ཡུལ་པར་མ་དང་པོ་དང་གཉིས་པ། ཕྱི་སོག་པར་མ། ཨུ་རུ་སུ་ཨ་ཀོ་པར་མ། པེ་ཅིང་པར་མའམ་ཟུང་ཅུ་ཟེ་བོད་སོག་པར་མ། བོ་དོང་པར་མ། ཅོ་ནེའི་པར་མ། རྫོང་དགའི་པར་མ། སྣར་ཐང་པར་མ། བོད་གཞུང་སྨན་རྩིས་ཁང་གི་འཕྲུལ་པར་མ་སོགས་འདུག་ཅིང་མདོར་ན་པར་ཁུངས་མང་དག་ཞིག་ཡོད་པའི་ནང་ནས་འགའ་ཞིག་ཤིང་པར་མ་དང་ལྕགས་པར་མ། ལག་བྲིས་མ་སོགས་ཡོད་པར་གསུངས་ཤིང་གོང་གསལ་པར་གཞིའི་མིང་གི་རྣམ་གྲངས་དེ་དག་ལམ་ཙམ་ཞིག་གསལ་སྟོན་བྱས་ཡོད་པ་མ་གཏོགས་ཞིབ་ཆའི་པར་གཞིའི་གནས་ལུགས་གཤམ་དུ་གསལ་ཡོད།
གང་ལྟར་པར་ཁུངས་ཀྱི་མིང་འདོགས་སྣ་ཚོགས་ཁྲོད་དཔེར་ན། ཞོལ་པར་མ་དང་དགའ་ལྡན་ཕུན་ཚོགས་གླིང་གི་པར་མ་ཞེས་ལོགས་སུ་པར་ཁང་སོ་སོར་བསྟན་འདུག་པ་དང་ཡང་འགའ་ཞིག་ལ་པར་ཁང་གི་མིང་བྱང་གསལ་ཡང་རྒྱུད་བཞིའི་པར་མ་མཇལ་བར་དཀོན་ཅིང་ཐེ་ཚོམ་སྐྱེ་གཞི་ཡང་བྱུང་སོང་བ་མ་གཏོགས་མཐའ་གཅིག་ཏུ་པར་ཁང་དང་པར་ཁུངས་ཡོད་པ་ཙམ་གྱིས་རྒྱུད་བཞི་འདི་ཉིད་པར་ཡོད་མེད་ལ་ཁ་ཚོན་བཅད་ནས་བཤད་མི་ཐུབ་ཅིང་པར་མ་འགའ་ཞིག་ལ་《རྩོམ་པ་པོ་》ཞེས་གསལ་བ་དང་འགའ་ཞིག་ལ་གང་ཡང་མི་གསལ་བ་སོགས་སྣ་ཚོགས་ཡོད།
དེ་ཡང་པར་ཁུངས་འགའ་ཞིག་ལ་བོད་ཀྱི་གསོ་བ་རིག་པའི་འགྲེལ་པ་དང་སྨན་སྦྱོར། སྨན་དང་འབྲེལ་བའི་དཔེ་ཆ་གཞན་སོགས་ཀྱི་པར་མ་མཇལ་རྒྱུ་ཡོད་པ་མ་གཏོགས་རྒྱུད་བཞིའི་པར་མ་ཡོད་པའི་གསལ་ཆ་གང་ཡང་མིན་འདུག གཤམ་དུ་ཕྱི་ལོ་གསལ་བའི་པར་ཁུངས་ལམ་ཙམ་ཞིག་རྡ་ས་བོད་ཀྱི་སྨན་རྩིས་ཁང་གི་དབྱིན་ཡིག་དྲྭ་རྒྱའི་ནང་འཁོད་པ་བཞིན་གཤམ་གསལ་རེའུ་མིག་ཐོག་གསལ་སྟོན་ཞུས་ཡོད་པས་དཔྱོད་ལྡན་རྣམས་ཀྱིས་དཔྱད་པར་འཚལ།
གཅིག གྲྭ་ཐང་པར་མ།
རྩ་རྒྱུད་པར་བྱང་དུ། ཡར་རྒྱབ་ཆོས་ཀྱི་རྒྱལ་པོའི་རྒྱལ་རྔ་དེ། །བློ་གྲོས་རྒྱལ་པོའི་དབྱུག་གུས་བསྐུལ་བའི་ཚེ། །གསོ་རིག་བསྟན་པའི་ལོ་ཏོག་རྒྱས་བྱེད་པའི། །མི་ཟད་ཆོས་ཀྱི་ཆར་བ་འདི་བབ་བོ། །
གྲྭ་ཐང་པར་མ་ནི་ཕྱི་ལོ་༡༥༤༦ལོར་སྡེ་པ་ཡར་རྒྱབ་པས་སྦྱིན་བདག་མཛད་ཅིང་ཟུར་མཁར་བློ་གྲོས་རྒྱལ་པོ་སྐུ་དངོས་ཀྱིས་གཡུ་ཐོག་ཕྱག་བྲིས་མའི་རྒྱུད་བཞིའི་གསེར་མཆན་སོགས་གནའ་རབས་ཀྱི་ཚད་ལྡན་ཡིག་ཆ་རྣམས་ལ་ཁུངས་བཅོལ་ཏེ་རྒྱུད་བཞི་ཡི་མ་ཟིན་ལ་ཞུས་ཆེན་དག་བཅོས་མཛད་དེ་བརྐོས་གནང་བ་ཞིག་རེད། ཟུར་མཁར་བློ་གྲོས་རྒྱལ་པོ་ནི་ཟུར་མཁར་མཉམ་ཉིད་རྡོ་རྗེ་དང་གདུང་རྒྱུད་གཅིག་ཡིན་ཞིང་རབ་བྱུང་དགུ་པའི་སྤྲུལ་༡༥༠༩ལོར་སྐུ་བལྟམས། མཚན་ལ་ཚེ་བརྟན་རྒྱལ་ཞེས་གསོལ། དེ་རྗེས་ཀརྨ་འཕྲིན་ལས་པས་དབུ་སྐྲ་གཙུག་ཕུད་བཞེས་ཏེ་མཚན་ལ་དཔལ་ལྡན་དོན་གྲུབ་རྣམ་རྒྱལ་ཞེས་གནང་། སྐུ་ཆུང་དུས་ཐུན་མིན་དང་ཐུན་མོང་གི་རིག་གནས་སྤྱི་ལ་སྦྱངས་པ་མཛད་ཅིང་ཁྱད་པར་དུ་གསོ་བ་རིག་པའི་ཐད་གླང་བུ་ཆོས་རྗེ་དང་། བྱམས་པ་བཀྲ་ཤིས་དཔལ་བཟང་སོགས་མཁས་དབང་དུ་མ་ལས་གསོ་རིག་གི་གཞུང་དང་ལུང་མང་པོ་གསན་སྦྱོང་གནང་བས་གསོ་བ་རིག་པར་འཆད་རྩོད་རྩོམ་གསུམ་གང་ལའང་ཐོགས་པ་མེད་པར་གྱུར།
གྲ་ཐང་རྒྱུད་བཞི་པར་དུ་བརྐོས་པ་དེ་ནི་རྒྱུད་བཞིའི་པར་གཞི་སྔ་ཤོས་སུ་གྱུར་ཡོད། དེས་བོད་ཀྱི་ཡུལ་གྲུ་ཆེན་མོར་རྒྱུད་བཞི་འཆད་ཉན་དང་དར་འཕེལ་འགྲོ་རྒྱུར་ཕན་རླབས་ཆེན་པོ་ཐོན་ཡོད་པར་གྲགས། ནང་སོ་དོན་ཡོད་སོགས་མཁས་གྲུབ་ཀྱི་སློབ་མ་མང་པོ་བསྐྱངས་ཅིང་སྐུ་ཚེ་ཧྲིལ་པོར་བོད་ཀྱི་གསོ་བ་རིག་པའི་བསྟན་བཅོས་ཁོ་ན་མཛད་ཡོད།
དཔྱད་གཞི།
རབ་བྱུང་བཅུ་པའི་ཆུ་བྱ་(༡༥༧༣)ལོར། ཟུར་མཁར་མཉམ་ཉིད་རྡོ་རྗེའི་གཟིགས་དཔེ་《རྒྱུད་བཞི་སྒོ་ནང་མ་ལ་མ》དཔེ་བྱས་ཏེ་《གྲ་ཐང་རྒྱུད་བཞི་》ཞེས་པའི་ཤིང་དཔར་ཐོག་མར་བསྐོས་པར་མཛད་། དེ་ལ་མ་ཕྱི་བྱས་ཏེ་ཏཱ་ལའི་བླ་མ་སྐུ་ཕྲེང་ལྔ་པའི་དུས་རྩེ་པོ་ཏ་ལར་ཡོད་པའི་《རྒྱུད་བཞི་》དཔར་རྙིང་པ་དེ་ཐོག་མར་དཔར་སྐྲུན་གནང་ཞིང་། དེ་རྗེས་རབ་བྱུང་བཅུ་གཉིས་པའི་མེ་ཡོས་ ༡༦༨༧ ལོར། སྡེ་སྲིད་སངས་རྒྱས་རྒྱ་མཚོས་གོང་གསལ་གྱི་སྨན་གཞུང་མང་པོ་དང་《གྲྭ་ཐང་རྒྱུད་བཞི་》བཅས་ལ་ཞིབ་འཇུག་དང་ཞུས་དག་མཛད་དེ་《རྒྱུད་བཞི་》དཔར་གསར་པ་དཔར་སྐྲུན་ཐོག དེའི་ཕྱི་ལོ་《རྒྱུད་བཞིའི་འགྲེལ་པ་བེེཌཱུརྱ་སྔོན་པོ་》བརྩམས་ནས་རབ་བྱུང་བཅུ་གཉིས་པའི་ས་སྦྲུལ་(༡༦༨༩) ལོར་དཔར་སྐྲུན་གྱིས་དངོས་སུ་འགྲེམས་སྤེལ་བྱས།
གཉིས། ལྕགས་པོ་རིའི་པར་མ།
ལྕགས་པོ་རིའི་པར་མའི་རྩ་རྒྱུད་པར་བྱང་དུ། ཤླཽ་ཀ་གཉིས་པོ་འདི་གྲྭ་ཐང་སོར་བཞག་དུས་ྋགོང་ནས་པར་བྱང་ལ་གནང་བ། སྤྲུལ་ཞིང་ལྟ་ན་སྡུག་པའི་གྲོང་ཁྱེར་ནས། །རིག་པའི་ཡེ་ཤེས་གཟུགས་གཞན་ཡོངས་བསྒྱུར་བའི། །སྲོག་འཚོའི་མཆོད་སྦྱིན་འགྱེད་མཁས་བྱང་ངོས་པ། །གསོ་རིག་དར་རྒྱས་བྱེད་པོས་བསྐུལ་བ་ལས། །ཡན་ལག་བརྒྱད་དང་ལྡན་པའི་བདུད་རྩིའི་བཅུད། །འཁྲུལ་མེད་གླེགས་བམ་ཟ་མ་ཏོག་འཁྱིལ་བ། །སླར་ཡང་ཡིད་བཞིན་འདོད་པ་འཇོ་བའི་པར། །སྡེ་བཞིའི་དཔལ་ལྡན་པོ་ཏཱ་ལ་ནས་སྤེལ། །ཞེས་དང་། ཡང་།
ཨ་ཧོ་རྒྱལ་བཀའ་རྒྱུད་ཆེན་ཡིད་བཞིན་ནོར། །བྱང་ཟུར་མཁས་པས་བྱི་དོར་ལེགས་མཛད་ཀྱང་། །སླར་ཡང་སྦས་བཅད་དྲི་ཡིས་སྤགས་པ་ཀུན། །སཱ་རའི་ཤེས་བརྩོན་ལུང་རིགས་དཔྱད་གསུམ་གྱིས། །ལེགས་པར་བཀྲུས་པའི་བསམ་འཕེལ་དབང་གི་རྒྱལ། །འགྲོ་ཀུན་བསོད་ནམས་རྒྱལ་མཚན་རྩེར་བཀོད་པས། །མི་དགེ་ཟུག་རྔུའི་དབུལ་བ་དྲུངས་ཕྱུང་ནས། །ཚེ་ནོར་བདེ་བའི་དངོས་གྲུབ་ཆར་དུ་བསྙིལ། །སྲིད་ཞིའི་འདྲེན་པ་ཕྱག་ན་པད་དཀར་འཆང་། །བྱམས་མགོན་སྤྲུལ་སྐུར་བྱོན་པར་རྟག་བརྟན་ཅིང་། །དགའ་ལྡན་ཕྱོགས་ལས་རྣམ་རྒྱལ་ཕོ་བྲང་ཆེའི། །ཆོས་སྲིད་དཀར་ཆའི་ཟླ་བཞིན་གོང་འཕེལ་ཤོག །ཅེས་པའི་པར་བྱང་སྨོན་ཚིག་འདི་ྋམི་རྗེ་སཱ་རའི་སྐབས་བསྩལ་འདུག་པ་སོར་བཞག་ཐོག་རབ་ཚེས་ཀུན་འཛིན་ས་བྱི་ལོར་གཞུང་ས་མཆོག་ནས་པར་གཞི་གསར་བསྐྲུན་མཛད་པའི་པར་འདི་ལྕགས་རི་རིག་བྱེད་འགྲོ་ཕན་གླིང་དུ་བཞུགས།།
ལྕགས་པོ་རིའི་པར་མ་ནི་རྩེ་པོ་ཏ་ལའི་པར་མར་ཤིང་ཕོ་ཁྱིའི་ལོ་༡༦༩༤《རྒྱུད་བཞི་》པར་བསྐྲུན་མཛད་པ་དེ་ཉིད་བགྲེས་སྐྱོན་ཆེ་བས་ས་བྱི་ལོར་ཕྱི་ལོ་ 1888 རྒྱལ་དབང་སྐུ་ཕྲེང་བཅུ་གསུམ་པ་དང་དེ་མོ་རྒྱལ་ཐོག་སྐབས་རྒྱུད་བཞི་པར་གཞི་གསར་བསྐྲུན་དང་ལྕགས་རི་རིག་བྱེད་འགྲོ་ཕན་གླིང་གི་བླ་མ་མདོ་ཁམས་པ་ཆོས་ཀྱི་སེང་གེས་སྤྱན་གཟིགས་ཞུ་དག་དང་བཅས་པར་བྱང་སྨོན་ཚིག་གནང་སྟེ་པར་དུ་བརྐོས་པ་ཡིན། ྋརྒྱལ་དབང་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་མཆོག་(1876 – 1933) དགུང་ལོ་གསུམ་ཐོག་ཀུན་གཟིགས་པཎ་ཆེན་སྐུ་ཕྲེང་བརྒྱད་པ་བསྟན་པའི་དབང་ཕྱུག་གིས་དབུ་སྐྲ་གཙུག་ཕུད་བཞེས་ཤིང་མཚན་ལ་རྗེ་བཙུན་ངག་དབང་བློ་བཟང་ཐུབ་བསྟན་རྒྱ་མཚོ་འཇིགས་བྲལ་དབང་ཕྱུག་ཕྱོགས་ལས་རྣམ་པར་རྒྱལ་བའི་སྡེ་དཔལ་བཟང་པོ་གསོལ། དགུང་ལོ་བཞིའི་ས་ཡོས་སྤྱི་ལོ་ ༡༨༧༩ ལོར་པོ་ཏཱ་ལའི་གསེར་ཁྲིར་མངའ་གསོལ་ཞུས་པ་རེད།
གསུམ། སྒམ་པོའི་པར་མ།
སྒམ་པོའི་པར་མ་ནི་པར་བྱང་དུ། བཤད་པའི་རྒྱུད་རྒྱལ་སྐབས་གསུམ་ལམ། །མཁས་མང་འགྲེལ་བའི་ཉིན་བྱེད་མཆོག །རྣམ་དཔྱོད་རྟ་བདུན་གྱིས་དྲངས་པས། །འཁྲུལ་བའི་མུན་པ་དྲུངས་ནས་ཕྱུང་། །སྐྱེ་དགུའི་བསོད་ནམས་བསྐྲུན་པའི་སླད། །མཚོ་སྣ་རས་པས་བསྐུལ་བའི་མཐུས། །པར་འདིའི་འཕྲུལ་མཆོག་གྲུམ་མདར་བསྒྲུབས། །སྒམ་པོའི་གནས་སུ་འཕྲིན་ལས་སྤེལ། ། ཞེས་དེང་དུས་ལྷོ་ཁ་ས་ཁུལ་རྒྱ་ཚ་རྫོང་གི་ཁོངས་སུ་གཏོགས་ཤིང་སྔོན་དུས་དྭགས་ལ་སྒམ་པོའི་གཙུག་ལག་ཁང་ཞེས་པ་བཞུགས་ཤིང་ད་ཆར་ཐོར་ཞིག་ཏུ་སོང་སྟེ་བཞུགས་མེད་པར་གྲགས། རྒྱུད་དེ་བཞིན་མཚོ་སྣ་རས་པ་ཅན་ཟེར་བས་བསྐུལ་བ་དང་པར་གཞུང་མཛད་པ་པོ་དྭགས་ལ་སྒམ་པོའི་གདན་རབས་ཉེར་བདུན་པ་དྭགས་པོ་ནོར་བུ་སྦྱིན་པ་དང་སྨན་བླ་དོན་གྲུབ་ཟེར་བས་ཞུ་དག་མཛད་དེ་གྲུམ་མདར་པར་དུ་བསྐྲུན་པ་ཡིན།
བཞི། རྟག་བརྟན་པར་མ།
རྟག་བརྟན་པར་མའི་ཕྱི་མ་རྒྱུད་ཀྱི་པར་བྱང་དུ། ཁྱད་པར་གསོ་བ་རིག་པའི་རྒྱུད་རྣམ་པ་བཞི་ཡང་། རྗེ་བཙུན་ཉིད་ཀྱི་དགོངས་པ་གཏད་པའི་འཕྲོས་སྐྱོང་དུ། རྭ་ལོ་ཙཱ་བ་ཆེན་པོའི་གདུང་། རྗེ་བཙུན་དེ་ཉིད་ཀྱི་སྐུའི་དབོན་བྱམས་པ་དང་བརྩེ་བའི་བདག་ཉིད་ཅན། ལེགས་བྱས་དཔལ་ཡོན་གྱི་ཁྲི་ལ་མངོན་པར་མཐོ་ཞིང་། ལུགས་ཟུང་བསྟན་པའི་བྱ་བ་ལ་བཀའི་འཁོར་ལོ་སྒྱུར་པ་པོ། ཀུན་དགའ་བསྟན་པའི་རྒྱལ་མཚན་གྱི་རྣམ་པར་དཀར་བའི་མཛད་བཟང་ལྷུན་གྱིས་གྲུབ་པའི་རང་འགྲོས་ཀྱི་ཤུགས་སམ། ཞལ་ལས་སུ་གནང་བར་བཞེད་པའི་ཞབས་འཇུག་སྐུལ་པ་པོ། འཇམ་དབྱངས་ཀྱི་རྣམ་པར་སྤྲུལ་བ་ཆོས་ཀྱི་རྒྱལ་པོ་ཁྲི་སྲོང་ལྡེའུ་བཙན་གྱི་བླའི་སྨན་པར་དབང་བསྐུར་བ། གནང་བ་རིགས་ཀྱི་ཆེ་བའི་སྨན་པ་དགུའི་ཡ་གྱལ། གཉའ་པའི་བརྒྱུད་འཛིན་གཞུང་ལུགས་འདི་ཉིད་ལ་མི་ཕྱེད་པའི་དང་བ་རབ་ཏུ་རྒྱས་ཤིང་ཐོས་བསམ་ཀྱི་བྱ་བ་ཅུང་ཟད་བགྱིས་པ། བྱང་ལྷུན་གྲུབ་སྡིངས་ཀྱི་འཚོ་བྱེད་གཞོན་ནུ་གསོས་སམ། མིང་གཞན་བདུད་རྩི་འགྱུར་མེད་ཅེས་བྱ་བས། མཁས་གྲགས་ཆེ་བའི་སར་བཞུགས་པའི་རྒྱུད་དཔེ་དག་པར་འཛིན་པ་གང་རྙེད་དང་གླེགས་བམ་ཁྲ་མོར་གྲགས་པ་ལའང་ཞིབ་ཏུ་གཏུགས། རྟག་བརྟན་པར་མ་ནི་ཕྱི་ལོ་ ༡༦༦༤ ལོར་རྟག་བརྟན་དམ་ཆོས་གླིང་ངེས་དོན་དགའ་བའི་ཚལ་གྱི་ཆོས་སྡེར་ཇོ་ནང་ཏཱ་ར་ན་ཐའི་དབོན་པོ་ཀུན་དགའ་རྒྱལ་མཚན་གྱིས་སྦྱིན་བདག་གནང་། ལྷུན་སྡིངས་པ་བདུད་རྩི་འགྱུར་མེད་ཀྱིས་དོ་དམ་དང་ཞུས་ཆེན་མཛད་དེ་པར་དུ་བསྐྲུན་པ་ཡིན།།
ལྔ། ལོ་རའམ་ལོར་པར་མ།
ལོར་པར་མའི་ཕྱི་མ་རྒྱུད་ཀྱི་པར་བྱང་དུ། ཆོས་རྗེ་ལོ་ཙཱ་ཚེ་དབང་དཔལ་འབྱོར་དང་། །རྡོ་རྗེ་དར་རྒྱས་ཚེ་བརྟན་བསམ་འགྲུབ་དང་། །ཝ་ལུའི་ཆོས་རྒྱལ་རྣམས་ཀྱིས་པར་ཤིང་རེ། །བྱོ་བོ་མགོན་པོ་དཔལ་འབྱོར་ཕྱེད་ཕྱེད་དོ། །ཨ་ནེ་ཡེ་ཤེས་དཔལ་མོས་པར་ཤིང་གཅིག །ངག་དབང་རྡོ་རྗེ་བཀྲ་ཤིས་རྩ་རི་དང་། །འཛོམ་པ་དཔལ་བོ་རྣམས་ཀྱིས་པར་ཤིང་གཉིས། །ཨ་འོ་གཡུལ་རྒྱལ་བསྟན་འཛིན་པར་ཤིང་རེ། །ཡི་གེ་བ་དང་རྐོ་བྱེད་སྔར་ཁོར་ནས། །སླེ་མའི་བསམ་གྲུབ་མངའ་རིགས་ལུང་པ་ནས། །རིག་བྱེད་ཚུལ་ཁྲིམས་ལྷུན་གྲུབ་བཀྲ་ཤིས་དང་། །བསམ་གྲུབ་སོས་རྒྱལ་རྩ་རི་བསམ་གྲུབ་དང་། །དོན་གྲུབ་བཀྲ་ཤིས་རྣམས་ཀྱིས་ལེགས་པར་བརྐོས། །གསོ་རིག་རྒྱུད་ཀྱི་པར་ཆེན་བཞི་པོ་འདི། །འཛམ་གླིང་བྱང་ཕྱོགས་ལོ་རོའི་ཡུལ་དབུས་ཀྱི། །དབྱངས་ཅན་བཞད་པའི་བསྟི་གནས་དམ་པ་ནི། །སྦྱོ་ར་ཐུབ་བསྟན་ཆོས་འཁོར་འདི་རུ་བསྒྲུབས། །འབོགས་ཀྱི་དཔོན་ཚང་བརྒྱུད་པ་ལས་སྐྱེས་པའི། །ཚེ་དབང་བསམ་གྲུབ་གཞན་ཕན་ནོར་བུའམ། །གཞན་ཕན་ཟླ་བ་ཞེས་པ་མིང་གི་གྲངས། །ལྕགས་ཕོ་འབྲུག་དག་ལ་དབུ་བཙུགས་ལྕགས་མོ་སྦྲུལ་ལོ། །ངལ་བ་མ་ཆེས་གཙང་འབྲས་གྲུབ་པར་གྱུར། །ལོ་ངོ་ཞེ་བཞི་ཡན་གྱི་སྒྲུབ་ཚུལ་ལོ། །ཞེས་གསལ།
ལོར་པར་མའམ་སྦྱོར་ར་པར་མ། བོ་དོང་པར་མ་ནི་བོད་ལྗོངས་ལྷོ་ཁར་གཉལ་བྱར་ལོར་གསུམ་དུ་གྲགས་པའི་ཡུལ་མིང་ཆེན་པོ་གསུམ་གྱི་ཕྱི་མ་ལྷོ་ཁ་གཉལ་སྨད་དུ་ལོ་རོ་དཀར་ནག་གཉིས་ཟེར་བ་དང་ཡང་ལོ་རོ་དཀར་ནག་ཁྲ་གསུམ་ཟེར་བའི་ནང་ཚན་ལོ་རོ་དཀར་པོའི་ཕྱོགས་ཀྱི་ས་ཆ་སྦྱོར་ར་ཐམས་ཅད་མཁྱེན་པའི་གདན་ས་ཐུབ་བསྟན་ཆོས་འཁོར་གླིང་ཞེས་པར་མི་དབང་མེས་ཚབ་གྲགས་པས་སྦྱིན་བདག་དང་བོ་དོང་པཎ་ཆེན་འཇིགས་བྲལ་ཕྱོགས་ལས་རྣམ་རྒྱལ་གྱི་སྤྲུལ་སྐུ་སྦྱོར་ར་ཐམས་ཅད་མཁྱེན་པ་སྐུ་ཕྲེང་དང་པོ་འཇམ་དབྱངས་བསྟན་འཛིན་གྲགས་པའི་ཞལ་སློབ་སྨན་པ་ཚེ་དབང་བསམ་གྲུབ་ཟེར་བས་གྲྭ་ཐང་པར་མ་སོར་བཞག་ཞུས་དག་སྟེ་པར་དུ་བསྐྲུན་པ་ཡིན། སྦྱོར་ར་ཐམས་ཅད་མཁྱེན་པའི་གདན་ས་ཐུབ་བསྟན་ཆོས་འཁོར་གླིང་འདི་ཉིད་བོ་དོང་བཀའ་རྒྱུད་ཀྱི་ཆོས་རྒྱུད་འཛིན་པ་ཡིན་བརྟེན་པར་གཞི་འདི་ཉིད་ཀྱི་མཚན་གཞན་དུ་བོ་དོང་པར་མའང་ཟེར་སྲོལ་དུ་གྲགས།
དྲུག རྫོང་དཀར་པར་མ།
རྫོང་དཀར་པར་མའི་ཕྱི་མ་རྒྱུད་ཀྱི་པར་བྱང་དུ། རྒྱུད་ཀྱི་རྒྱལ་པོ་དཔལ་ལྡན་རྒྱུད་སྡེ་བཞི། །མི་ཟད་པར་དུ་བསྐྲུན་ལ་རབ་དགའ་བ། །མང་བཀུར་རྒྱལ་པོའི་གདུང་འཛིན་འགྲོ་བའི་དཔལ། །མུ་ཁྲི་བཙན་པོའི་སྐྱེ་མཐའ་ཆོས་སྐྱོང་བ། །རྒྱལ་པོ་ཆེན་པོས་ཡོངས་རྫོགས་སྦྱིན་བདག་མཛད། །གཞན་ཡང་དེ་ལ་གསོལ་འདེབས་ཞབས་འདེགས་པ། །རིག་གནས་འདི་ལ་སྦྱངས་པ་མི་དམན་ཞིང་། །རབ་ཟབ་རྒྱུད་བཞིའི་ཐོས་བསམ་དོན་ལ་བརྩོན། །ལྡོང་སྨན་རཏྣའི་མིང་ཅན་ངེས་དོན་ལ། །རྩེ་གཅིག་གཞོལ་བས་འགྲོ་བའི་དུག་གསུམ་ནད། །སེལ་ཕྱིར་ལྷག་བསམ་སྦྱོར་བས་ལེགས་པར་བསྒྲུབས། །ཝེ་ལྷའི་རི་མོ་མཁས་བསོད་སྨན་ཐང་ལུགས། །ཡིག་མཁན་མཁས་པ་འཇམ་དབྱངས་ཐོན་མིའི་སྤྲུལ། །དཔོན་ཆེན་ནག་པ་ཚེ་བརྟན་དྲང་སྲོང་གསུམ། །ཝེ་ལྷའི་པར་རྐོས་རྩ་རྒྱུད་པར་ཡིག་མཁན། །སྔོན་སྦྱངས་ལག་པའི་འདུ་བྱེད་མཐར་སོན་པ། །བྱ་བཏང་མགོན་པོ་དཔལ་འབར་སོར་རྩེས་བསྐྲུན། །རྐོ་བྱེད་གཟོ་གནས་གཙང་བ་ཉི་ཤུ་དང་། །རྫོང་དཀར་གུང་སྟོད་གུང་སྨད་པར་མཁན་ལྔ། །ཞུ་དག་མགོ་ལུང་ཆེད་གཉེར་དོ་དམ་པ། །ས་དཀར་སྔགས་ཀྱི་པཎ་གྲུབ་འདུལ་བ་འཛིན། །མཚུངས་མེད་ཆོས་རྗེ་ཀུན་དགའ་རྒྱལ་མཚན་དང་། །ཚད་མ་ལུང་རིགས་རབ་འབྱམས་ཆོས་སྡེ་དང་། །འ་བ་དགེ་སློང་བཀྲ་ཤིས་ཕྱག་མི་བ། །ཁོ་བོ་རང་དང་བཞི་ཡིས་ལེ་ལོ་སྤངས། །ཕྱི་མོ་ཁུངས་ཐུབ་གོང་དཀར་བྱ་ཡུལ་པར། །སྔོན་གྱི་རྒྱུད་འཕེལ་གསར་རྙིང་དུ་མ་སོགས། །མཆན་བུ་རྒྱས་མིོན་བསྡུས་མིན་འབྲིང་དུ་བྱས། །གཞུང་མཆན་ཆེ་ཆུང་ཕྱེ་ནས་དཀྱུས་མཚམས་བཅུག །པར་ཡིག་བཏབ་པར་པར་ཤིང་ལ་སོགས་ལ། །སྔ་ཞུས་ཕྱི་ཞུས་ཞུ་དག་ཐེངས་བཅུ་བྱས། །འདི་ཡི་དགེ་ལས་བྱུང་བའི་བསོད་ནམས་དེས། །སྤྱིར་ནི་བླ་མེད་བྱང་ཆུབ་ཆེན་པོར་བསྔོ། །གནས་སྐབས་དམིགས་ནས་བསྔོ་བའི་ཡུལ་བསྟན་པ། །སངས་རྒྱས་བསྟན་པ་དར་ཞིང་རྒྱས་པ་དང་། །བསྟན་འཛིན་རྣམས་ཀྱང་སྐུ་ཚེ་རབ་བརྟན་ཞིང་། །ཁྱད་པར་གསོ་རིག་བསྟན་དང་བསྟན་འཛིན་རྣམས། །མི་ཉམས་ཡར་ངོའི་ཟླ་ལྟར་རྒྱས་པ་དང་། །འགྲོ་ཀུན་རྒྱུ་འབྲས་ནད་ལས་རབ་གྲོལ་ནས། །བླ་མེད་སྨན་པའི་རྒྱལ་པོ་འགྲུབ་གྱུར་ཅིག།
རྫོང་དཀར་པར་མའི་བཤད་རྒྱུད་པར་བྱང་དུ། དུག་གསུམ་ནད་སེལ་གསོ་བ་རིག་པའི་བསྟན་པ་མཆོག །མི་ཉམས་འཕེལ་ཕྱིར་རྒྱུད་སྡེ་བཞི་ཡི་སྤར་མཆོག་འདི། །བོད་རྗེའི་གདུང་གསོབ་ཁྲི་ལྡེ་བསོད་ནམས་དབང་ཕྱུག་གིས། །མངའ་རིས་རྫོང་དཀར་བསྒྲུབས་དགེས་འགྲོ་རྣམས་བདེ་གྱུར་ཅིག །ཅེས་མངའ་རིས་རྒྱལ་པོ་ཁྲི་ལྡེ་བསོད་ནམས་དབང་ཕྱུག་གིས་སྦྱིན་བདག་བྱས་ཤིང་གོང་དཀར་བྱར་ཡུལ་གྱི་པར་མར་ཁུངས་བཅོལ་ཏེ་ལྡོང་སྨན་རཏྣའི་མིང་ཅན་ཟེར་བ་ཞིག་གིས་ཞུས་དག་གནང་བ་ཡིན།
བདུན། དགའ་ལྡན་ཕུན་ཚོགས་གླིང་གི་པར་མ།
དགའ་ལྡན་ཕུན་ཚོགས་གླིང་གི་པར་མ་ནི་རྒྱལ་དབང་ལྔ་བ་ཆེན་པོའི་བླ་སྨན་དར་མོ་སྨན་རམས་པ་བློ་བཟང་ཆོས་གྲགས་ཀྱི་སློབ་དཔོན་བྱང་ངོས་ནང་སོ་དར་རྒྱས་ཀྱི་ཐུགས་དགོངས་བཞིན་སྤྱི་ལོ་ ༡༦༦༢ ལོར་གྲ་ཐང་པར་མ་སོར་བཞག་ཏུ་པར་ལས་བྱས་ཤིང་། རྒྱལ་དབང་སྐུ་ཕྲེང་ལྔ་བས་པར་བྱང་སྨོན་ཚིག་གནང་བ་དང་ལྗགས་ཞུས་ཀྱང་མཛད་པར་གྲགས།
བརྒྱད། རྩེ་པོ་ཏ་ལའི་པར་མ།
རྩེ་པོ་ཏ་ལའི་པར་མ་ནི་སྡེ་སྲིད་སངས་རྒྱས་རྒྱ་མཚོས་དགུང་གྲངས་སོ་བརྒྱད་པར་གྲྭ་ཐང་གི་རྒྱུད་བཞི་པར་བཤུས་མང་པོར་ཆད་ལྷག་ནོར་གསུམ་ཤོར་བའི་རིགས་བསྐྱར་བཅོས་ཀྱིས་ཞུ་དག་གནང་བ་སྟེ་གྲ་ཐང་རྒྱུད་བཞིར་ཚིག་ཆད་པ་དང༌བརྡ་རྙིང་གོ་དཀའ་བའི་རིགས་རྣམས་ལ་རྒྱུད་བཞི་དཔེ་རྙིང་དང་གོ་བསྡུར་དང་ཐུགས་དཔྱད་མཛད་དེ། དཔེར་ན་སྡོམ་ཚིག་ཏུ་བཤད་པ་ནང་གསེས་མ་ཚང་བའི་རིགས་དང༌ནད་རྟགས་བཤད་པར་བཅོས་ཆད་པ། ས་བཅད་འཁྲུགས་པ། ལ་ལ་དག་འབྲུ་ནོར་གྱི་རྣམ་པ་སོགས་ཡོད་པར་འོལ་སྤྱི་རྟོག་བཟོ་མིན་པར་དུས་ཀྱི་འཁོར་ལོ་དང༌། རྡོ་རྗེ་མཁའ་འགྲོ། མཁའ་འགྲོ་རྒྱ་མཚོ་སོགས་རྒྱུད་སྡེ། གསེར་འོད་དམ་པ་དང་། དཀོན་བརྩེགས་སོགས་མདོ་སྡེ། ལུང་གཞི་དང༌ཕྲན་ཚོགས་སོགས་འདུལ་བ། གདགས་པ་དང་མཛོད་འགྲེལ་སོགས་མངོན་པ། ཡན་ལག་བརྒྱད་པའི་སྙིང་པོ་བསྡུས་པ་དང༌དེའི་རང་འགྲེལ། ཟླ་ཟེར། སྦྱོར་བ་བརྒྱ་པ། གཅེས་གྲུབ། འཚོ་བའི་མདོ། དངུལ་ཆུ་གྲུབ་པ་སོགས་རྒྱ་གར་ནས་བསྒྱུར་རིགས། སྨན་དཔྱད་ཟླ་བའི་རྒྱལ་པོ་སོགས་རྒྱ་ནག་ནས་བསྒྱུར་རིགས། འཁོར་ལོ་རྒྱལ་པོའི་བེ་བུམ་གྱིས་དབུས་ཞང་ཞུང་ནས་བསྒྱུར་བ། བདུད་རྩི་བམ་པོ་བདུན་པ་དང༌། བདུད་རྩི་མཆོག་གི་གཞུང་ལུགས་བདུད་རྩི་བུམ་པ། ཡང་གསལ་ཤེལ་བུམ་སོགས་སྔ་འགྱུར་རྡོ་རྗེ་ཐེག་པ་བཀའ་གཏེར་གྱི་རིགས་བི་བྱིའི་པུ་ཏི་ཁ་སེར་དང༌སྒྲོན་གསལ་གདམས་པ་སུམ་ཅུ། བདུད་རྩི་སྙིང་པོ་ཆེ་ཆུང་། རྫོང་འཕྲང་འཕྲུལ་གྱི་ལྡེ་མིག ཡན་ལག་བཞི་པ། ཆ་ལག་བཅོ་བརྒྱད་བཅས་བོད་དུ་སྔ་རབས་བྱུང་བའི་གཞུང་ལུགས་རྩ་བཤད་ཕྱི་གསུམ་ལ་འགྲེལ་པའི་རིགས་ཤིན་ཏུ་མང་བ་དང་ཡང་བསྟུན་ཡོད།
ལྷག་པར་མན་རྒྱུད་གཡུ་ཐོག་པའི་གསེར་མཆན་ལ་ཡང་ཟོང་མཆན་སྨར་མཆན་གཉིས། བུ་དོན་མ། ཕྱག་དྲེག་མ། ཟུར་མཁར་རྙིང་མའི་རྒྱུད་བཞི་སྒམ་ནང་མ། བྱང་ལུགས་མཁས་པས་མཛད་པའི་དགོས་འདོད་ཀུན་འབྱུང་སོགས་དང༌གཞན་ཡང་རྫོང་ཁའི་རྒྱུད་བཞི་པར་མ་དང༌། སྒམ་པོའི་པར་མ། རྟག་བརྟན་པར་མ། བོ་དོང་པར་མ་སོགས་དང༌དེ་མིན་ལྕགས་སྨྱུག་གིས་བྲིས་པའི་ཡིག་རྙིང་ལེ་ཚན་དང་བསྟུན་པ་སོགས་གངས་ཅན་གྱི་ལྗོངས་སུ་གྲགས་སོ་ཅོག་གི་སྨན་གཞུང་ཕལ་ཆེར་ལ་སླ་ཐབས་མ་ཡིན་པར་ཞིབ་ཏུ་ཐུགས་དཔྱད་མཛད་ཅིང༌། ལུང་རིགས་ཁུངས་ཐུབ་ཀྱི་སྒོ་ནས་གཏན་ལ་ཕབ་སྟེ་ཤིང་ཕོ་ཁྱིའི་ལོ་༡༦༩༤《རྒྱུད་བཞི་》པར་དུ་བསྐྲུན་ཞིང་པོ་ཏ་ལའི་ཞོལ་པར་ཁང་དུ་བཞུགས།
དགུ། སྐུ་འབུམ་པར་མ།
སྐུ་འབུམ་པར་མའི་པར་ཡིག་པ་དགེ་སློང་བསྟན་པ་རབ་རྒྱས། པར་བཀོད་པ་དགེ་སློང་བློ་བཟང་རྣམ་རྒྱལ་དང་དགེ་ཚུལ་བློ་བཟང་ཡར་འཕེལ་བཅས་ཀྱིས་མདོ་སྨད་བྱང་བརྒྱུད་ཀྱི་གདན་ས་ཆེན་པོ་སྐུ་འབུམ་བྱམས་པ་གླིང་གི་སྨན་པ་གྲྭ་ཚང་གསོ་རིག་དར་རྒྱས་གླིང་དུ་སྐུ་འབུམ་ཨ་ལགས་ཁྲི་ཐོག་བཅུ་བ་ཟི་ན་ལྷ་རམས་པ་བསོད་ནམས་བསྟན་འཛིན་མཆོག་དགུང་ལོ་ལྔ་བཅུ་རྩ་ལྔ་བཞེས་ཤིང་སྨན་པ་གྲྭ་ཚང་གི་ཁྲིར་ཕེབས་ནས་ལོ་ངོ་བཞིར་ཕེབས་སྐབས་རབ་བྱུང་༡༣ པའི་མེ་ཕོ་འབྲུག་ལོ་ཕྱི་ལོ་ 1796 ལོར་གྲ་ཐང་པར་མ་སོར་བཞག་ཐོག་པར་བཤུས་གནང་སྟེ་པར་དུ་བསྐྲུན།
བཅུ། སྡེ་དགེ་པར་མ།
སྡེ་དགེ་པར་མ་ནི་སྡེ་དགེའི་ཆོས་རྒྱལ་བསྟན་པ་ཚེ་རིང་གིས་བོད་རབ་བྱུང་བཅུ་གཉིས་པའི་ཆུ་གླང་སྤྱི་ལོ་ 1733 ལོར་སྔ་སོར་སྡེ་སྲིད་སངས་རྒྱས་རྒྱ་མཚོས་ཞུ་དག་དང་པར་དུ་བརྐོས་པའི་རྒྱུད་བཞི་》པོ་ཏཱ་ལའི་པར་མ་》ཇི་ལྟ་བ་བཞིན་སྡེ་དགེའི་པར་མ་གསར་དུ་བརྐོས་ནས་པར་དུ་བསྐྲུན་པ་ཡིན། སྡེ་དགེའི་དཔར་ཁང་ནི་སྡེ་དགེ་རྒྱལ་རབས་བཅུ་གཉིས་པ་ཆོས་རྒྱལ་བསྟན་པ་ཚེ་རིང་གིས་སྤྱི་ལོ་ 1729 ལོར་བཞེངས་པ་རེད། རྒྱལ་པོ་ཡབ་སྲས་ཀྱིས་ཀྱང་རྒྱུད་བཞིའི་འགྲེལ་པ་བེེ་སྔོན་དང་ཆ་ལག་བཅོ་བརྒྱད། གསོ་དཔྱད་རྒྱལ་པོའི་དཀོར་མཛོད། སྨན་དཔྱད་ཟླ་བའི་རྒྱལ་པོ། མན་ངག་བྱེ་བ་རིང་བསྲེལ། མག་ངག་བཀའ་རྒྱ་མ། སྨན་བསྡུས་ཨེ་ཝཾ་སོགས་གསོ་རིག་གི་བསྟན་བཅོས་མང་པོ་པར་དུ་བརྐོས་ནས་པར་བསྐྲུན་མཛད་པར་རོགས་རམ་གང་མང་བགྱིས་པ་བཅས་ལ་བརྟེན་བོད་ཀྱི་གསོ་བ་རིག་པར་བཞག་པའི་བྱས་རྗེས་ཤིག་ཏུ་ངོས་འཛིན་བྱས་ཆོག་པ་ཡིན། སྡེ་དགེའི་རྒྱུད་བཞིའི་པར་མའི་མཇུག་བྱང་ནང་། འོན་ཀྱང་བར་སྐབས་དུས་དབང་གིས་སྨན་པ་ཁོ་ནར་མ་ཟད་རིག་གནས་གང་ལའང་ཚུལ་བཞིན་སློབ་པ་མི་འབྱུང་ཞིང་། བསླབ་ཀྱང་ཤེས་པ་ཉུང་བས་གཞུང་འདིའང་འཆད་ཉན་གྱི་སྲོལ་ཇི་ལྟ་བ་ནུབ་པ་ལ་ཕྱོགས་པའི་ཚེ། ཟུར་མཁར་མཉམ་ཉིད་རྡོ་རྗེའི་རིགས་ཆོས་ཀྱི་དབོན་པོ་མཁས་དབང་བློ་གྲོས་རྒྱལ་པོས་འགྲེལ་བཤད་དང་ཞུས་ཆེན་གྱིས་གཏན་ལ་ཕབ་པ་བཞིན་ནང་སོ་ཡར་རྒྱབ་པས་པར་དུ་བརྐོ་བ་དང་། དེ་ལའང་དཔྱད་པས་མ་ཁྱབ་པའི་ནོར་ལུས་ཀྱི་རྙོག་མ་ཕྲན་བུ་བྱུང་བ་རྣམས་མི་དབང་སངས་རྒྱས་རྒྱ་མཚོའི་རྣམ་སྤྱོད་ཀྱི་ཀེ་ཏ་ཀས་བགྲུངས་པའི་ལྷ་ལྡན་པོ་ཏ་ལའི་པར་མ་འདི་ཉིད་ཀུན་གྱིས་ཡིད་རྟོན་པའི་གནས་སུ་རུང་བར་འདུག་པ་ལྟར་དེ་ཉིད་ལས་འབྲུ་ལེན་གྱིས་ཆེ་མོ་ཞུས་ཏེ་ཞེས་གསལ།
བཅུ་གཅིག པེ་ཅིན་པར་མ།
ཟུང་ཅུ་ཟེའི་བོད་སོག་པར་མའམ་པེ་ཅིང་པར་མའི་པར་བྱང་སྨོན་ཚིག་ཏུ། ཤླཽ་ཀ་གཉིས་པོ་འདི་གྲྭ་ཐང་སོར་བཞག་དུས་ྋགོང་ནས་པར་བྱང་ལ་གནང་བ། སྤྲུལ་ཞིང་ལྟ་ན་སྡུག་པའི་གྲོང་ཁྱེར་ནས། །རིག་པའི་ཡེ་ཤེས་གཟུགས་གཞན་ཡོངས་བསྒྱུར་བའི། །སྲོག་འཚོའི་མཆོད་སྦྱིན་འགྱེད་མཁས་བྱང་ངོས་པ། །གསོ་རིག་དར་རྒྱས་བྱེད་པོས་བསྐུལ་བ་ལས། །ཡན་ལག་བརྒྱད་དང་ལྡན་པའི་བདུད་རྩིའི་བཅུད། །འཁྲུལ་མེད་གླེགས་བམ་ཟ་མ་ཏོག་འཁྱིལ་བ། །སླར་ཡང་ཡིད་བཞིན་འདོད་པ་འཇོ་བའི་པར། །སྡེ་བཞིའི་དཔལ་ལྡན་པོ་ཏཱ་ལ་ནས་སྤེལ། །ཞེས་དང་། ཡང་།
ཨ་ཧོ་རྒྱལ་བཀའ་རྒྱུད་ཆེན་ཡིད་བཞིན་ནོར། །བྱང་ཟུར་མཁས་པས་བྱི་དོར་ལེགས་མཛད་ཀྱང་། །སླར་ཡང་སྦས་བཅད་དྲི་ཡིས་སྤགས་པ་ཀུན། །སཱ་རའི་ཤེས་བརྩོན་ལུང་རིགས་དཔྱད་གསུམ་གྱིས། །ལེགས་པར་བཀྲུས་པའི་བསམ་འཕེལ་དབང་གི་རྒྱལ། །འགྲོ་ཀུན་བསོད་ནམས་རྒྱལ་མཚན་རྩེར་བཀོད་པས། །མི་དགེ་ཟུག་རྔུའི་དབུལ་བ་དྲུངས་ཕྱུང་ནས། །ཚེ་ནོར་བདེ་བའི་དངོས་གྲུབ་ཆར་དུ་བསྙིལ། །སྲིད་ཞིའི་འདྲེན་པ་ཕྱག་ན་པད་དཀར་འཆང་། །བྱམས་མགོན་སྤྲུལ་སྐུར་བྱོན་པར་རྟག་བརྟན་ཅིང་། །དགའ་ལྡན་ཕྱོགས་ལས་རྣམ་རྒྱལ་ཕོ་བྲང་ཆེའི། །ཆོས་སྲིད་དཀར་ཆའི་ཟླ་བཞིན་གོང་འཕེལ་ཤོག །ཅེས་པའི་པར་བྱང་སྨོན་ཚིག་འདི་ྋམི་རྗེ་སཱ་རའི་སྐབས་བསྩལ་འདུག་པ་སོར་བཞག་ཐོག་རབ་ཚེས་ཀུན་འཛིན་ས་བྱི་ལོར་གཞུང་ས་མཆོག་ནས་པར་གཞི་གསར་བསྐྲུན་མཛད་པའི་པར་འདི་ལྕགས་རི་རིག་བྱེད་འགྲོ་ཕན་གླིང་དུ་བཞུགས། །སརྦ་མངྒལཾ།
ཡང་། དེའི་མཇུག་བྱང་མཐའ་མར། 《ཅེས་གསོ་བ་རིག་པའི་གཙུག་ལག་གི་སྙིང་པོ་སྨན་གྱི་རྒྱུད་བཞིའི་གསུང་རབ་ཞཱེ་ཧོ་ཞེས་པའི་ས་ཆར་རྒྱལ་པོའི་ལྷ་ཁང་ཐུ་ཉེར་ཟིའི་སྨན་གྲྭའི་ཏཱ་བླ་མ་སྨན་རམས་པ་ཡེ་ཤེས་དཔལ་འབྱོར་གྱིས་མཐུན་པའི་རྐྱེན་སྦྱར་ཏེ་པར་དུ་བཞེངས་པའི་ཚེ་ཁ་བྱང་སྨོན་ལམ་ཚིགས་སུ་བཅད་པ་ཞིག་དགོས་ཞེས་བསྐུལ་བ་ལྟར་ཆོས་སྨྲ་བའི་བཙུན་པ་ཨ་ཀྱཱ་བློ་བཟང་བསྟན་པའི་རྒྱལ་མཚན་ཞེས་བྱ་བས་སྦྱར་བ་དགེ་ལེགས་སུ་གྱུར་ཅིག》 ཟུང་ཅུ་ཟེ་བོད་སོག་ཆོས་ཀྱི་དཔར་ཁང་ཞེས་གསལ།
བཅུ་གཉིས། བླ་བྲང་པར་མ།
བླ་བྲང་པར་མའི་གཞུང་གི་པར་བྱང་དུ། སྭ་སྟི། ཐུབ་བསྟན་འཛིན་མར་སྐལ་བཟང་ཞིང་བའི་ཚོགས། །ཕན་བདེའི་ལོ་ཏོག་ལོངས་སུ་སྤྱོད་པའི་ཕྱིར། །བཀྲ་ཤིས་གཡས་སུ་འཁྱིལ་བའི་ཆོས་གྲྭ་ལས། །ཆོས་སྦྱིན་བདུད་རྩིའི་གྲུ་ཆར་འདི་ཕབ་པོ།།
བླ་བྲང་པར་མ་ནི་མདོ་སྨད་ལྷོ་བརྒྱུད་ཆོས་སྡེ་ཆེན་པོ་བླ་བྲང་བཀྲིས་འཁྱིལ་གསུང་རབ་པར་ཁང་དུ་རྒྱུད་གསུམ་སྟེ་རྩ་རྒྱུད་དང་བཤད་རྒྱུད། ཕྱི་མ་རྒྱུད་བཅས་ལས་མན་ངག་རྒྱུད་བཞུགས་མེད། པར་གཞི་དེ་ཉིད་ཀྱི་བྱེད་པ་པོ་སུ་ཡིན་དང་དུས་ནམ་ཞིག་ལ་ཡིན་མིན་སོགས་ཞིབ་ཆ་མེད། འོན་ཀྱང་ཁ་ཤོག་ནང་མའི་ནང་སྟོན་པ་ཐུབ་པའི་དབང་པོ་སྐུ་བརྙན་ཞིག་དང་དེའི་རྗེས་ཤོག་ཏུ་སངས་རྒྱས་སྨན་བླའི་སྐུ་བརྙན་ཞིག ཡང་དེའི་རྗེས་ཤོག་དེར་འཇམ་དབྱངས་བཞད་པ་ཀུན་མཁྱེན་འཇིགས་མེད་དབང་པོའི་སྐུ་བརྙན་ཞིག་བཅས་འཁོད་ཡོད་པར་གྲགས།
བླ་བྲང་དགོན་པའི་དཔར་ཁང་ནི་སྤྱི་ལོ་ 1761 ལོར་ཀུན་མཁྱེན་འཇམ་དབྱངས་བཞད་པ་དཀོན་མཆོག་འཇིགས་མེད་དབང་པོས་བཞེངས་པ་ཡིན་ཞེས་འཁོད་ཡོད། དེ་ལྟར་ན་བླ་བྲང་པར་མའི་རྗེས་ཤོག་གི་སྐུ་བརྙན་དེ་བཞིན་ཀུན་མཁྱེན་འཇམ་དབྱངས་བཞད་པ་དཀོན་མཆོག་འཇིགས་མེད་དབང་པོ་ཡིན་པ་གོར་མ་ཆག་ཤིང་གཞུང་དེའི་ཞུས་ཆེན་གནང་མཁན་ཞིག་མ་ཡིན་པར་བླ་བྲང་དཔར་ཁང་ཕྱག་བཏབ་མཁན་ཡིན་པ་གསལ་པོ་རེད། འོན་ཀྱང་བླ་བྲང་རྒྱུད་བཞིར་ཞུས་ཆེན་སོགས་མཛད་ཡོད་མེད་ཤེས་ཚོད་དཀའ་ཡང་མ་ཤེས་ཤེས་མདོག་གིས་རྟོག་བཟོ་བྱས་ན་ལོ་རྒྱུས་ཀྱི་དོན་སྙིང་ཡོད་པ་དེ་ཡང་མེད་པར་འགྱུར་ངེས་ཡིན། དེ་བས་དཔྱོད་ལྡན་རྣམས་ཀྱི་དཔྱད་གཞིའི་མདུན་ལྕོག་ཏུ་བཞག་ན་རེ་ཞིག་འོས་འཚམས་ཡིན་ནོ་བསམ་པ་བྱུང་།
བཅུ་གསུམ། ལྷོ་འབྲུག་པར་མ།
ལྷོ་འབྲུག་པར་མའི་ཕྱི་མ་རྒྱུད་ཀྱི་པར་གཞུང་དུ། གྲྭ་པར་ཇི་བཞིན་ལྷག་ཆད་མེད་པ་འདི། །ལུགས་གཉིས་ཆོས་བཞིན་སྐྱོང་བའི་རྒྱལ་པོའི་ཁབ། །འབྲུག་ལྟར་གྲགས་པའི་སྤུངས་ཐང་བདེ་ཆེན་དུ། །པད་དཀར་གསུམ་པ་ངག་གི་དབང་པོའི་སྡེའི། །བཀའ་ཡི་ཅོད་པན་ཕྱོགས་བཅུར་ངོམས་ནས་ནི། །ཕན་བདེའི་དཔུང་གིས་མི་མཐུན་ཚོགས་འཇོམས་ལ། །གསོ་བྱེད་རྣམས་ཀྱིས་ལེགས་པར་གསོལ་བཏབ་ངོར། །རྒྱུད་བཞིའི་ཆོས་ཆར་དུས་གཏན་འབེབས་པའི་ཕྱིར། །དབང་འདུས་ཕོ་བྲང་ཆོས་འཁོར་རབ་བརྟན་རྩེར། །པར་གྱི་རྒྱལ་མཚན་རྩེ་མོར་ལེགས་བཀོད་པའི། །ཕྱི་མོ་ཇི་ལྟའི་ཞུ་ཏིག་རྒྱས་རས་པ། །སྨྱུག་འཛིན་དབང་པོ་བསྟན་འཛིན་རྒྱ་མཚོ་དང་། །རྐོས་མཁས་དྷརྨྰ་སློབ་བཅས་ཀྱིས་བསྒྲུབས་པའི། །དགེ་བའི་དཀྱིལ་འཁོར་ཚ་ཟེར་རབ་འཕྲོ་བས། །གསོ་རིག་པདྨོའི་ཚལ་རྣམས་རབ་རྒྱས་ཤིང་། །རིགས་དྲུག་སྡུག་བསྔལ་སྨག་ཚོགས་གཏན་བརླག་ནས། །བདག་གཞན་སྨན་གྱི་བླ་དང་མྱུར་མཉམ་ཤོག །ཕན་བདེ་འབྱུང་བའི་གནས་གཅིག་པུ། །བསྟན་པ་ཡུན་རིང་གནས་པ་དང་། །བསྟན་པ་འཛིན་པའི་སྐྱེས་བུ་རྣམས། །སྐུ་ཚེའི་རྒྱལ་མཚན་བརྟན་གྱུར་ཅིག །ཅེས་དང་ཡང་བཤད་རྒྱུད་པར་གཞུང་དུ།
དེ་ལྟར་རྒྱུད་འདི་དར་ཕྱིར་འཚོ་བྱེད་པ། །མཆེད་བཅས་རྣམས་ཀྱིས་གསོལ་འདེབས་དཔྱིད་དུས་ཀྱིས། །དཔལ་ལྡན་དབྱར་རྔའི་མཚན་ཅན་ཐུགས་བསྐུལ་བས། །པར་གྱི་ཆར་གཡོས་ནོར་འཛིན་ཁྱོན་འགེངས་པའི། །འདྲ་ཞུས་བྱེད་པའི་མུ་ལྟོ་རྒྱས་རས་པ། །འདུ་བྱེད་ཕུལ་ཕྱིན་བསྟན་འཛིན་རྒྱ་མཚོ་དང་། །རྐོས་མཁས་ངག་དབང་རྒྱ་མཚོ་མཆེད་བཅས་འཕྲུལ། །དགེ་བའི་སྤྲིན་གྱིས་ནད་རིགས་ཚད་གདུང་ཞི། །བདེ་སྐྱིད་དཔལ་གྱི་ལོ་ཐོག་རབ་རྒྱས་ནས། །བདག་གཞན་སྨན་བླའི་གོ་འཕང་མྱུར་ཐོབ་ཤོག །ཅེས་མདོར་ན་ལྷོ་འབྲུག་པར་མ་ནི་འབྲུག་ཡུལ་བུམ་ཐང་དུ་རྣམ་རྒྱལ་ཆོས་འཁོར་རབ་བརྟན་རྩེར་སྨྱུག་འཛིན་དབང་པོ་བསྟན་འཛིན་རྒྱ་མཚོ་དང་བརྐོས་མཁས་ངག་དབང་རྒྱ་མཚོ་མཆེད་བཅས་ཀྱིས་སྒྲུབ་པའོ།།
བཅུ་བཞི། བོད་གཞུང་སྨན་རྩིས་ཁང་གི་འཕྲུལ་པར་མ།
འཕགས་ཡུལ་བོད་གཞུང་སྨན་རྩིས་ཁང་གི་གསོ་རིག་ཞིབ་འཇུག་སྡེ་ཚན་ནས་ལྕགས་པོ་རིའི་ཤིང་པར་ལས་མ་ཕྱི་བླངས་ཏེ་སྡེ་དགེའི་པར་མ་དང་ཞིབ་བསྡུར་ཞུས་འབྲས་ཕྱི་ལོ་ ༢༠༠༦ ལོར་པར་རྩ་ཀམ་པུ་ཊར་ནང་བཅུག་བསྒྲིགས་ཀྱིས་ཐེངས་དང་པོར་གློག་འཕྲུལ་ལས་པར་བསྐྲུན་ཞུས་པ་དེ་ཉིད་ད་བར་གྱི་པར་མའི་ཁུངས་དཔེ་ཚད་ལྡན་ཞིག་ཏུ་ངོས་འཛིན་བྱས་ཡོད།
མཐའ་དཔྱོད།
མཐའ་དཔྱོད་དང་པོ། མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་གླིང་གིས་བསྒྲིགས་པའི་《བོད་ཀྱི་གསོ་རིག་ཀུན་བཏུས་》གཞིར་བཞག་ཐོག་ད་ཐེངས་རྒྱུད་བཞི་པར་མའི་སྐོར་བྲིས་ཡོད་པ་དང་བཤད་སྲོལ་ལྟར་ན་རྒྱུད་བཞི་པར་མའི་པར་གྲངས་བཅུ་གཉིས་ཙམ་ཡོད་པར་གསུངས། འོན་ཀྱང་འདིའི་ནང་རྒྱ་གར་བྱང་ཕྱོགས་རྡ་སའི་ཉེ་འཁྲིས་ཅོན་ཏ་ར་གསོ་བ་རིག་པ་སློབ་གཉེར་དང་ཞིབ་འཇུག་གླིང་དུ་བཞུགས་པའི་ལྷོ་འབྲུག་པར་མའང་ཁ་བསྣོན་བྱས་ཡོད། དེ་ཡང་དེང་གི་དུས་འདིར་བོད་བཞུགས་མཁས་པ་འགས་པོ་ཏཱ་ལ་པར་མར་པོ་ཏཱ་ལ་པར་མ་དང་པོ་དང་གཉིས་པ་ཞེས་གཉིས་སུ་བཤད་པ་དང་། ཡང་སྡེ་དགེ་པར་མར་སྡེ་དགེ་པར་མ་དང་པོ་དང་གཉིས་པ་ཞེས་གཉིས། འབྲུག་ཡུལ་པར་མར་འབྲུག་ཡུལ་པར་མ་དང་པོ་དང་གཉིས་པ་ཞེས་སོ་སོར་གསུངས་ཡོད་པས་དཔྱོད་ལྡན་རྣམས་ཀྱིས་མཁྱེན་རྟོགས་སླད་ཐོག་མར་འཁྲུལ་གཞི་མིང་དུ་གདགས་པ་གསལ་བའོ། །
མཐའ་དཔྱོད་གཉིས་པ། རྒྱུད་བཞི་པར་མའི་སྐོར་དྲྭ་ལམ་ཁག་ནང་དེ་ཙམ་ཁ་གསལ་མེད་ཅིང་ཡིག་རིགས་ཁག་ལ་དཔྱད་སྐབས་རེས་འགར་རྫོང་དཀར་པར་མ་ཞེས་འཁོད་པ་དང་རེས་འགར་རྫོང་དགའི་པར་མ་ཞེས་འཁོད་པ་སོགས་ཇི་སྙེད་ཅིག་བྱུང་ཡོད་པ་རྣམས་དག་ནོར་ཡིན་ནམ་ཡང་ན་རྩོམ་འབྲི་བ་དག་གིས་མ་དག་རྒྱུན་འབྱམས་སོང་བ་ཡིན་ཤེས་ཚོད་དཀའ་བར་གྱུར། འོན་ཀྱང་རྫོང་དཀར་པར་མའི་སྐོར་གྱི་པར་བྱང་དང་མཛད་བྱང་སོགས་མཇལ་རྒྱུ་འདུག་རུང་རྫོང་དགའི་པར་མའི་སྐོར་གང་ཡང་རྙེད་སོན་མ་བྱུང་། འོན་ཀྱང་དེའི་སྐོར་རྙེད་སོན་བྱུང་བ་གཅིག་ནི་དྲྭ་ལམ་བརྒྱུད། དེའུ་དམར་པས། 《མང་ཡུལ་གུང་ཐང་ཁྱུང་རྫོང་དཀར་པོར་མུ་ཁྲི་བཙན་པོའི་སྤྲུལ་པ་ཁྲི་བསོད་ནམས་ལྡེས་སྦྱིན་བདག་མཛད་དེ་དགེ་སློང་རིན་ཆེན་དཔལ་བཟང་གིས་ཁུར་བཞེས། འོ་པ་དགེ་སློང་བཀྲ་ཤེས་དང་རང་ཉིད། ཆོས་རྗེ་ཀུན་དགའ་རྒྱལ་མཚན། རབ་འབྱམས་པ་ཆོས་བདེ་བཞིས་ཞུས་ལེགས་པར་དག་པ་རྫོང་དགའི་པར་མ།》 ཞེས་སྐབས་དེར་རྫོང་དགའི་ཞེས་གསལ་འདུག་པ་མཐའ་གཅིག་ཏུ་དེ་ཉིད་བདེན་པར་འཛིན་མི་དགོས་ཤིང་ད་དུང་ཡང་དཔྱད་གཞིར་ཡོང་རེ་འདུག་པས་དེ་ལྟར་བཀོད་པ་ཡིན། ཡང་། གསོ་རིག་བྱུང་འཕེལ་ལོ་རྒྱུས་སོགས་ཀྱི་ནང་ 《རྒྱུད་རྙིང་རྫོང་ཁ་》 ཞེས་པའི་ཚིག་བརྗོད་དེ་འདྲའང་འདུག་པས་ཡང་སྙིང་རྒྱུད་རྙིང་རྫོང་ཁ་ནི་དཔེ་རྙིང་ཞིག་མིན་ནམ་སྙམ་པའང་བྱུང་།
མཐའ་དཔྱོད་གསུམ་པ། ལྷ་སའི་ཞོལ་པར་ཁང་ནི་ྋགོང་ས་སྐུ་ཕྲེང་ལྔ་པའི་སྐབས་ཕོ་བྲང་པོ་ཏཱ་ལའི་ཞོལ་གྱི་ཤར་ངོས་སུ་བཞེངས་ཤིང་མཚན་ལ་དགའ་ལྡན་ཕུན་ཚོགས་གླིང་ཞེས་གསོལ་ཡོད། ྋགོང་ས་སྐུ་ཕྲེང་བཅུ་གསུམ་པའི་སྐབས་སུ་པར་ཁང་འདི་ཉིད་ཡང་བསྐྱར་ཞིག་གསོ་བྱས་མྱོང་ཡོད་འདུག འོན་ཀྱང་གོང་གསལ་ལྟར་རྩེ་ཞོལ་པར་མ་དང་དགའ་ལྡན་ཕུན་ཚོགས་གླིང་གི་པར་མ། པོ་ཏཱ་ལའི་པར་མ་དང་པོ་ཟེར་བ་དང་པོ་ཏཱ་ལའི་པར་མ་གཉིས་པ་ཟེར་བ་སོགས་མང་དག་ཞིག་མཆིས་པས་དཔྱད་པར་འཚལ།
མཐའ་དཔྱོད་བཞི་པ། སྡེ་དགེ་པར་མ་དེ་བཞིན་ཚུལ་ཁྲིམས་རིན་ཆེན་ཟེར་བས་ཞུས་ཆེན་མཛད་པར་གྲགས་ཀྱང་སྡེ་དགེའི་རྒྱུད་བཞིའི་པར་མའི་མཇུག་བྱང་ནང་། 《འོན་ཀྱང་བར་སྐབས་དུས་དབང་གིས་སྨན་པ་ཁོ་ནར་མ་ཟད་རིག་གནས་གང་ལའང་ཚུལ་བཞིན་སློབ་པ་མི་འབྱུང་ཞིང་། བསླབ་ཀྱང་ཤེས་པ་ཉུང་བས་གཞུང་འདིའང་འཆད་ཉན་གྱི་སྲོལ་ཇི་ལྟ་བ་ནུབ་པ་ལ་ཕྱོགས་པའི་ཚེ། ཟུར་མཁར་མཉམ་ཉིད་རྡོ་རྗེའི་རིགས་ཆོས་ཀྱི་དབོན་པོ་མཁས་དབང་བློ་གྲོས་རྒྱལ་པོས་འགྲེལ་བཤད་དང་ཞུས་ཆེན་གྱིས་གཏན་ལ་ཕབ་པ་བཞིན་ནང་སོ་ཡར་རྒྱབ་པས་པར་དུ་བརྐོ་བ་དང་། དེ་ལའང་དཔྱད་པས་མ་ཁྱབ་པའི་ནོར་ལུས་ཀྱི་རྙོག་མ་ཕྲན་བུ་བྱུང་བ་རྣམས་མི་དབང་སངས་རྒྱས་རྒྱ་མཚོའི་རྣམ་སྤྱོད་ཀྱི་ཀེ་ཏ་ཀས་བགྲུངས་པའི་ལྷ་ལྡན་པོ་ཏ་ལའི་པར་མ་འདི་ཉིད་ཀུན་གྱིས་ཡིད་རྟོན་པའི་གནས་སུ་རུང་བར་འདུག་པ་ལྟར་དེ་ཉིད་ལས་འབྲུ་ལེན་གྱིས་ཆེ་མོ་ཞུས་ཏེ་》 ཞེས་གསལ་བ་ལྟར་ན་སྐབས་འདིར་ཞུས་ཆེན་མཛད་མཁན་སུ་ཡིན་མིན་ལའང་བཞེད་པ་མི་འདྲ་བ་གཉིས་ཙམ་མཆིས་པས་དཔྱད་པར་འཚལ།
མཐའ་དཔྱོད་ལྔ་པ། འབྲུག་ཡུལ་པར་མ་དང་པོ་ཟེར་བ་ཞིག་དང་གཉིས་པ་ཟེར་བ་ཞིག་བཅས་གཉིས་བྱུང་ཡོད། བོད་གཙང་སྟོད་ནས་ཡིན་པའི་བླ་མ་ཞབས་དྲུང་ངག་དབང་རྣམ་རྒྱལ་འབྲུག་ཡུལ་དུ་ཉེན་གཡོལ་ལ་ཕེབས་རྗེས་འབྲུག་ཡུལ་དུ་འགྲོ་དོན་བསམ་གྱིས་མི་ཁྱབ་པ་བྱུང་ཞིང་སྐབས་འདིར་གསོ་བ་རིག་པའི་བསྟན་པ་དགོས་གལ་ལ་གཟིགས་ནས་འབྲུག་ཡུལ་དུ་རྒྱུད་བཞི་པར་ཐེངས་དང་པོར་དཔར་བར་བཤད། པར་མ་དེ་ཉིད་འབྲུག་ཡུལ་པར་མ་དང་པོར་གྲགས་ཀྱང་ཕྱིས་སུ་པར་གཞི་དེ་ཉིད་རྙེད་སོན་མེད་ཁར་ཀུན་གྱི་སྤྱོད་ཡུལ་དུའང་མེད་པར་གྱུར་ཡོད།
འབྲུག་ཡུལ་པར་མ་གཉིས་པ་ནི་འབྲུག་སྡེ་སྲིད་ཉེར་གཅིག་པ་རྣམ་རྒྱལ་ཟེར་བས་དཔར་ཏེ་འབྲུག་སྤུངས་ཐང་དུ་བསོད་ནམས་དགའ་འཚལ་དཔེ་མཛོད་ཁང་ཞེས་པར་བཞུགས་སུ་གསོལ་ཡང་འགྲོ་བའི་བསོད་ནམས་ཀྱིས་མ་གཅོག་པར་དཔེ་མཛོད་ཁང་འདིར་མེ་སྐྱོན་ཚབས་ཆེན་ཤོར་རྗེས་པར་མ་དེ་ཉིད་རྙེད་སོན་མེད་པར་མཇལ་དུ་མེད་པར་གྱུར་བ་རེད། འོན་ཀྱང་མེ་སྐྱོན་མ་ཤོར་གོང་དཔར་དུ་བཏབ་གནང་བའི་རྩ་བའི་རྒྱུད་དང་བཤད་པའི་རྒྱུད། ཕྱི་མ་རྒྱུད་བཅས་ཀྱི་པར་མ་ཞིག་སྨན་པའི་ཁྱིམ་ཚང་ཞིག་བརྒྱུད་བསྐྱར་དུ་བཞུགས་སུ་གསོལ་ཡོད་ཅེས་གྲགས། དེའི་ནང་རྕ་བཤད་ཕྱི་གསུམ་མ་གཏོགས་མན་ངག་རྒྱུད་མེད་པར་བཤད་ཀྱང་ད་ཆར་རྒྱ་གར་བྱང་ཕྱོགས་ཅོན་ཏ་ར་གསོ་བ་རིག་པ་སློབ་གཉེར་དང་ཞིབ་འཇུག་སྡེ་ཚན་དུ་བཞུགས་པའི་ལྷོ་འབྲུག་པར་མ་འདི་ཉིད་ཡང་སྙིང་པར་གཞི་གང་ཡིན་གསལ་ཆ་མ་ངེས་ཀྱང་དགའ་ལྡན་ཕུན་ཚོགས་གླིང་གི་པར་མའམ་རྩེ་ཞོལ་པར་མ་གང་རུང་ཞིག་ནས་མ་ཕྱི་བླངས་པར་མངོན་ཞེས་གྲགས་སོ།།
རྒྱལ་ཁབ་གཞན་གྱིས་རྒྱུད་བཞིར་སློབ་སྦྱོང་དང་ཞིབ་འཇུག་བྱས་ཚུལ་མཚོན་བྱེད་ཙམ་གྱི་རེའུ་མིག
མཐའ་དོན།
བོད་ཀྱི་ལོ་རྒྱུས་དཀྱོག་མཚམས་གང་དུ་བལྟས་རུང་ཆོས་སྲིད་གཉིས་ཐད་ནས་འཕེལ་གྲིབ་ཆེ་ཞིང་ལྷག་པར་བོད་ཀྱི་རིག་གནས་བཅུ་པོ་དེ་དག་ཐམས་ཅད་ལའང་གོད་ཆག་བྱུང་བ་ནི་གོར་མ་ཆག དེ་ཡང་གོང་དུ་བོད་ཀྱི་རིག་གནས་བཅུའི་ཡ་རྒྱལ་བོད་ཀྱི་གསོ་བ་རིག་པ་ལྟ་བུར་མཚོན་ན་《དཔལ་ལྡན་རྒྱུད་བཞིའི་》པར་ཁུངས་ཀྱང་འདྲ་མིན་ནས་བྱུང་ཡོད་ལ་དེ་དག་གི་མཛད་བྱང་ལའང་མིང་འདོགས་འདྲ་མིན་སྣ་ཚོགས་སུ་བཏགས་ཡོད། དཔེར་ན། པར་གཞི་འགའ་ཞིག་གི་ནང་རྩོམ་པ་པོ་གཡུ་ཐོག་ཡོན་ཏན་མགོན་པོ་ཞེས་དང་ཡང་འགའ་ཞིག་གིས་གྲྭ་པ་མངོན་ཤེས། འགའ་ཞིག་གི་ནང་རྩོམ་པ་པོའང་མི་གསལ་བ་སོགས་སྣ་ཚོགས་ཡོད་པས་དེང་དུས་ཀྱི་དཔྱོད་ལྡན་འཚོ་བྱེད་རྣམས་ཀྱང་མགོ་བོ་རྨོངས་སུ་བཅུག་པ་ནི་ཟུར་བལྟས་ལེབ་མཐོང་ལྟ་བུར་འགྱུར་ཡོད་ཀྱང་《དཔལ་ལྡན་རྒྱུད་བཞི་》འདི་ཉིད་ཀྱི་འབྱུང་ཁུངས་ནི་བོད་མི་རིགས་ཀྱི་བློ་གྲོས་ཀྱི་རྩལ་ལས་བྱུང་བ་ནི་ལུང་རིགས་ཁུངས་ཐུབ་ཀྱི་སྒོ་ནས་རྩོད་མེད་ཡིན།
དེར་བརྟེན་ལོ་རྒྱུས་ཐོག་《གྲྭ་ཐང་པར་མ།》ནི་བོད་ཀྱི་གསོ་བ་རིག་པའི་པར་མའི་ཁུངས་དག་ཤོས་སམ་མཁས་པ་དུ་མས་ཚད་ལྡན་དུ་བརྩིས་པའི་པར་གཞི་རྙིང་གྲས་ཤིག་རེད། ང་ཚོས་པར་གཞི་འདི་ཉིད་ལ་གཞི་འཛིན་གྱིས་བདག་དབང་བྱས་ཀྱང་ཆོག་པ་ཡིན། གསོ་རིག་འཛིན་པ་ཡོངས་ཀྱིས་ཀྱང་ལོ་རྒྱུས་ཀྱི་མགོ་རྙོག་ཁག་ཤེས་པའི་ཐོག་གྲྭ་ཐང་པར་གཞིར་གཞི་འཛིན་གྱིས་གཞུང་ལུགས་འདིའི་རྩོམ་པ་པོ་གཡུ་ཐོག་ཡོན་ཏན་མགོན་པོ་ཡིན་པར་ཁ་ཚོན་བཅད་ནས་སྨྲ་དགོས་པའི་དུས་ལ་བབ་ཡོད། གལ་སྲིད་དེ་ལྟར་མ་བྱུང་ཚེ་རྒྱུད་བཞི་བཀའ་དང་བསྟན་བཅོས་ཀྱི་དྭོགས་སློང་ཁྲོད་རེ་ཞིག་བོད་ཀྱི་གསོ་བ་རིག་པའི་བསྟན་བཅོས་འདི་ཉིད་ཀྱི་བདག་དབང་ནམ་མཁའི་འཇའ་ལྟར་ཡལ་ངེས་རེད། དཔེར་ན། གནས་ཡུལ་རྒྱ་གར་གཞུང་(Ayush)སྨན་གྱི་སྡེ་ཚན་ཁོངས་བོད་ཀྱི་གསོ་བ་རིག་པར་《གསོ་བ་རིག་པ་》ཞེས་བཅོས་མིང་བཏགས་པ་དང་གཞུང་ལུགས་འདི་ཉིད་ཀྱང་སྔོན་གྱི་རྒྱ་གར་མཁས་པའི་གཞུང་ལུགས་ཡིན་པ་དང་ཕྱིས་སུ་བོད་ཀྱི་སྐད་དུ་བསྒྱུར་ཚུལ་གྲགས་པ་ལྟ་བུ་དང་། ལ་དྭགས་པས་གཞུང་ལུགས་འདིའི་མཚན་ལ་《ཨེམ་ཆིའི་ལུགས་》ཞེས་ཐལ་ཆ་ཆེ་བའི་བཅོས་མིང་བཏགས་པ་སོགས་ནི་བོད་མི་རིགས་ཀྱི་ས་མཐོའི་ཁྱད་ཆོས་ལྡན་པའི་རིག་གནས་ཤིག་ལ་རིག་གཞུང་བཙན་འཛུལ་བྱས་པ་མངོན་སུམ་ཡིན། འབྱུང་འགྱུར་དཔལ་ལྡན་རྒྱུད་བཞི་འདི་ཉིད་ཀྱི་བདག་དབང་ཐད་གལ་གནད་ཆེ་ཞིང་ལྷག་པར་འདས་ཟིན་པའི་ལོ་རྒྱུས་ཁྲོད་ང་ཚོས་ངེས་པར་དུ་ལོ་རྒྱུས་ཀྱི་བསླབ་བྱ་ལེན་དགོས་པ་དང་ཕྱིས་འབྱུང་དཔལ་ལྡན་བོད་ཀྱི་གསོ་བ་རིག་པའི་གཞུང་ལུགས་ཀྱི་རྩ་བ་རྒྱུད་བཞི་འདི་ཉིད་ཀྱི་བསྟན་པ་ཡུན་རིང་གནས་པ་དང་འགྲོ་དོན་ཆེས་ཆེར་ཡོང་བའི་ཆེད་བོད་ཀྱི་གསོ་རིག་འཛིན་པའི་སྨན་པ་ཡོངས་ཀྱི་ཕྲག་ཏུ་བབ་པའི་ལས་འགན་ཨང་དང་པོར་འཇོག་དགོས་པ་གནད་ཀྱི་དམ་པ་ཡིན་ནོ།། །།
དཔྱད་གཞིའི་ཡིག་རིགས་དང་དྲྭ་ལམ་ཁ་བྱང་ཁག
ttps://www.tbrc.org/?locale=bo#!
http://copyright.gov.in/documents/copyrightrules1957.pdf
http://www.mentsee.org/pages/f63f7cf0bf62f92fb1f74f66f0d.php
https://baike.yongzin.com/word/viewWord.do?id=0000000051d7e9850151dbefe4db1182
http://ayush.gov.in/about-the-systems/sowa-rigpa/introduction-sowa-rigpa
https://bo.wikipedia.org/wiki/གསོ་བ་རིག་པ།
བོད་ཀྱི་གསོ་རིག་ཀུན་བཏུས།
མཛོད་དགེ་བོད་ལུགས་གསོ་རིག་སྨན་ཁང་གི་གསོ་རིག་དཔེ་ཚོགས།
ལྕགས་པོ་རི་པར་མ།
སྡེ་དགེ་པར་མ།
གྲྭ་ཐང་པར་མ།
ཟུང་ཅུ་ཟེ་བོད་སོག་པར་མའམ་པེ་ཅིང་པར་མ།
ལྷོ་འབྲུག་པར་མ།
མཐའ་མའི་འདོན་ཐེངས་།: 25.10.2017 ཉིན། 10:26 AM<< སྔ་མ།


c: text/html

text:
དང་པོ། སློབ་ཁྲིད་བྱེད་སྟངས་ལ་གསར་སྐྲུན་བྱེད་པ།
“སློབ་ཆུང་སློབ་ཁྲིད་ཀྱི་དམིགས་ཡུལ་ནི་སློབ་ཆུང་སློབ་མར་སློབ་སྦྱོང་བྱེད་ཐབས་ངེས་སུ་འཇུག་པ་དང་། སློབ་སྦྱོང་གི་མོས་པ་གསོ་སྐྱོང་བྱས་པ་བརྒྱུད། སློབ་མས་རང་རྟོགས་སྒོས་སློབ་སྦྱོང་གི་ལས་སུ་ཞུགས་རྒྱུ་དེ་ཡིན།” དེ་ལྟ་ན་ཡང་། སྲོལ་རྒྱུན་གྱི་སློབ་ཐུན་འཚོགས་དུས། དགེ་རྒན་གྱི་སློབ་ཁྲིད་བྱེད་སྟངས་དེ་ཧ་ཅང་ཆིག་རྐྱང་ཅན་ཞིག་ཡིན། དེ་ཡང་། གཙོ་བོ་འཁྲིད་པ་གཙོ་ཆེར་འཛིན་པ་སྟེ། དཔེར་ན། མིང་ཚིག་དང་ཀ་ཁའི་སྦྱོར་ཀློག ཚིག་གྲུབ་བཟོ་བ། སློབ་ཚན་བློར་འཛིན་པ་ལྟ་བུའི་བོད་སྐད་ཡིག་གི་རྨང་གཞིའི་ཤེས་བྱ་འཁྲིད་པ་གཙོར་འཛིན་པ་ཡིན། འདི་འདྲའི་སློབ་ཁྲིད་བྱེད་སྟངས་ཀྱིས་སློབ་མའི་སློབ་སྦྱོང་གི་དགོས་མཁོ་སྐོང་མི་ཐུབ་པའི་ཁར། སློབ་མས་བོད་སྐད་ཡིག་ལ་སློབ་སྦྱོང་བྱེད་འདོད་ཀྱི་མོས་པ་གསོ་སྐྱོང་བྱེད་རྒྱུར་ཡང་ཚད་བཀག་བཟོས་ཡོད། དེ་ཡང་། “སློབ་མའི་ལུས་ཁམས་དང་། སེམས་ཁམས། སྐད་བརྡའི་ནུས་རྩལ་གྱི་འཕེལ་རྒྱས་བཅས་ལ་དུས་རིམ་རང་བཞིན་གྱི་ཁྱད་ཆོས་ལྡན་ཞིང་། ནང་དོན་མི་འདྲ་བའི་སློབ་ཁྲིད་ལའང་སོ་སོར་རང་རང་གི་ཆོས་ཉིད་ཡོད་པས། སློབ་རིམ་མི་འདྲ་བའི་སློབ་མའི་ཁྱད་ཆོས་དང་སློབ་ཁྲིད་ཀྱི་ནང་དོན་མི་འདྲ་བ་གཞིར་བཟུང་ནས་འོས་འཚམ་གྱི་སློབ་ཁྲིད་ཐབས་ཇུས་སྤྱད་དེ། སློབ་མའི་སྐད་ཡིག་གི་ཡོན་ཚད་ཕྱོགས་ཡོངས་ནས་ཇེ་མཐོར་འགྲོ་བར་སྐུལ་མ་གཏོང་བ”ནང་བཞིན། སློབ་ཁྲིད་བྱེད་སྟངས་ལ་ངེས་པར་གསར་སྐྲུན་བྱེད་དགོས། དེ་ཡང་དགེ་རྒན་གྱིས་བོད་ཡིག་ཤེས་བྱ་དང་སློབ་མའི་དངོས་ཡོད་འཚོ་བ་གཉིས་ཟུང་འབྲེལ་སྒོས། འཚོ་བའི་གྲུབ་ཆ་དང་འཁྲིད་བྱའི་ནང་དོན་གཉིས་གཞི་གཅིག་ཏུ་འདྲེས་སུ་བཅུག་ནས། འཚོ་བ་ཅན་གྱི་སློབ་ཁྲིད་བྱེད་པ་བརྒྱུད། སློབ་མར་དཔེ་ཆའི་སྟེང་གི་ཤེས་བྱ་དང་འཚོ་བ་གཉིས་ཀྱི་འབྲེལ་བ་ངེས་སུ་བཅུག་ཅིང་། སློབ་མས་སློབ་དེབ་སྟེང་བསླབས་པའི་ཤེས་བྱ་སྤྱད་ནས་འཚོ་བའི་ཁྲོད་ཀྱི་གནད་དོན་ཆུང་བ་དག་ཐག་གཅོད་བྱེད་ཐུབ་དགོས། འདི་འདྲའི་བྱེད་ཐབས་ལས། སློབ་མར་བོད་ཡིག་སློབ་སྦྱོང་བྱེད་འདོད་ཀྱི་འདུན་པ་སྐྱེ་རུ་འཇུག་ཐུབ་ཅིང་། དགེ་རྒན་གྱིས་སློབ་ཁང་སློབ་མར་སྤྲད་དེ། སློབ་མས་རང་བདག་གིས་སློབ་སྦྱོང་བྱེད་པ་དང་། མཉམ་འབྲེལ་སྒོས་སློབ་སྦྱོང་བྱེད་པར་སྣེ་ཁྲིད་དེ། རྩད་གཅོད་ཞིབ་དཔྱད་ཅན་གྱི་སློབ་སྦྱོང་བྱེད་སྒོ་སྤེལ་བ་བརྒྱུད། སློབ་མ་ནི་སློབ་ཁང་དུ་སློབ་སྦྱོང་བྱེད་མི་གཙོ་བོར་འགྱུར་བ་བྱས་ཏེ། སྲོལ་རྒྱུན་གྱི་སློབ་ཁྲིད་བྱེད་ཐབས་ལས་བརྒལ་བར་བྱེད་དགོས། སློབ་ཁྲིད་གསར་སྐྲུན་བྱེད་པ་དེས། དགེ་རྒན་གྱིས་སློབ་མར་འདྲི་གཞི་བཟོ་བ་དང་། སློབ་མས་སྙིང་སྟོབས་ཆེན་པོས་གཅིག་བརྟེན་གཅིག་དྲན་གྱི་བསམ་པའི་འཆར་སྒོ་སྤྱད་དེ། དོགས་འདྲི་དང་རྟོག་ཞིབ་བྱེད་པར་སྣེ་ཁྲིད་བྱས་ནས། སློབ་མས་བསམ་གཞིག་རྒྱ་ཆེར་གཏོང་བ་དང་། སློབ་མའི་སྐད་ཡིག་སྤྱོད་སྒོའི་ནུས་པ་བཅས་གོང་མཐོར་བཏང་བ་བརྒྱུད། སློབ་མས་བོད་ཡིག་གི་ཤེས་ཚོར་གོ་སྟོབས་མཐོར་འདེགས་གཏོང་དགོས།
གཉིས་པ། སློབ་ཁྲིད་ཀྱི་ནང་དོན་གསར་སྐྲུན་བྱེད་པ།
སློབ་ཁྲིད་གསར་སྐྲུན་བྱེད་པར་དགེ་རྒན་གྱིས་དོ་ཁུར་བྱེད་ཡུལ་གཙོ་ཤོས་ནི་སློབ་ཁྲིད་ལ་གསར་སྐྲུན་བྱེད་རྒྱུ་དེ་ཡིན། དགེ་རྒན་གྱིས་སློབ་ཁྲིད་ནང་དོན་གྱི་རྨང་གཞིའི་སྟེང་དྲ་རྒྱ་སྤྱད་དེ་འབྲེལ་ཡོད་ཀྱི་ནང་དོན་གསལ་པོར་སྟོན་པ་དང་། སློབ་མའི་མཐོང་རྒྱ་སྐྱེད་པ། ཟུང་མང་པོའི་སྒོ་ནས་སློབ་མར་ཆ་འཕྲིན་གྱི་ངར་སྐྱེད་པ་བཅས་ཀྱི་སྒོ་ནས། སློབ་མས་སློབ་ཁྲིད་ཁྲོད་ཀྱི་གནད་དོན་ལ་གསལ་རྟོགས་ཟབ་མོ་དང་ཟུར་མང་པོའི་ངེས་ཤེས་ཆགས་པ་བྱེད་དགོས། དེ་དང་ཆབས་ཅིག དགེ་རྒན་གྱིས་བོད་ཡིག་སློབ་ཚན་གྱི་ནང་དོན་དང་སློབ་ཚན་གཞན་པའི་ནང་དོན་གཉིས་ཟུང་འབྲེལ་སྒོས། བོད་ཡིག་སློབ་ཚན་གྱི་ནང་དོན་ལ་གསར་སྐྲུན་བྱེད་དགོས། དེ་མིན། བོད་ཡིག་གི་སློབ་ཁྲིད་ཁྲོད་དུ། དགེ་རྒན་གྱིས་བོད་ཡིག་སློབ་ཁྲིད་ཀྱི་ནང་དོན་ལ་ཞིབ་འཇུག་བྱས་པ་བརྒྱུད་ནས། སློབ་ཁྲིད་ཀྱི་ནང་དོན་དང་བསླབ་ཁག་གཞན་པའི་ནང་དོན་ལ་འཕྲེད་འབྲེལ་བྱས་ནས། བསླབ་ཁག་གཞན་པའི་ནང་དོན་དེ་བོད་ཡིག་སློབ་ཁྲིད་བྱེད་སྒོའི་ཁྲོད་དྲངས་ཏེ། བོད་ཡིག་སློབ་ཁྲིད་ཀྱི་ནང་དོན་དང་བསླབ་ཁག་གཞན་པའི་ནང་དོན་ལ་འཕྲེད་འབྲེལ་བྱེད་པ་དང་། སློབ་མར་བོད་སྐད་ཡིག་ནི་འཚོ་བའི་ཁྲོད་མེད་མི་རུང་བའི་གྲུབ་ཆ་ཞིག་ཡིན་པ་ངེས་སུ་བཅུག་ཐོག བསླབ་ཁག་གཞན་པར་སློབ་སྦྱོང་བྱེད་རྒྱུ་དེའང་བོད་ཡིག་དང་འབྲལ་ཐབས་མེད་པ་ཞིག་ཡིན་པ་ངེས་སུ་འཇུག་དགོས། སློབ་མར་བོད་སྐད་ཡིག་སློབ་སྦྱོང་གི་དགོས་གལ་རང་བཞིན་དང་རིན་ཐང་ཡོད་པ་ངེས་སུ་བཅུག་སྟེ། སློབ་མས་བོད་ཡིག་ལ་སློབ་སྦྱོང་བྱེད་འདོད་ཀྱི་མོས་པ་གསོ་སྐྱོང་བྱེད་དགོས། སློབ་ཁྲིད་ནང་དོན་ལ་གསར་སྐྲུན་བྱེད་པར། དགེ་རྒན་གྱིས་སློབ་མར་སྤྲོ་བ་ཡོད་པའི་ནང་དོན་དང་སློབ་མའི་དོ་སྣང་བྱེད་བཞིན་པའི་ནང་དོན་དག་སློབ་ཁྲིད་གོ་རིམ་ནང་དུ་དྲངས་ཐོག བོད་ཡིག་སློབ་ཁྲིད་ཀྱི་ནང་དོན་ཕུན་སུམ་ཚོགས་པར་བཏང་སྟེ། བོད་ཡིག་སློབ་ཁྲིད་ཀྱི་སྤྱི་ཚོགས་རང་བཞིན་ཁྱོན་ཡོངས་ནས་མངོན་པར་བྱེད་པ་དང་། སློབ་མའི་བོད་ཡིག་གི་ཕྱོགས་བསྡུས་བྱང་ཚད་མཐོར་འདེགས་གཏོང་བར་སྐུལ་སྤེལ་བྱེད་དགོས།
གསུམ་པ། སློབ་ཁྲིད་ཀྱི་སྐད་ཆ་གསོན་ཉམས་ལྡན་པ།
སློབ་ཆུང་བོད་སྐད་ཡིག་སློབ་ཁྲིད་ལ་གསར་སྐྲུན་བྱེད་པར། དགེ་རྒན་གྱིས་སློབ་ཁྲིད་ཀྱི་སྐད་ཆར་གསར་སྐྲུན་བྱེད་པ་གཙིགས་སུ་འཛིན་དགོས། དགེ་རྒན་གྱིས་བོད་སྐད་ཡིག་སློབ་ཁྲིད་བྱེད་རྒྱུ་དེ་སྐད་ཆའི་སྒྱུ་རྩལ་ཞིག་ལ་བརྩིས་ནས་ཞིབ་འཇུག་བྱེད་དགོས། དེ་མིན། སྐད་ཆའི་བཤད་སྟངས་ལ་འགྱུར་བ་བཟོས་ནས། སློབ་མའི་བོད་སྐད་ཡིག་སྦྱོང་འདོད་ཀྱི་མོས་པ་ཆགས་པར་ངར་སློང་བྱེད་དགོས།
དེ་ཡང་། སློབ་ཁྲིད་ཀྱི་སྐད་ཆར་གསོན་ཉམས་ལྡན་པ་ཆགས་རྒྱུ་དེ། སློབ་ཆུང་སློབ་མས་སློབ་སྦྱོང་བྱེད་པར་དགོས་གལ་ཤིན་ཏུ་ཆེ། རྒྱུ་མཚན་ནི་སློབ་ཆུང་སློབ་མས་རང་ཉིད་ཀྱི་འདོད་མོས་ལྟར་སློབ་སྦྱོང་བྱེད་པས་ཡིན། གལ་ཏེ། དགེ་རྒན་གྱི་སྐད་ཆ་དེ་རྟག་པ་ཐེར་ཟུག་ཅན་དང་། རྣམ་པ་ཆིག་རྐྱང་ཅན་དུ་ཆགས་ཚེ། སློབ་མའི་སེམས་སུ་དགེ་རྒན་ནི་སྤྲོ་སྣང་མེད་པའི་མི་ཞིག་དང་། མཁྲེགས་བཟུང་ཅན་གྱི་མི་ཞིག་ཏུ་ལྟ་ཞིིང་། སློབ་མས་སྐད་ཡིག་སློབ་འདོད་ཀྱི་མོས་པར་ཤུགས་རྐྱེན་ཆེན་པོ་ཐེབས་ངེས། གལ་ཏེ། དགེ་རྒན་གྱིས་མུ་མཐུད་ནས་རང་ཉིད་ཀྱི་སྐད་ཆའི་སྒྱུ་རྩལ་ཕུན་སུམ་ཚོགས་པར་བཟོ་ཐུབ་ཚེ། སློབ་མའི་སེམས་སུ་དགེ་རྒན་གྱི་སྐད་ཆའི་སྒྱུ་རྩལ་དང་ནུས་ཤུགས་ཆེ་བར་འདོད་ཁར། དགེ་རྒན་གྱི་སྐད་ཆར་དགའ་མགུ་དང་། སྤྲོ་སྣང་ཡོད་པར་སེམས་ཏེ། སློབ་མས་བོད་སྐད་ཡིག་སློབ་ཐུན་ལ་དོ་སྣང་བྱེད་ཤུགས་རིམ་གྱིས་མཐོ་རུ་འགྲོ་ངེས་ཡིན། གཞན་དུ། ཕུན་སུམ་ཚོགས་པའི་སློབ་ཁྲིད་སྐབས་ཀྱི་སྐད་ཆའི་སྒྱུ་རྩལ་གྱིས་སློབ་མའི་བསམ་གཞིག་འཕེལ་རྒྱས་ལའང་ནུས་པ་བླ་ལྷག་འདོན་ཐུབ། སློབ་ཁྲིད་སྐབས་ཀྱི་སྐད་ཆའི་སྒྱུ་རྩལ་མི་འདྲ་བ་རེ་རེས། སློབ་མར་ཚད་མི་འདྲ་བའི་ངར་སློང་བྱེད་ཐུབ་ཅིང་། སློབ་མས་ཀྱང་རིགས་མི་འདྲ་བའི་སྐད་ཆའི་གྲུབ་ཆ་དག་ངེས་སུ་བཅུག་ཐོག སློབ་མའི་བསམ་གཞིག་དང་སྐད་ཆའི་ཡོན་ཚད་ཀྱང་དགེ་རྒན་གྱི་སློབ་སྟོན་འོག་གོང་འཕེལ་འགྲོ་ངེས། དེ་བས། སློབ་ཚན་ཁྲིད་དུས་ཀྱང་གྲགས་ཅན་མི་སྣའི་གཏན་ཚིགས་ཅན་གྱི་གཏམ་སྦྱོར་དག་འོས་འཚམ་སྒོས་སློབ་ཁྲིད་ཁྲོད་སྤྱོད་པའམ། ཡང་ན། འབྲེལ་ཡོད་ཀྱི་ལོ་རྒྱུས་དང་། དགོད་བྲོའི་གཏམ་རྒྱུད་ཐུང་གྲས་སོགས་སློབ་ཁྲིད་ཁྲོད་དྲངས་པ་བརྒྱུད་དེ། སློབ་མས་བསམ་གཞིག་གཏོང་བ་དང་ཤེས་ཚད་རྒྱ་ཆེར་གཏོང་བ་ཆགས་དགོས།
མཇུག་བསྡུ་བ།
སློབ་ཆུང་བོད་སྐད་ཡིག་གི་སློབ་ཁྲིད་ཁྲོད་དུ། སློབ་གསོར་གསར་སྐྲུན་བྱས་པ་བརྒྱུད་ནས། སློབ་ཁྲིད་ཁྲོད་ཀྱི་གནད་དོན་དག་སེལ་དགོས་པ་དང་། སློབ་ཆུང་སློབ་མས་བོད་སྐད་ཡིག་ལ་སློབ་སྦྱོང་བྱེད་པའི་ངར་ཤུགས་བསྐྱེད་ནས། སློབ་མའི་གསར་སྐྲུན་གྱི་ནུས་པ་གོང་འཕེལ་གཏོང་དགོས། དེ་མིན། དགེ་རྒན་རྣམས་ཀྱིས་སློབ་ཁྲིད་ཀྱི་གསར་སྐྲུན་གཙིགས་སུ་བཀུར་བ་དང་། བོད་སྐད་ཡིག་གི་སློབ་ཁྲིད་ལ་གསར་སྐྲུན་བྱས་ཏེ། སློབ་ཁྲིད་ཀྱི་ནང་དོན་དང་། སློབ་ཁྲིད་ཀྱི་སྐད་ཆའི་སྒྱུ་རྩལ་སོགས་ཕུན་སུམ་ཚོགས་པར་བཏང་ནས། སློབ་མའི་སྐད་ཡིག་སློབ་འདོད་ཀྱི་མོས་པ་གསོ་སྐྱོང་དང་། ཁྱོན་ཡོངས་ནས་སློབ་མའི་སྐད་ཡིག་གི་ཡོན་ཚད་གོང་མཐོར་གཏོང་བར་སྐུལ་འདེད་གཏོང་དགོས། །
- ༄༅།། སློབ་ཆུང་བོད་སྐད་ཡིག་གི་སློབ་ཁྲིད་གསར་སྐྲུན་བྱེད་སྟངས།
- ༄༅།། བོད་ཡིག་གི་སྒྲའི་སྐྱེ་གནས་དང་། ང་རོ་འདྲེན་ཚུལ། སྐད་ཡིག་གི་འགྱུར་བ་བཅས་རགས་ཙམ་གླེང་བ།
- ༄༅།། སློབ་ཁྲིད་གྲ་སྒྲིག་གི་སྐོར་གླེང་བ།
- ༄༅།། མཐོ་འབྲིང་ལོ་རྒྱུས་བསླབ་ཚན་གྱི་འཁྲིད་ཐབས་སྐོར་ལ་དཔྱད་པ།
- ༄༅།། མཐོ་རྒྱུགས་ལ་སྐར་གྲངས་བཟང་བོ་ལེན་ཐབས།
- ༄༅།། སློབ་གྲྭ་ཆུང་འབྲིང་གི་གླུ་དབྱངས་སློབ་ཁྲིད་ཁྲོད་དུ་དམངས་གླུའི་སློབ་ཁྲིད་ལ་དོ་སྣང་བྱེད་དགོས་པའི་སྐོར་གླེང་བ།
- ༄༅།། ཁྲིད་བཤད་དང་ཟིན་བྲིས། སློབ་ཁྲིད། ཁྲིད་ཉན། ཉན་དཔྱོད་བཅས་ཀྱི་ཁྱད་པར་དང་འབྲེལ་བ།
- ༄༅།། སློབ་མར་རྩོམ་འབྲིའི་སློབ་ཚན་ལེགས་པར་ཁྲིད་རྒྱུ་དེ་སློབ་ཁྲིད་ཀྱི་འགངས་ཆེའི་གནས་བབ་ཐོག་ཏུ་འཇོག་དགོས་པའི་སྐོར་མདོ་ཙམ་གླེང་བ།
- ༄༅།། དུས་རབས ༢༡ པའི་ཡིག་སྒྱུར་སློབ་ཁྲིད་དང་ཞིབ་འཇུག་ཐད་ཀྱི་ཕྲན་དཔྱད།
- ༄༅།། སློབ་ཆུང་དགེ་རྒན་གྱིས་ཐབས་ལམ་ཇི་ལྟ་བུའི་སྒོ་ནས་སློབ་མའི་རྩོམ་འབྲིའི་ནུས་པའི་བསྐྱེད་བསྲིང་བྱེད་པའི་སྐོར་གླེང་བ།
- ༄༅།། ཐང་གའི་གོ་དོན་དངོས་གླེང་བ།
- ༄༅།། དགེ་རྒན་གྱི་སློབ་ཁྲིད་བྱེད་སྟངས་མི་ལེགས་ལྔ་བཤད་པ།
- ༄༅།། འབྲོག་ཁུལ་གྱི་སློབ་གྲྭ་ཆུང་འབྲིང་གི་སློབ་མས་ཡིག་ནོར་འབྲི་བའི་རྒྱུ་རྐྱེན་སྐོར་ཅུང་ཙམ་བཤད་པ།
- ༄༅།།སློབ་ཆུང་སྐད་ཡིག་སློབ་ཁྲིད་སྐབས་ཐུགས་སྣང་མཛད་དགོས་པའི་མྱོང་སྣང་རགས་གླེང་།
- ༄༅།།བོད་ཡིག་སློབ་ཁྲིད་ཁྲོད་ཀྱི་སྐད་ཆའི་སྒྱུ་རྩལ་སྐོར་གླེང་བ།
- ༄༅།།བོད་ཡིག་སློབ་ཚན་ལ་བཤད་ཁྲིད་བྱེད་སྟངས་ཅུང་ཙམ་གླེང་བ་ཤེས་རབ་སྒྲོན་མེ།
- ༄༅།། སློབ་ཆུང་སློབ་མའི་རྩོམ་འབྲིའི་ནུས་བ་གོང་མཐོར་གཏོང་ཐབས་ཀྱི་ལྟ་ཚུལ་ཕྲན་བུ།
- ༄༅།། བོད་ཀྱི་སྐད་ཡིག་འཁྲིད་ཐབས་གསལ་བའི་མེ་ལོང་།
- ༄༅།། ཇི་ལྟར་བྱས་ན་ད་གཟོད་དམའ་འབྲིང་སློབ་མའི་བོད་ཡིག་ཆུ་ཚད་གོང་མཐོར་གཏོང་ཐུབ།
- ༄༅།།དེང་གི་བོད་སྐད་རླུང་འཕྲིན་རྩོམ་ཡིག་ལས་ཐ་སྙད་བསྒྱུར་སྟངས་སྐོར་ལ་རགས་ཙམ་དཔྱད་པ།

robotstxt: allowed

filter: keep


text:
您没有安装FlashPlayer或版本太低, 请点击获得最新版本FlashPlayer
ཉེ་དུས། བོད་ལྗོངས་སློབ་གྲྭ་ཆེན་མོས་ཁྱོན་སློབ་མ་གསར་པ ༢༩༠༠ ལྷག་ཙམ་བསྡུས་པའི་ནང་དམིགས་བསལ་ལྟ་རྟོགས་ཐོག་ནས་བསྡུས་པའི་ཁྱིམ་ཚང་གི་དཔལ་འབྱོར་ལ་དཀའ་ངལ་ཡོད་པའི་སློབ་མ་གསར་པ ༡༤༨ ཡོད། ཤེས་རྟོགས་བྱུང་བར་གཞིགས་ན། སློབ་འགོ་ཚུགས་རིང་བོད་ལྗོངས་སློབ་གྲྭ་ཆེན་མོའི་དབུ་ཁྲིད་སློབ་མའི་འབྱོར་ཐོ་བཀོད་ཡུལ་དུ་ཕེབས་ནས་ལས་ཀར་ཞིབ་བཤེར་མཛུབ་ཁྲིད་གནང་བ་དང་། དམིགས་བསལ་དཀའ་ངལ་ཡོད་པའི་སློབ་མ་གསར་པ་དང་ཁྱིམ་བདག་ལ་བྱམས་བརྩེའི་འཚམ་འདྲི་གནང་བ་མ་ཟད་དམིགས་བསལ་དཀའ་ངལ་ཡོད་པའི་སློབ་མ་གསར་པ ༢༠ ལྷག་ལ་འཚམ་འདྲིའི་དངུལ་སྒོར ༡༠༠༠ རེ་སྤྲད་གནང་བ་རེད།
བོད་ལྗོངས་སློབ་གྲྭ་ཆེན་མོའི་སློབ་མའི་རོགས་དངུལ་དོ་དམ་ལྟེ་གནས་ཀྱི་ཀྲུའུ་རེན་རྒྱ་མཚོས་གསར་འགོད་པར་ངོ་སྤྲོད་གནང་བར་གཞིགས་ན། སྤྱི་ལོ ༢༠༡༦ དང་ ༢༠༡༧ ལོའི་བར་སློབ་གྲྭས་དམིགས་བསལ་རོགས་སྐྱོར་དངུལ་སྒོར་ཁྲི་ཚོ ༢༥༠ བཙུགས་ཡོད་པ་དང་། ཁྱིམ་ཚང་གི་དཔལ་འབྱོར་ལ་དཀའ་ངལ་ཡོད་པའི་སློབ་མ ༡༢༡ ལ་སློབ་ཡོན་དང་ཉལ་ཁང་རིན་པ་ཁྱོན་སྒོར་ཁྲི་ཚོ ༢༧.༥༤ ཆག་ཡང་དང་རྩ་ཆག་བཏང་ཡོད་པ། ལས་སློབ་གཉིས་བརྩོན་གྱི་ལས་གནས ༣༠༠ ལྷག་མཁོ་འདོན་བྱས་པ། གཅེས་སེམས་ལས་གཞི་བརྒྱུད་དབུལ་ཕོངས་སློབ་མ ༡༠༢ ལ་སློབ་རོགས་དངུལ་སྒོར་ཁྲི་ཚོ ༡༠.༢ སྤྲོད་པ་བཅས་བྱས་ཡོད་པ་དང་། གོམ་སྟབས་རྗེས་མར་བོད་ལྗོངས་སློབ་གྲྭ་ཆེན་མོས་རྒྱལ་ཁབ་ཀྱི་རོགས་སྐྱོར་སྲིད་ཇུས་མུ་མཐུད་ལག་བསྟར་དོན་འཁྱོལ་ལེགས་པོ་བྱས་ཏེ། རོགས་སྐྱོར་གནད་འཕིགས་བྱེད་གང་ཐུབ་བྱས་ནས་ཁྱིམ་ཚང་གི་དཔལ་འབྱོར་ལ་དཀའ་ངལ་ཡོད་པའི་སློབ་མར་རོགས་སྐྱོར་ཐུབ་ཚད་བརྒྱ་ཆ ༡༠༠ ཟིན་པ་བྱས་ནས་ཁྱིམ་ཚང་དཔལ་འབྱོར་དཀའ་ངལ་ཡོད་པའི་སློབ་མ་གཅིག་ཀྱང་སློབ་ཤོར་མི་ཡོང་བ་བྱ་རྒྱུ་རེད། །


text:
༄༅།།འགན་བཅོལ་འགན་སྲུང་ཐེབས་རྩའི་ཡོང་འབབ་ལ་ཁྲལ་སྤྲོད་མི་དགོས་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་09ཉིན། 14:45) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། ཉེ་ཆར། ནོར་སྲིད་པུའུ་དང་རྒྱལ་ཁབ་ཁྲལ་དོན་སྤྱི་ཁྱབ་ཅུས་ཀྱིས་བརྡ་ཐོ་བཏང་ནས། འགན་བཅོལ་འགན་སྲུང་ཐེབས་རྩའི་འཕེལ་རྒྱས་ལ་རྒྱབ་སྐྱོར་བྱ་ཆེད། ལས་རིགས་གཉེར་སྐྱོང་ཉེན་ཁ་སྔོན་འགོག་གི་ནུས་པ་ཆེ་རུ་གཏོང་བ། 2018ལོའི་ཟླ་1ཚེས་1ཉིན་ནས་2020ལོའི་ཟླ་12ཚེས་31ཉིན་བར། ཀྲུང་གོ་འགན་བཅོལ་འགན་སྲུང་ཐེབས་རྩ་ཚད་ཡོད་འགན་འཁྲི་ཀུང་སི་ལ་མངའ་ཁོངས་གི་འགན་བཅོལ་ཀུང་སིས་བཅའ་ཁྲིམས་ལྟར་འགན་བཅོལ་འགན་སྲུང་ཐེབས་རྩ་འཇལ་སྤྲོད་དང་། ཁྲིམས་ལྟར་མེད་པར་བཟོས་པའམ་ཡང་ན་མ་རྩ་སྟོངས་པའི་འགན་བཅོལ་ཀུང་སིའི་ཞིབ་རྩིས་རྒྱག་པའི་རྒྱུ་ནོར་ཁྲོད་ནས་ཐོབ་པའི་ཡོང་འབབ་དང་འབྲེལ་ཡོད་འགན་འཁུར་དགོས་མཁན་གྱི་སྐྱིན་ཚབ་དངུལ། ལེགས་སྐྱེས་སུ་ཕུལ་བའི་དངུལ་ལེན་པ་སོགས་ཀྱི་ཡོང་འབབ། ཁེ་ལས་ཀྱི་འབབ་ཁྲལ་བཅས་རྩ་ཆག་ཏུ་གཏོང་རྒྱུ། དེ་དང་དུས་མཚུངས་སུ་འགན་བཅོལ་འགན་སྲུང་ཐེབས་རྩ་ཀུང་སིས་གསར་དུ་བཙུགས་པའི་མ་དངུལ་གྱི་རྩིས་ཐོ་དང་། འགན་བཅོལ་ཀུང་སི་ལ་ཉེན་ཁ་ཐག་གཅོད་བྱེད་པའི་རོགས་སྐྱོབ་དང་མ་རྩ་རྡིབ་པའི་གོ་རིམ་ཁྲོད་བཞག་པའི་བདག་དབང་བརྗེ་སྒྱུར་གྱི་དཔང་ཡིག འགན་བཅོལ་ཀུང་སི་ལ་ཉེན་ཁ་ཐག་གཅོད་བྱེད་པའི་གོ་རིམ་ཁྲོད་དུ་ཀྲུང་གོའི་མི་དམངས་དངུལ་ཁང་གིས་གན་རྒྱ་བཞག་པའི་དངུལ་བུན་བསྐྱར་མ་སོགས་ཁྲལ་འཇལ་དགོས་པའི་དཔང་ཡིག་གི་ཁྲལ་རྩ་ཆག་གཏོང་རྒྱུ་ཡིན་པ་རེད།


text:
བཞི་བ། སྤྲིན་པར་བརྟག་ཚུལ།
ན་བུན་དཀར་པོ་རིམ་པ་གཉིས་གསུམ་གྱིས་རི་སྐེད་བཅིངས་ན་ཆར་ཆེན་འབབ་ངེས་དང་། ནམ་ལངས་དུས་ཤར་ཕྱོགས་ནས་སྤྲིན་དམར་པོ་ཐག་དམར་འཐེན་འདྲ་ནུབ་ཏུ་རྒྱུག་ན་དཀར་ཕྱོགས་ལྷ་ཡི་ཆར་ཞེས་མྱུར་དུ་འབབ་པ་དང་། ཤར་ལྷོའི་མཁའ་ལ་པད་འདབ་བརྩེགས་འདྲའི་སྤྲིན་པ་བར་གསེང་མེད་པར་འབྲེལ་ན་ཉིན་ཞག་གཅིག་ལ་འབབ་རྟགས། ཤར་ཕྱོགས་ཀྱི་མཁའ་ལ་ལུག་གི་ལྟོ་ཚིལ་འདྲ་བའི་སྤྲིན་དཀར་འདབ་ལེགས་བརྩེགས་པ་བྱུང་ན་ཉིན་དེ་ཡི་རྗེས་ཆར་འབབ་རྟགས། ཉི་ཤར་གྱི་མཚམས་ཕྱེ་ལེབ་ཀྱི་གཤོག་པ་བརྐྱངས་འདྲའི་འཇའ་སྤྲིན་སྙོམས་པོས་ཤར་ཕྱོགས་ཁེབས་ན་མི་འགྱངས་པར་ཆར་ཆེན་འབབ་པར་འགྱུར། གཞན་ཡང་སྤྲིན་ནག་གིས་བྱང་སྐར་སྤུན་བདུན་དང་དགུ་ཚིགས་སྐྱ་མོ་སྒྲིབ་ན་ཆར་བ་འབབ་རྟགས། སྤྲིན་ལྷོ་ནས་བྱང་དུ་མགྱོགས་པོར་བགྲོད་ན(བྱང་གཡག་གུའི་མགོ་འཕིག)ཅེས་གངས་ཆར་ཆེ་ཙམ་འབབ་ལྟས་དང་། ནུབ་ནས་བྱང་བགྲོད་བྱས་ན་འབྲིང་ཙམ་འབབ། བྱང་ངོས་ནས་ཤར་དུ་རྒྱུ་ན་ཉུང་ཙམ་དང་ཡང་ན་གཏན་ནས་མི་འབབ་པའི་རྟགས། ནུབ་ངོས་ནས་ཤར་ཕྱོགས་སུ་དལ་ཞིང་བརྟན་པོར་རྒྱུ་ན་དུས་ཡུན་རིང་ཙམ་ལ་མི་འབབ་པའི་རྟགས་དང་། བྱང་སྤྲིན་ལྷོ་རུ་རྒྱུ་ན(ལྷོའི་ཙན་དན་གྱི་མེ་འབར)ཞེས་ཐན་སྐྱོན་ཡོང་བའི་རྟགས་དང་། སྟོན་དུས་སྤྲིན་པ་ལྷོ་ནས་བྱང་ལ་མང་ཙམ་རྒྱུ་ན(ཤིང་ལོ་བྱང་འདྲེན)ཞེས་ཐན་པ་ཡུན་ཐུང་ཙམ་ལ་འབྱུང་བར་བཤད། གཞན(དགོང་དམར་དམར་པོ་མེ་རེད། ནག་པོར་གྱུར་ན་ཆུ་རེད)ཅེས་དགོང་མོའི་མཚམས་སྤྲིན་གྱི་མདངས་དམར་པོར་གྱུར་ན་ཕྱི་ཉིན་ཉི་མ་དྲོ་བའི་རྟགས་དང་། དེ་འཕྲལ་མདངས་ནག་པོར་གྱུར་ན་འབབ་པའི་རྟགས། ཉིན་ཕྱེད་དུས་སུ་སྤྲིན་གྱིས་ཉི་མ་སྒྲིབ་ན་མཚན་ལ་ཆར་བ་འབབ་རྟགས་དང་། ཉི་ཤར་གྱི་དུས་ཤར་ཕྱོགས་སུ་སྤྲིན་འཕགས་ན་རླུང་དང་བཅས་ཆར་མྱུར་དུ་འབབ། ནམ་ལངས་ཁར(ཡོས་ཀྱི་དུས)ཤར་ལྷོར་སྤྲིན་བྱུང་ན་ཉི་དྲོས་ཀྱི་སྐབས(སྦྲུལ་གྱི་དུས)སུ་ཆར་འབབ་པར་འགྱུར། ཉི་ནུབ་ཏུ་སྤྲིན་པ་ནག་པོ་བྱུང་ན་རླུང་ཆར་འབྱུང་ངེས། (ཞོད་པོ་ཆེ་དགོང་དྭངས)ཞེས་ཉི་ནུབ་ཁ་ཆར་དྭངས་ན་ཞོད་ཆེན་འབྱུང་བའི་རྟགས་དང་། རི་བོ་སྤྲིན་གྱིས་སྒྲིབ་ན་མཚན་དང་མཚན་སྦྲེལ་ནས་ཆར་བ་འབབ་རྟགས། ཉི་ཤར(འབྲུག་གི་དུས)ལྷོ་ཕྱོགས་ནས་སྤྲིན་བྱུང་ན་རླུང་དང་བཅས་དྲག་ཆར་འབབ་རྟགས་དང་། ནུབ་བྱང་དུ་སྤྲིན་པ་ནག་པོ་བྱུང་ན་འབྲུག་སྒྲ་དང་བཅས་ཆར་འབབ་རྟགས། མཚན་མོར་སྤྲིན་པ་ནུབ་ཏུ་རྒྱུ་ན་ཆར་སྤྲིན་འཁྲུགས་ཤིང་ཆར་རླུང་འབྱུང་བ་དང་། དགུན་ཁར་ཤར་དུ་སྤྲིན་པ་ལྷོར་རྒྱུ་ན་གངས་སྐྱོན་དང་གྲང་ངར་ཆེ་རྟགས། དབྱར་དུས་ཤར་ནས་སྤྲིན་པ་ནུབ་ལ་རྒྱུ་ན་ཐན་པ་འབྱུང་བའི་རྟགས་སུ་ངོས་འཛིན་བྱེད།
ལྔ་བ། འཇའ་འོད་ལ་བརྟག་ཚུལ།
འཇའ་སྣེ་སྤང་ལ་ཟུག་ན་ཆར་བ་འབབ་པ་དང་ཆུ་ལ་ཟུག་ན་གནམ་ཡེར་འགྲོ་བའམ་ཆར་ཉུང་ཙམ་འབབ་རྟགས། ཉི་ཤར་དུ་འཇའ་ཟུག་ན་ཆར་ཉུང་ངུ་འབབ་པ་དང་། ཉི་ཤར་ལ་ཉི་མར་འཇའ་ཟུག་ན་ཆར་བ་འབབ་རྟགས། ཟླ་བར་འཇའ་ཟུག་ན་གངས་སྐྱོན་དང་གྲང་ངད་འབྱུང་རྟགས། འཇའ་ཁ་དོག་སྣ་ལྔ་རང་བཞིན་གྱིས་ཤར་དུ་ཟུག་ན་ཆར་བ་འབབ་རྟགས། དངུལ་ཆུའི་མདོག་ཅན་ནུབ་ཏུ་ཟུག་ཅིང་ཟླ་བའི་ཁྱིམ་དུ་གནས་ན་མི་འགྱངས་པར་ཆར་ཆེན་འབབ་པའི་རྟགས་བཅས་བཤད་པ་དང་། གཞན་ཡང་འཇའ་གཟུགས་ལ་བརྟག་ཅིང་དཔྱད་སྟོབས་ཀྱིས་ཀྱང་ལེགས་ཉེས་སྐོར་སོགས་མང་དུ་བཤད་ཀྱི་ཡོད་པས་འདིར་མ་བཀོད།
ཞར་བྱུང་ཐོ་རེངས་ཀྱི་སྐྱ་ངོགས་དྭངས་ན་ཆར་ཆུ་ལེགས་ཤིང་སྐྱ་ནམ་རྒྱས་པར་འགྱུར་བ་དང་། སྐྱ་ངོགས་མི་གསལ་ཞིང་རབ་རིབ་ཏུ་གྱུར་ན་ནད་རིམས་ལོ་ཉེས་འབྱུང་ལྟས། དབྱར་དུས་མཚན་ལ་ནམ་མཁའ་མདངས་གསལ་ན་ཉིན་མཚན་སྦྲེལ་ནས་ཆར་འབབ་རྟགས་དང་། ཉི་ཤར་གྱི་དུས་ཤར་ལྷོའི་མདངས་ནག་ན་ཉིན་གུང་སྔོན་དུ་ཆར་འབབ་རྟགས། ཉི་ནུབ་ཏུ་ནུབ་བྱང་མདངས་ནག་ན་མཚན་ཕྱེད་ལ་ཆར་འབབ་པའི་རྟགས། (དགུན་ཤར་ཆེན་ལ་གངས་ཆེན)ཞེས་དགུན་ཁ་སྔ་དྲོར་ཤར་དུ་ལྷགས་རླུང་ཤུགས་ཆེན་བརྒྱབ་ན་གངས་སྐྱོན་དང་གྲང་ངར་ཆེ་རྟགས། (དབྱར་ཤར་ཆེན་ལ་ཐན་ཆེ)ཞེས་དབྱར་དུས་སྔ་དྲོར་ལྷགས་རླུང་ཤུགས་ཆེན་བྱུང་ན་ཐན་པ་ཆེ་བའི་རྟགས། ནུབ་ཏུ་གློག་འོད་འཁྱུག་ན་ཆར་བ་རྒྱུན་རིང་འབབ་རྟགས་དང་། ཉི་ཤར(འབྲུག་དུས)གློག་འོད་དྲག་ཏུ་འཁྱུག་ན་རླུང་ཆེན་འབྱུང་རྟགས། ཞོགས་པར་འབྲུག་སྒྲ་སྒྲོག་པའམ་ཉིན་ཕྱེད་དུ་འབྲུག་སྒྲ་བྱུང་ན་ཐན་པ་འབྱུང་བའི་རྟགས། གཞན་དགུན་ཁར་དགུ་དང་པོའི་དུས་གནམ་གཤིས་གྲང་མོ་བྱུང་ན་ཕྱི་ལོར་འབྲུ་རིགས་འོངས་ཆེ་བའི་རྟགས་དང་། དགུ་གཉིས་པའི་དུས་གནམ་གཤིས་གྲང་ཞིང་རླུང་བུ་བྱུང་ན་དཀར་ཆུ་དང་ལོ་འབྲས་ལེགས་པའི་རྟགས། (དབྱར་གནམ་གྲང་དུས་འབབ། དགུན་གནམ་དྲོད་དུས་འབབ)ཅེས་དབྱར་ཁ་གནམ་གཤིས་གྲང་ན་འབབ་པ་དང་། དགུན་དུས་གནམ་གཤིས་དྲོད་ན་འབབ་པར་ངོས་འཛིན་བྱེད་པ་ཡིན།།
རྩོམ་སྒྲིག་པ། ཀླུ་མོ་མཚོ།


text:
“ཆོད་སེམས་དེ་བས་ཆེ་བ་དང་། དམིགས་ཚད་དེ་བས་ཁ་གསལ། བྱེད་ཐབས་དེ་བས་ནུས་ལྡན་བཅས་ཀྱི་སྒོ་ནས་ཞིང་འབྲོག་ཁུལ་འཛུགས་སྐྲུན་ཡག་པོ་དང་འཕེལ་རྒྱས་ཡག་པོ་བཏང་སྟེ་མཛེས་སྡུག་ལྡན་པའི་འཚོ་བར་བཅངས་པའི་མི་རིགས་ཁག་གི་མང་ཚོགས་ཀྱི་དགོས་མཁོ་དེ་བས་ལེགས་པ་བསྐངས་ནས་མི་རིགས་ཁག་གི་མང་ཚོགས་ཀྱི་ཐོབ་ཚོར་དང་བདེ་སྐྱིད་ཚོར་སེམས་དེ་བས་ཆེ་རུ་གཏོང་དགོས”ཞེས་ལྗོངས་ཡོངས་ཀྱི་གྲོང་གསེབ་ལས་དོན་ཚོགས་འདུས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ཏེ་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་བྱས་ཏེ་བོད་ཀྱིས་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་དང་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་པའི་འཆར་གཞི་བཀོད་ཡོད། ང་ཚོས་ཚོགས་འདུའི་ཐོག་གཏན་ལ་འཁེལ་བའི་གཙོ་གནད་ལས་འགན་གཞིར་བཟུང་དུས་བསྟུན་ལས་སྒྲུབ་དང་དུས་བསྟུན་མདུན་སྐྱོད་བྱས་ཏེ་ལས་དོན་ཁག་གི་བཀོད་སྒྲིག་དོན་ཐོག་ཏུ་འཁྱོལ་བ་བྱས་ནས་དུས་རབས་གསར་པའི་རང་ལྗོངས་ཀྱི“ཞིང་གསུམ”ལས་དོན་ལ་དེ་བས་ལེགས་པའི་སྒོ་ནས་སྐུལ་འདེད་གཏོང་དགོས།
“ཞིང་གསུམ”ལས་དོན་གྱི་འཕེལ་ཕྱོགས་ལེགས་པ་དང་སྤྱི་ཡོངས་རང་འགུལ་ལྡན་པ་ཞིང་ལས་དང་། གྲོང་གསེབ། ཞིང་པ་བཅས་ཀྱི་གནད་དོན་ནི་རྒྱལ་ཇུས་དམངས་འཚོ་དང་འབྲེལ་བ་ཡོད་པའི་རྩ་བའི་རང་བཞིན་གྱི་གནད་དོན་ཞིག་ཡིན་པ་དེས་རང་རྒྱལ་གྱི་ཕྱོགས་ཡོངས་ཀྱི་འབྱོར་འབྲིང་སྤྱི་ཚོགས་ཀྱི་རྨང་གཞི་དང་སྤྱི་ཚོགས་རིང་ལུགས་དེང་རབས་ཅན་གྱི་སྤུས་ཚད་གཏན་འཁེལ་བྱེད་ཀྱི་ཡོད། ཏང་གི་ཚོགས་ཆེན་བཅུ་དགུ་པའི་ཐོག་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱེད་དགོས་པ་བཏོན་པ་དང་འབྲེལ་ཏང་གི་སྒྲིག་ཡིག་ནང་བཀོད་ཡོད། བཀྲམ་མ་ཐག་པའི་ཀྲུང་དབྱང་གི“ཡིག་ཆ་ཨང་དང་པོའི”ནང་ཞིང་ལས་འཕེལ་རྒྱས་ཀྱི་སྤུས་ཚད་མཐོ་རུ་གཏོང་རྒྱུ་དང་། གྲོང་གསེབ་ཀྱི་ལྗང་མདོག་འཕེལ་རྒྱས་ལ་སྐུལ་འདེད་གཏོང་རྒྱུ། གྲོང་གསེབ་ཀྱི་རིག་གནས་དར་རྒྱས་གོང་འཕེལ་གཏོང་རྒྱུ། གྲོང་གསེབ་བཅོས་སྒྲིག་གི་མ་ལག་གསར་པ་འཛུགས་རྒྱུ། གྲོང་གསེབ་ཀྱི་དམངས་འཚོ་འགན་ལེན་གྱི་ཆུ་ཚད་མཐོ་རུ་གཏོང་རྒྱུ། གནད་སྨིན་དབུལ་སྒྲོལ་འགག་སྒྲོལ་གྱི་དམག་འཐབ་ཡག་པོ་རྒྱག་རྒྱུ། གྲོང་གསེབ་དར་རྒྱས་ཀྱི་ལམ་ལུགས་རང་བཞིན་གྱི་མཁོ་སྤྲོད་ལ་ཤུགས་སྣོན་རྒྱག་རྒྱུ། གྲོང་གསེབ་དར་རྒྱས་ཀྱི་ཤེས་ལྡན་མི་སྣའི་འདེགས་སྐྱོར་ལ་ཤུགས་སྣོན་རྒྱག་རྒྱུ། གྲོང་གསེབ་དར་རྒྱས་ཀྱི་མ་འཇོག་འགན་ལེན་ལ་ཤུགས་སྣོན་རྒྱག་རྒྱུ། ཏང་གིས“ཞིང་གསུམ”ལས་དོན་ལ་འགོ་ཁྲིད་བྱ་རྒྱུ་མཐའ་འཁྱོངས་དང་འཐུས་སྒོ་ཚང་དུ་གཏོང་རྒྱུ་སོགས་ཀྱི་ཐད་ནས་གྲོང་གསེབ་དར་རྒྱས་ཡོང་རྒྱུར་བཀོད་སྒྲིག་བྱས་པ་དང་འབྲེལ་གྲོང་གསེབ་དར་རྒྱས་འཐབ་ཇུས་ཀྱི་རྩེ་རིམ་ཇུས་འགོད་བྱས་ཡོད།
གྲོང་གསེབ་དར་རྒྱས་ཀྱི་འཐབ་ཇུས་ལག་བསྟར་བྱེད་པའི་ཐད་བོད་ཀྱིས་གང་འདྲ་བྱས་ཏེ་ལས་དོན་སྒྲུབ་དགོས་སམ། ལྗོངས་ཡོངས་ཀྱི་གྲོང་གསེབ་ལས་དོན་ཚོགས་འདུའི་ཐོག་དུས་རབས་གསར་པའི“ཞིང་གསུམ”ལས་དོན་ཡག་པོ་སྒྲུབ་པར། ངེས་པར་དུ་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་དང་། གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱ་རྒྱུ་དེ་དམ་འཛིན་བྱ་གཞིར་བྱ་རྒྱུ་མཐའ་འཁྱོངས། དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་རྒྱུ་དེ་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱེད་པའི་ཤུགས་རྒྱག་ས་དང་ཚད་བརྒལ་བྱེད་སར་བརྩི་རྒྱུ་མཐའ་འཁྱོངས་བཅས་བྱས་ཏེ་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་གནད་དོན་ཐག་གཅོད་ཡག་པོ་བྱ་རྒྱུར་ཤུགས་རྒྱག་དགོས། ལྗོངས་ཡོངས་ཀྱི་གྲོང་གསེབ་ལས་དོན་ཚོགས་འདུའི་བཀོད་སྒྲིག་གཞིར་བཟུང་། རང་ལྗོངས་ཀྱིས་གྲོང་གསེབ་དར་རྒྱས་གཏོང་བར་གཤམ་གསལ་ཕྱོགས་དྲུག་གི་གཙོ་གནད་ལས་དོན་དམ་འཛིན་ཡག་པོ་བྱེད་དགོས་པ་སྟེ། ཞིང་འབྲོག་ཁུལ་གྱི་སྤྱི་པའི་ཞབས་ཞུའི་ཆུ་ཚད་མཐོ་རུ་གཏོང་རྒྱུར་ཤུགས་སྣོན་བརྒྱབ་སྟེ་གྲོང་ཁྱེར་དང་གྲོང་གསེབ་ཀྱི་མཉམ་འདྲེས་འཕེལ་རྒྱས་ལ་སྐུལ་འདེད་གཏོང་དགོས། ཞིང་འབྲོག་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་གཏིང་ཟབ་ཏུ་བཏང་ནས་ཞིང་འབྲོག་ཁུལ་གྱི་ཐོན་ལས་འཕེལ་རྒྱས་ལ་སྐུལ་འདེད་གཏོང་དགོས། ཞིང་འབྲོག་ཁུལ་གྱི་རྩ་བའི་གཉེར་སྐྱོང་ལམ་ལུགས་སྲ་བརྟན་དང་འཐུས་སྒོ་ཚང་དུ་བཏང་ནས་གྲོང་གསེབ་དར་རྒྱས་གཏོང་བའི་ལམ་ལུགས་ཀྱི་རྨང་གཞི་བརྟན་དུ་གཏོང་དགོས། གྲོང་གསེབ་བཅོས་སྒྲིག་ལ་ཤུགས་སྣོན་དང་གསར་གཏོད་བྱས་ཏེ་ཞིང་འབྲོག་ཁུལ་དུ་ཞི་མཐུན་བརྟན་ལྷིང་ཡོང་རྒྱུ་འགན་ལེན་བྱེད་དགོས། མཛེས་སྡུག་ལྡན་པའི་གྲོང་གསེབ་མགྱོགས་མྱུར་བསྐྲུན་རྒྱུར་སྐུལ་འདེད་བཏང་ནས་གྲོང་གསེབ་ལྗང་མདོག་འཕེལ་རྒྱས་ཀྱི་ལམ་བུར་སྐྱོད་དགོས། ཞིང་འབྲོག་ཁུལ་གྱི་བསམ་པའི་དཔལ་ཡོན་སྲོལ་གཏོད་ལ་ཤུགས་སྣོན་བརྒྱབ་ནས་གྲོང་སྲོལ་ཤེས་དཔལ་ལ་སྐུལ་འདེད་ཧུར་ཐག་གཏོང་དགོས། ཕྱོགས་དྲུག་གི་གཙོ་གནད་ལས་དོན་དེ་རང་ལྗོངས་ཀྱི་གནས་ཚུལ་དང་ཞིང་འབྲོག་ཁུལ་གྱི་གནས་ཚུལ་ལ་གཞི་ཚུགས་པ་དང་ཞིང་འབྲོག་མང་ཚོགས་ཀྱི་རེ་བ་གསར་པར་བསྟུན་ནས་ཐོན་ལས་དར་རྒྱས་གཏོང་རྒྱུ་དེ་གཙོ་གནད་དུ་བྱེད་པ་དང་། སྣོད་བཅུད་མཐུན་འཕྲོད་འགག་རྩར་བྱེད་པ། གྲོང་སྲོལ་ཤེས་དཔལ་འགན་ལེན་དུ་བྱེད་པ། བཅོས་སྒྲིག་ནུས་ལྡན་རྨང་གཞིར་བྱེད་པ། འཚོ་བ་འབྱོར་ཕྱུག་རྩ་བར་བྱེད་པ་བཅས་ཀྱི་ཐོག་ནས་མཛེས་སྡུག་ལྡན་པའི་འཚོ་བར་བཅངས་པའི་མི་དམངས་ཀྱི་དགོས་མཁོ་བསྐང་རྒྱུ་དེ་འབད་འཐབ་ཀྱི་དམིགས་ཚད་དུ་བྱས་པ་མངོན་པ་མ་ཟད། དངོས་པོའི་དཔལ་ཡོན་དང་བསམ་པའི་དཔལ་ཡོན་ཕྱོགས་གཉིས་ལ་དམ་འཛིན་དང་ཕྱོགས་གཉིས་ཀར་དམ་འཛིན་ནན་པོ་བྱ་རྒྱུ་མཐའ་འཁྱོངས་བྱས་ཏེ་མི་རིགས་ཁག་གི་མང་ཚོགས་ཀྱི་དངོས་པོའི་འཚོ་བ་ལེགས་སུ་གཏོང་རྒྱུར་སྣང་ཆེན་དང་མང་ཚོགས་ཀྱི་བསམ་པའི་འཚོ་བ་མཐོ་རུ་གཏོང་བའི་ལས་དོན་གྱི་འདུ་ཤེས་ལ་སྣང་ཆེན་བྱས་ཡོད།
ཞིང་འབྲོག་ཁུལ་གྱི་མི་འབོར་དབུལ་པོ་ཚང་མ་དབུལ་སྒྲོལ་མ་ཐུབ་ན། གྲོང་གསེབ་དར་རྒྱས་ཟེར་བ་གླེང་ཐབས་བྲལ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་རྒྱུ་ཞེས་པ་ཡང་དེ་བས་གླེང་ཐབས་བྲལ། རང་ལྗོངས་ནི་རྒྱལ་ཡོངས་ཀྱི་ཁྲོད་ནས་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བ་ཆེས་མངོན་གསལ་དོད་པའི་ས་ཁུལ་གྱི་གྲས་ཤིག་ཡིན། འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བ་དེ་ཞིང་འབྲོག་ཁུལ་དང་མང་ཚོགས་དབུལ་པོའི་ལུས་ཐོག་ནས་གཅིག་སྡུད་ཐོག་མངོན་ཡོད། གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱེད་དགོས་པར། ངེས་པར་དུ་གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་གྱི་འཐབ་ཇུས་མཐའ་འཁྱོངས་བྱ་རྒྱུ་མཛུབ་ཁྲིད་དུ་བྱེད་པ་དང“འབྲེལ་བ་ཆ་བཅུ་གསུམ”ཐག་གཅོད་ཡག་པོ་བྱས་ཏེ་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་རྒྱུའི་མཐའ་ཚད་ལས་འགན་གྱི་ཚད་གཞི་དམའ་རུ་གཏོང་མི་རུང་བ་དང་། དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་རྒྱུའི་གཙོ་གནད་དེ་གནད་སྨིན་དང་དངོས་ཕན་ལ་ཐུག་ཡོད།
ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་འཛུགས་སྐྲུན་གྱི་དཀའ་ཚེགས་ཆེ་ཤོས་དང་ལྗིད་རྫོབ་ཆེ་ཤོས་ཀྱི་ལས་འགན་དེ་ཞིང་འབྲོག་ཁུལ་དུ་ཡོད་ལ། ཆེས་རྒྱ་ཁྱབ་དང་ཆེས་གཏིང་ཟབ་ཀྱི་རྨང་གཞི་ཡང་ཞིང་འབྲོག་ཁུལ་དུ་ཡོད་པ་མ་ཟད། མི་མངོན་པའི་སྟོབས་ཤུགས་དང་གཏིང་ཤུགས་ཀྱང་ཞིང་འབྲོག་ཁུལ་དུ་ཡོད། དབུལ་སྒྲོལ་འགག་སྒྲོལ་ལས་དོན་ལ་སྐུལ་འདེད་གཏིང་ཟབ་གཏོང་བ་དང་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་ཤུགས་ཆེན་བྱས་ཚེ། ཞིང་འབྲོག་ལས་དེ་རེ་བ་ལྡན་པའི་ཐོན་ལས་དང་། ཞིང་འབྲོག་མང་ཚོགས་དེ་ཡིད་དབང་འཕྲོག་པའི་ལས་རིགས། ཞིང་འབྲོག་ཁུལ་དེ་བདེ་སྡོད་ལས་བརྩོན་གྱི་མཛེས་སྡུག་ལྡན་པའི་ཁྱིམ་གཞིས་བཅས་སུ་འགྱུར་ངེས་རེད།


text:
དཔའ་བོ་གཙུག་ལག་ཕྲེང་བ་ནི་རབ་བྱུང་བརྒྱད་པའི་ཤིང་བྱི་སྤྱི་ལོ་༡༥༠༤ལོར་གཉགས་རིགས་ལས་བྱུང་བ་ཡབ་བླ་མ་དར་དང་། ཡུམ་ལམ་རྙེད་སྒྲོལ་མ་གཉིས་ཀྱི་སྲས་སུ་སྙེ་ཐང་དུ་སྐུ་འཁྲུངས། དགུང་ལོ་ལྔ་པར་དགེ་བསྙེན་ཆ་ལུང་པས་དཔའ་བོ་སྐུ་ཕྲེང་དང་པོ་ཆོས་དབང་ལྷུན་གྲུབ་ཀྱི་སྐུ་སྐྱེར་ངོས་འཛིན་ཞུས་ཏེ་ལྷོ་བྲག་གྲོ་བོ་དགོན་པའི་གདན་སར་སྤྲན་དྲངས། བླ་མ་རྟོགས་ལྡན་དགེ་འདུན་རྒྱ་མཚོ་དགེ་རྒན་དུ་བསྟེན་ནས་བོད་ཡིག་འབྲི་ཀློག་སོགས་ལ་སྦྱང་བརྩོན་མཛད།
དགུང་ལོ་དགུ་པ་ལ་ཀརྨ་ཞྭ་དམར་སྐུ་ཕྲེང་བཞི་པ་ཆོས་ཀྱི་གྲགས་པའི་དྲུང་ནས་དགེ་བསྙེན་དང་དགེ་ཚུལ་གྱི་སྡོམ་པ་བཞེས་པའི་མཚན་ལ་མི་ཕམ་ཆོས་ཀྱི་རྒྱ་མཚོ་ཞེས་གསོལ། དགུང་ལོ་བཅུ་གཉིས་པར་ཤར་དྭགས་པོ་པཎྜི་ཏ་ཆོས་རྒྱལ་བསྟན་པའི་རྒྱལ་མཚན་གྱི་དྲུང་ནས་གསང་སྔགས་གསར་རྙིང་གི་ཆོས་མང་པོ་དང་། དབུས་སྨྱོན་ཧེ་རུ་ཀ་ཀུན་དགའ་བཟང་བོའི་དྲུང་ནས་ཕྱག་ཆེན་གྱི་ཁྲིད་གསན། དེ་རྗེས་ཞ་ལུ་ལོ་ཆེན་ཆོས་སྐྱོང་བཟང་པོའི་དྲུང་ནས་དགེ་སློང་གི་སྡོམ་པ་བཞེས། དགུང་ལོ་ཉི་ཤུ་རྩ་དགུ་པ་ཀོང་པོར་ཕེབས་སྐབས་ཟིང་པོ་འབུམ་པ་སྒང་དུ་ཀརྨ་པ་མི་བསྐྱོད་རྡོ་རྗེ་དང་མཇལ་ཏེ་ཆོས་འབྲེལ་ཞུས་ཤིང་། མཚན་ལ་དཔའ་བོ་གཙུག་ལག་ཕྲེང་བ་ཞེས་གསོལ།
དེ་ནས་བཟུང་མདོ་སྔགས་རིག་གནས་དང་བཅས་པའི་གསན་སྦྱོང་མང་ཆེ་བ་བླ་མ་འདིའི་དྲུང་དུ་མཛད་པ་དང་འབྲེལ་མཁས་པའི་དབང་པོ་དུ་མའི་ཞབས་ལ་བཏུགས་ནས་རིག་གནས་སྤྱི་ལ་གསན་སྦྱོང་དཔྱིས་ཕྱིན་པ་གནང་བས་མཁས་པའི་ཕུལ་དུ་ཕྱིན་ཏེ་དཔའ་བོ་གཙུག་ལག་ཕྲེང་བ་ཞེས་སྙན་པའི་གྲགས་པ་རབ་ཏུ་འབར། གསུང་རྩོམ་ལ >དང་།  > > > > > > >སོགས་མང་དུ་མཆིས།  >ནི་རབ་བྱུང་དགུ་པའི་ཤིང་སྦྲུལ་༡༥༤༥ལོར་བརྩམ་འགོ་བཙུགས་ཏེ་ལོ་ངོ་ཉི་ཤུ་རྩ་གཅིག་རིང་ཡོངས་སུ་ཆ་ཚང་བར་མཛད། ལོ་རྒྱུས་དེབ་ཐེར་འདི་ཉིད་ཤེས་བྱའི་གནས་ཀུན་ལྟ་བའི་མེ་ལོང་དང་མཚུངས་ཤིང་། ལོ་རྒྱུས་དཔྱད་ཡིག་ཁུངས་བཙན་ཞིག་ཏུ་སྣང་བ་བཅས་དམ་པ་འདི་ཉིད་ཀྱིས་མདོ་སྔགས་རིག་གནས་ཀྱི་མཛད་པ་རྒྱ་ཆེར་སྤེལ་མཐར་དགུང་ལོ་དྲུག་ཅུ་རེ་གསུམ་པ་རབ་བྱུང་དགུ་པའི་མེ་སྟག་ལོ་༡༥༨༨ལོར་སྐུ་གཤེགས།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2370013 位访客


text:
བདག་གིས་མཐོང་བའི་དུང་དཀར་ཚང་། (བོད)
གློག་ལྕེ།
ཉིན་འགའི་རྗེས་སུ་མཁས་མཆོག་དམ་པ་དུང་དཀར་ཚང་གི་དགོངས་པ་རྫོགས་ཏེ་བགྲང་བྱ་བཅོ་བརྒྱད་ལོན་པའི་༡༩༩༧/༧/༢༢/-༢༠༡༥/༧/༢༢/ཉིན་མོ་རེད། དེས་ན་བདག་གིས་གླེང་གིན་པ་དང་གླེང་འོས་པ་དེ་ཡང་ཁོང་ཚང་ཡིན་འདུག་གོ །
བདེན་པ་ཟེར་བ་ཡིན་ན་ཡང་ཆོག ཅི་ཞིག་ཡིན་ཡང་དེའི་ཚད་མ་ལྟ་བུ་ཡིན་པའི་སྐད་དང་ཡི་གེ་གང་རུང་ཞིག་བཤད་པ་དང་འབྲི་དུས་ཀྱང་གཡས་གཡོན་ལ་ཅུང་ཙམ་བསག་པ་དང་གཞན་གྱི་སྐྱོན་མ་སྔོག་པ་ནི་ཉུང་མཐའ་ཙམ་དུ་ཟད་དོ། །ཐ་ན་མདོ་རྒྱུད་གང་རུང་དང་དེ་འབྲེལ་གྱི་འགྲེལ་བ་ཚོ་ཅི་རིགས་ནའང་། ཆོས་གང་རུང་ཞིག་གདུལ་བྱའི་དབང་དུ་བྱས་ཏེ་གཡས་གཡོན་མེད་པ་ནི་འཚོལ་དཀའ་བའི་གནས་སུ་ཡོད་པ་ཀུན་གྱི་མཁྱེན་གསལ་ལྟར་རེད།
ཡིན་ཡང་། ངས་འདིར་ཡོངས་གྲགས་ཀྱི་མཁས་དབང་ཆེན་མོ་ཁོང་གླེང་འདོད་པའི་ལྟ་ཚུལ་དེ་ཡང་དམ་པ་གང་དེའི་རང་རིགས་སུ་ཕུལ་བའི་མཛའ་བརྩེ་དྲི་མ་མེད་པ་དེར་མོས་གུས་ཤིག་བྱེད་འདོད་པ་ལས། ༼དོན་གྲུབ་རྒྱལ་༽གྱི་སྒལ་ཚུགས་ཟེར་བ་ལྟ་བུའི་ངོ་གདོང་གཏུགས་ས་མེད་པའི་འཆལ་གཏམ་དེ་རིགས་བཤད་ཀྱང་མི་ཤེས་ལ་བཤད་རྒྱུའི་འདོད་པ་ཡང་གཞི་ནས་མེད་པ་དེ་ཡིན། དེ་དག་གླེང་བར་སྤྲོ་བ་ནི་དམར་པོའི་ལྟ་གྲུབ་སྟེ་ཕྱི་གླིང་བའི་ཕ་མ་རྒས་དུས་སྒོར་འདེད་པ་དང་དྲིན་གྱི་སྐྱོང་མཁན་གྱི་དམ་པ་དམར་གསོད་གཏོང་བ་སོགས་ཀྱི་སྤྱོད་ངན་དེ་དག་ལ་གུས་བརྩི་ལྡན་པའི་དེང་གི་སློབ་མ་རེ་འགའ་དང་གྲྭ་ལོག་རེ་འགའི་ངག་ཙམ་ལས་ཆེར་མི་སྣང་། ༼དོན་གྲུབ་རྒྱལ་༽གྱིས་རྩོམ་རིགས་ཤིག་འབྲི་སྲོལ་གཏོད་པ་ཙམ་གྱིས་ལྷ་རུ་བཀུར་བ་དེ་ཡང་དེ་འདྲའི་སྟབས་བདེ་ཞིག་མིན་པར་འདོད། བྱས་རྗེས་དེ་ངས་ཀྱང་ཁས་ལེན་གྱིན་ཡོད་མོད། དེ་འདྲའི་གུས་བརྩི་རླབས་ཆེན་མེད། གཞན་དུ་དེ་སྔོན་གྱི་བོད་པའི་མགུར་གཞས་སོགས་གྲོལ་བ་ཡིན་མིན་གྱི་ལྟ་ཚུལ་ཡོད་ཀྱང་དེ་ནི་སྐབས་དོན་གྱི་རེ་ཞིག་འཇོག་རྒྱུ་ཡིན།
ཡང་ཁ་ཅིག་ན་རེ། ༼དགེ་འདུན་ཆོས་འཕེལ་༽ནི་རླབས་ཆེན་ཞིག་རེད་ཅེས་ཁ་འདོན་འདོན་འདོན་བྱེད་ཀྱིན་ཡོད་ལ། དེ་ནི་ངོ་མ་དོན་དང་མཐུན་པའི་གཏམ་ཞིག་ཏུ་བདག་གིས་ཀྱང་མཐོང་མྱོང་ལ་དེ་བཞིན་གུས་འདུད་ཀྱང་ཡོད་པ་ཡིན། རེད་དེ། ༼དགེ་འདུན་ཆོས་འཕེལ་༽ལ་རིགས་ཞེན་དང་ལ་རྒྱ་ཡོད་པ་བདེན་ཡང་ཁོང་མི་གླེན་རྟགས་ཚ་བོ་ཡོད་མཁན་དང་རང་གཤིས་གྱོང་བོ་ཅན་ཞིག་ཡིན་པ་ནི་སྔ་གཞུག་གི་ཁོང་གི་གསུང་རྩོམ་དང་ལོ་རྒྱུས་ལས་ཤེས་ཐུབ། ཁོང་གིས་སྐྱོན་ཆ་དེ་དག་ཁ་སྐོང་བྱེད་མ་ཐུབ་པར་བདག་ཀྱང་འགྱོད་གདུང་ཡོད་མཁན་ཞིག་ཡིན། དེང་སྐབས་འགའ་ཞིག་ནས་༼དགེ་འདུན་ཆོས་འཕེལ་༽སྐོར་གྱི་དཔྱད་རྩོམ་ལྟ་བུའི་བསྒྲགས་རྩོམ་འབྲི་མཁན་འགའ་རེ་འབྱུང་གིན་འདུག དེ་ཚོའི་ནང་གི་རེ་འགས་༼དགེ་འདུན་ཆོས་འཕེལ་༽གྱི་སྐྱོན་དང་འཚང་བརྗོད་པ་དེ་བྲིས་ནས་བསྟོད་ར་འཐེན་པ་དང་ཁོའི་བྱ་སྤྱོད་ངན་སྤྱི་ཚོགས་སུ་ཁྱབ་བརྡལ་གཏོང་བ་ནི་ཤི་བོའི་རྣ་མི་བདེ་བྱེད་ལོས་ཡིན་སྙམ།
ཁ་ཅིག་གཞན་དག་ན་རེ། ཨ་ལགས་དུང་དཀར་ཚང་ནི་རིགས་ཞེན་མེད་མཁན་ཞིག་རེད་ཅེས་བཤད་མཁན་ཡང་འབྱུང་མྱོང་། ང་ཆེས་མི་དགའ་ས་ནི་དེའི་རིགས་དེ་རེད། དེ་ལྟར་ཟེར་མཁན་དག་ལ་ཡང་”ཅི་ཞིག་ལ་དང་བྱ་བ་གང་གི་སྟེང་ནས་དེ་ལྟར་མཐོང་སོང་”ཞེས་སོགས་ཀྱི་དྲི་བ་བཏང་ན། དུང་དཀར་ཚང་རྒྱ་ནག་གི་ལས་བྱེད་པ་རེད་ཅེས་ཟེར་བ་ལྟ་བུ་དང་ཡང་ན་ཁོང་གུང་ཁྲན་ཏང་ལ་བསྟོད་བསྔགས་བྱས་འདུག་ཟེར། ཁྱེད་ཅིག་གིས་སེམས་ལྷོད་ལྷོད་ཅིག་གྱིས་ཏེ་ལྟོས་དང་། འདི་ཙམ་གྱི་རིགས་ཞེན་མེད་འགྲུབ་བམ། དེས་ན་ཁྱེད་ཅག་དང་ཁྱེད་ཅག་ལྟ་བུ་ཚོས་ལྷ་ལྟར་བཀུར་བའི་༼དོན་གྲུབ་རྒྱལ་༽དང་༼ཨ་ལགས་ཚེ་བརྟན་ཞབས་དྲུང་༽ད་དུང་ཐོན་མི་གཉིས་པར་གྲགས་པའི་༼ཨ་ཁུ་དམུ་དགེ་བསམ་གཏན་༽སོགས་མང་ཡང་འདི་ནི་མཁས་རྒན་དག་ལ་ཁག་དཀྲི་ས་ཅང་མེད། ཁོང་རྣམ་པས་ཀྱང་དགོས་དབང་ལ་དམིགས་པ་ཤེས་པར་བྱ་རྒྱུ་ལས་གཞན་ཅང་མེད་དོ། །ད་ནི་བཤད་རྒྱུའི་དབུས་སུ་བབས་ན། ད་སྐབས་ཡོན་ཏན་པ་ཡིན་ཟེར་བའི་མཁས་རྒན་བཅུ་ཕྲག་འཛོམས་ནས་སྐད་གསུམ་ཤན་སྦྱར་དང་ཚིག་མཛོད་སོགས་དེ་ཙམ་རེ་བསྒྲིགས་ན་ཅི་འདྲའི་དཀའ་ཉོག་ཡོད་པ་ལོས་ཤེས། དེར་མཚོན་ནས་བཤད་ན་དམ་པ་ཁོང་གིས་༼དུང་དཀར་ཚིག་མཛོད་༽ནི་མི་ལོ་བཅུ་ལ་གཉོར་ཡོང་བ་རེད། འདི་ནི་སུ་ཞིག་གི་
ཆེད་དུ་ཡིན་པ་ཤེས་སམ། ད་དུང་༼དུང་དཀར་ཚིག་མཛོད་༽འདིས་གྲྭ་བའི་སྡེ་དང་སློབ་མའི་སྡེ་གཙོ་གྱུར་གྱི་རིག་གནས་སྡེ་ཁག་གང་མང་ལ་ཕན་ག་ཙམ་བཏགས་ཡོད་པ་ཡང་ཤེས་དགོས་འདུག དེ་མ་ཟད་པའི་ཁོང་གི་གསུང་པོད་བརྒྱད་པོ་ལ་ཡང་དོན་གྱི་རྗིད་ཁོག་ཅི་ཙམ་མངའ་བ་དཔྱོད་ལྡན་དག་གིས་ཀློག་ན་གཞི་ནས་༼དུང་དཀར་བློ་བཟང་འཕྲིན་ལས་༽ཟེར་བ་ཞིག་ངོ་ཤེས་ཐུབ་པ་ལྟ་བུ་ཡིན་པ་ལས། དེ་རིང་འདི་ནས་ངས་ཚང་མར་འདིའོ་ཞེས་བྱིན་ཆོག་པ་ཞིག་མེད་ལ་སྟེར་མི་ཐུབ་པ་ནི་ངའི་སྐྱོན་ཡིན་ཡང་སྲིད་དོ། །
དོན་དངོས་ལ་གདོང་གཏུགས་ཀྱི་སྐད་ཆ་ཞིག་བཤད་ན། ཉེ་རབས་ཀྱི་དགེ་རྒན་༼དོར་ཞི་༽་ནས་ཡར་དང་༼དགེ་འདུན་ཆོས་འཕེལ་༽ནས་མར་ལ་བརྩིས་ན་རིགས་ཞེན་དང་མཁས་ཚད་ཐོག་ནས་བཤད་ན་༼དུང་དཀར་ཚང་༽དེ་དག་གི་ཏོག་ཏུ་མ་བསྡད་ཀྱང་དམའ་བར་མི་འགྲོ་བ་སུས་ཀྱང་ཁས་མ་བླངས་ས་མི་འགྲོ་བ་ཞིག་ཏུ་ཚད་མས་གྲུབ་པའོ། །དེས་ན། ཤེས་ཡོན་པའི་སྡེ་ཁག་དང་སློབ་གླིང་སོ་སོ་ནས་ཁོང་གླེང་རྒྱུ་མེད་པ་དེ་ག་རེ་ཡིན་ནམ། གླེང་རིན་མེད་པ་ཞིག་ཀྱང་གཏན་ནས་ཡིན་རྒྱུ་མ་རེད་མོད། བྱ་སྤྱོད་འདི་དཔེར་མཚོན་ལ་བཞག་ན་བོད་ཀྱི་ཤེས་ཡོན་པའི་སྡེ་དང་སློབ་མ་ཚོའི་སྡེ་ཁག་ག་འདྲ་ཞིག་ཡིན་པ་ཧ་གོ་ངེས་རེད། བོད་ཀྱི་ཤེས་ཡོན་པ་དང་སློབ་མ་སྒལ་ཚིགས་གླེང་མཁན་ཚོ་ལ་ཡང་དོན་གྱི་སྒལ་ཚིགས་ཟེར་བ་ཞིག་མེད་པར་གྱུར་མེད་དམ་སྙམ་པའི་ཚོར་བ་ཞིག་ཀྱང་འགོག་མེད་དུ་སྐྱེ་ངེས། གང་ཞིག་ལ་སྙན་གྲགས་དང་ཀུན་གླེང་ཡོད་པ་དག་ལས་གཞན་ཞིག་མཐོང་མི་ཐུབ་པ་འདི་ཡང་རེ་ཞིག་མཐོང་རྒྱ་ཆུང་བའི་ཟོལ་གྱི་འདུག་པར་ཡང་སྙམ་མོ། །
མདོར་ན། འུར་གྱིས་མྱོས་པའི་དེང་གི་བོད་མི་འདི་ཚོས་མཁས་པའི་རྣམ་དཔྱོད་དང་བྱས་རྗེས་གླེང་བ་ཡིན་ཞེས་མཁས་པའི་སྐྱོན་དག་སྤྱི་ཚོགས་སུ་ཁྱབ་བརྡལ་གཏོང་རྒྱུ་ནི་ངས་གོང་དུ་ཞུས་པ་བཞིན། མཁས་རྟགས་སྟོན་ཚུལ་ཞིག་ཡིན་པར་སེམས་ཡོད་ན་ཐང་མོད། རང་ངོས་ནས་དེར་དོན་སྣང་ཆེན་པོ་དང་འགན་བབ་ཅི་ཡང་མེད་ཀྱང་སོ་སོ་རང་ངོས་ནས་བོད་མི་རིགས་ཞེས་པའི་རུས་རྐང་ལས་ཆད་པ་ཞིག་ཡིན་ཕྱིན། གང་ཞིག་ནི་བསྟོད་གནས་དང་གང་ཞིག་ནི་སྨད་གནས་ཡིན་པར་མ་ངེས་པའི་བོད་ཀྱི་མཁས་པ་དང་རིག་གནས་པ་ཡིན་ཟེར་མཁན་ཚོ་མཐོང་དུས། མིག་ཟུང་ཞ་ར་དང་རྣ་ཟུང་འོན་པའི་བརྟུལ་ཞུགས་བཟུང་སྟེ་ཁ་རོག་གེར་སྡོད་མ་ཚུགས་པ་ཙམ་ཞིག་ཡིན། ཐུགས་འགལ་མེད་པར་ཤོག
༢༠༡༥/༧/༡༤/ཉིན།


text:
པེ་ཅིང་གཞུང་གིས་རྒྱ་ནག་ཤེས་མཁན་ཞེས་འབོད་པའི་ཨ་མེ་རི་ཀའི་རིག་པ་བ་སྐུ་ཞབས་ཌ་ཝེ་ཌི ཞམ་བྷ་གྷི(David Shambaugh )ལགས་ཀྱིས་ཉེ་ལམ་རྒྱལ་ས་ཝ་ཞིན་ཊོན་ན་ཡོད་པའི་སློབ་ཆེན་ཞིག་ཏུ་གཏམ་བཤད་སྐབས། རྒྱ་ནག་གུང་ཁྲན་ཚོགས་པའི་ཚོགས་ཆེན ༡༩ པའི་རྗེས་སུ། རྒྱ་ནག་གི་དབུ་ཁྲིད་ཞི་ཅིན་ཕེང་ལ་བལྟོས་མེད་ཀྱི་དབང་ཆ་ཐོབ་ནས་ཚད་མཐོ་བའི་སྲིད་དབང་སྒེར་སྡེམ་པ་དེ་ཆགས་སྟབས། ཁྱིམ་བདག་གི་རྣམ་པའི་སྒེར་གཅོད་ལམ་ལུགས་ཡང་བསྐྱར་རྒྱ་ནག་ཏུ་གསོན་ཤུགས་རྒྱས་པ་རེད། དེ་མིན། རུལ་སུངས་ལ་རྡུང་རྡེག་གི་ལས་འགུལ་ལ་རྐྱེན་བྱས་ནས། རྒྱ་ནག་གི་ཆབ་སྲིད་ཁོར་ཡུག་ན་འཇིགས་སྐྲག་གི་རིག་གནས་ཤིག་ཁྱབ་ཡོད་པས། རྒྱ་ནག་གི་དེ་སྔའི་ཆེད་མཁས་པའི་རྒྱལ་ཁབ་སྐྱོང་པའི་མ་དཔེ་དེ་ཡལ་ནས་ལམ་ལུགས་འཕེལ་རྒྱས་མེད་པར་རེངས་པོར་གྱུར་ཡོད་ཅེས་བརྗོད་འདུག
སྐུ་ཞབས་ཞམ་བྷ་གྷི་ལགས་ཀྱིས་ཟླ ༡༡ ཚེས ༩འི་ཉིན། ཨ་རིའི་རྒྱལ་ས་ཝ་ཞིན་ཏོན་ན་ཡོད་པའི་རྗང་ཧབ་ཁེང་སློབ་ཆེན(John Hopkins University)དུ་རྒྱ་ནག་གི་མ་འོངས་པའི་འཕེལ་ཕྱོགས་ཐད་ལྟ་ཚུལ་བཏོན་ཡོད་པ་དང་། ཁོང་གིས་གུང་ཁྲན་ཚོགས་པའི་ཚོགས་ཆེན ༡༩ པའི་རྗེས་ཀྱི་རྒྱ་ནག་གི་ཆབ་སྲིད་ཁོར་ཡུག་དང་། དཔལ་འབྱོར་འགྲན་སློང་། སྤྱི་ཚོགས་གནས་སྟངས། ཕྱི་འབྲེལ་སྲིད་ཇུས་སོགས་ཀྱི་ཐད་གཏམ་བཤད་གནང་ཡོད་པ་རེད།
གུང་ཁྲན་ཚོགས་པའི་ཚོགས་ཆེན ༡༩ པའི་རྗེས་ཀྱི་རྒྱ་ནག་གི་ཆབ་སྲིད་ཁོར་ཡུག་སྐོར་གླེང་དུས། ཨ་རིའི་རྗོར་རྗི་ཝ་ཞིན་ཊོན་སློབ་ཆེན(George Washington University)གྱི་ཆབ་སྲིད་རིག་པ་བ་དང་རྒྱལ་སྤྱིའི་འབྲེལ་བའི་དགེ་རྒན་ཆེན་མོ་སྐུ་ཞབས་ཞམ་བྷ་གྷི་ལགས་ཀྱིས་སྤྱི་བསྡོམས་ཤིག་བརྒྱབས་ཡོད་པ་འདི་ལྟར།
༡༽ ཞི་ཅིན་ཕེང་གི་དབང་ཆ་གཅིག་བསྡུས་ཡིན་པ་མང་དྲགས་པ།
༢༽ ཕ་དབང་ལམ་ལུགས། ཡང་ན་ཁྱིམ་བདག་ལམ་ལུགས་ཀྱི་རྣམ་པའི་དབང་བསྒྱུར་ལ་ཡང་བསྐྱར་གསོན་ཤུགས་རྒྱས་པ།
༣༽ གུང་ཁྲན་ཚོགས་པས་ཡོད་ཚད་ལ་དབང་བསྒྱུར་བྱེད་པ། གུང་ཁྲན་ཚོགས་པས་ཡོད་ཚད་ལ་དབུ་ཁྲིད་བྱེད་པ།
༤༽ འཇིགས་སྐྲག་གི་རིག་གནས་ཤིག་ཡོངས་སུ་ཁྱབ་པ། རུལ་སུངས་ལ་རྡུང་རྡེག་གི་ལས་འགུལ་གྱིས་ཆབ་སྲིད་ལམ་ལུགས་འཕེལ་རྒྱས་ཀྱི་རྒྱུན་བཅད་ནས་རེངས་པར་གྱུར་བ། ཆེད་མཁས་པའི་རྒྱལ་ཁབ་སྐྱོང་བའི་མ་དཔེ་ཞིག་ནས་སྦོ་ལུག་པ།
༥༽ ཆབ་སྲིད་བཅོས་བསྒྱུར་ལ་རེ་བ་སྤུ་རྩེ་ཙམ་ཡང་མེད་པ་དང་། གུང་ཁྲན་ཚོགས་པ་ནང་ཁུལ་དམངས་གཙོ་དང་འདེམས་བསྐོ་ཡི་གོ་ས་ཤོར་བ།
༦༽ མི་སེར་སྤྱི་ཚོགས་དང་། སྨྱན་བྱད། ཤེས་ལྡན་མི་སྣ། མཐོ་རིམ་སློབ་གསོར་དྲག་གནོན་གྱི་ཤེད་ཤུགས་ཇེ་ཆེར་ཕྱིན་པ།
༧༽ ས་གནས་སྲིད་གཞུང་གི་ཁྲིམས་མཐུན་རང་བཞིན་བརླག་པ།
༨༽ རྒྱ་ནག་གི་ཕྱུག་བདག་དང་འབྱོར་འབྲིང་གྲལ་རིམ་ཕྱིའི་རྒྱལ་ཁབ་ཁག་ཏུ་གནས་སྤོ་དང་རྒྱུ་ནོར་ཕྱི་རྒྱལ་ཁག་ཏུ་སྤོ་བ།
སྐུ་ཞབས་ཞམ་བྷ་གྷི་ལགས་ཀྱིས། གུང་ཁྲན་ཚོགས་པའི་ཚོགས་ཆེན ༡༩ པའི་རྗེས་སུ། རྒྱ་ནག་ཏུ་མའོ་ཙེ་ཏུང་དུས་སྐབས་ཀྱི་ཁྱིམ་བདག་གི་རྣམ་པའི་དབང་བསྒྱུར་ལམ་ལུགས་རོ་ལངས་བརྒྱབས་ཡོད་པ་དང་། དེ་རྒྱ་ནག་གི་འབྱུང་འགྱུར་འཕེལ་རྒྱས་ལ་ཕན་པ་མེད། རྒྱུ་མཚན་ནི་གུང་ཁྲན་ཚོགས་པ་དང་ལམ་ལུགས་གཉི་ཀ་ཆེས་མཐོ་དབུ་ཁྲིད་ལག་གི་དབང་བསྒྱུར་ལག་ཆར་གྱུར་བ་རེད།
འདས་པའི་ལོ་ངོ ༤༠འི་རིང་། རྒྱ་ནག་གི་དབུ་ཁྲིད་ཟུར་པ་ཏེང་ཞོ་ཕེང་དང་ཅང་ཙི་མིན། ཧོའུ་ཅིན་ཐའོ། ད་དུང་ཀྲའོ་ཙི་ཡང་དང་ཧོའུ་ཡོ་པང་གཉིས་ཐེ་བའི་དབུ་ཁྲིད་ཚོས་རྒྱ་ནག་གི་ཐུན་མོང་འགོ་ཁྲིད་ཀྱི་ལམ་ལུགས་ཞིག་སྟེ། ལམ་ལུགས་ཅན་གྱི་ཇུས་ཐག་གཅོད་པའི་སྒྲིག་སྲོལ་གསར་བ་ཞིག་གསར་གཏོད་དང་གཏན་འབེབས། ལག་བསྟར་བྱས་པ་རེད། འོན་ཀྱང་། ད་ལྟ་དབང་ཆ་ཡོངས་སུ་གཅིག་བསྡུས་བྱས་ནས་ཇུས་ཐག་གཅོད་པའི་སྒྲིག་སྲོལ་དེ་མཐར་དེད་ཡོད་ལ། ཆེད་མཁས་པའི་རྒྱལ་ཁབ་སྐྱོང་བའི་ངང་ཚུལ་དེ་ཡོལ་ནས་སླར་ཡོང་མེད། ཆབ་སྲིད་ཀྱི་ཆ་ནས་བཤད་ན། ཞི་ཅིན་ཕེང་གི་ད་ལྟའི་སྦྱོར་བ་དེ་ཕྱི་ནུར་ཞིག་ཡིན་པ་ལས་མདུན་སྐྱོད་ཅིག་མིན། ཞེས་བཤད་འདུག
ཡང་ཁོང་གིས་རུལ་སུངས་ལ་རྡུང་རྡེག་གི་ལས་འགུལ་གྱིས་རྒྱ་ནག་དམར་གཞུང་གི་ལམ་ལུགས་དེ་འཕེལ་རྒྱས་ཀྱི་རྒྱུན་ཆད་ནས་རེངས་པོར་གྱུར་ཚུལ་འདི་ལྟར་འགྲེལ་བརྗོད་བྱས་འདུག ཁོང་གིས་བཤད་རྒྱུར། རུལ་སུངས་ལ་རྡུང་རྡེག་བྱེད་རྒྱུའི་ལས་དེ་ནི་དོན་དག་ཡག་པོ་ཞིག་རེད། དགོས་ངེས་ཅན་ཞིག་ཀྱང་རེད། འོན་ཀྱང་། དཔོན་ངན་སྒྲིག་གཞི་ཧྲིལ་བོ་རུ། རྒྱལ་ཁབ་དང་ཚོགས་པ། དམག་དཔུང་སོགས་ཐེ་བའི་ཕྱོགས་ཐམས་ཅད་ལ་ནུས་པ་ལྡོག་ནས་ཐོན་ཡོད་ལ། དེ་ནི་འཇིགས་སྐྲག་གི་རིག་གནས་ཡིན།
ཉེ་ལམ་ངས་རྒྱ་ནག་ཧྲང་ཧེ་ནས་ཡོང་བའི་འཐུས་ཚབ་ཚོགས་པ་ཞིག་དང་མཉམ་དུ་གླེང་མོལ་བྱེད་སྐབས། ཁོང་ཚོས་ང་ལ་ཡོད་ཚད་ཆད་ནས་རེངས་པོར་གྱུར་ཡོད། ཚང་མས་མཚན་མོ་གློ་བུར་དུ་འཛིན་བཟུང་གིས་གཏན་ཁེལ་གཉིས༼ གཏན་ཁེལ་གྱི་ས་གནས། གཏན་ཁེལ་གྱི་དུས་ཡུན་རིང་། གྱོད་དོན་དང་འབྲེལ་བའི་གནས་ཚུལ་འབྲི་བ་དང་བཤད་པ༽ བྱས་ཡོང་སྙམ་པའི་འཇིགས་སྣང་གི་གཉིད་ཀྱང་ཁུག་དཀའ་ཅེས་བཤད་བྱུང་ཞེས་དང་། དེ་བཞིན་དུ་ཁོང་གིས་དམིགས་བསལ་ངང་བཤད་རྒྱུར། རྒྱལ་ཁབ་ཅིག་གི་ཤེས་ལྡན་མི་སྣ་ཚོས་རང་རང་སོ་སོའི་རྒྱུ་ནོར་དང་ནང་མི་སོགས་ཕྱི་རྒྱལ་ལ་གནས་སྤོ་བྱས་ཚེ། དེ་ནི་དཔལ་འབྱོར་གྱི་གནད་དོན་ཁོ་ན་ཙམ་མ་ཡིན་པར། དེ་ཡིས་ཆབ་སྲིད་ཀྱི་གནད་དོན་ཞིག་ཀྱང་མཚོན་ཡོད། ད་དུང་མཚོན་དོན་གཞན་ཞིག་ཡོད་པ་ནི་རང་གི་རྒྱལ་ཁབ་ཀྱི་ལམ་ལུགས་ཀྱི་མ་འོངས་པར་ཡིད་ཆེས་བརླག་པ་རེད། ཤེས་འཇོན་གཉིས་ལྡན་གྱི་མི་སྣ་དེ་དག་གི་ཁྲོད་གུང་ཁྲན་ཚོགས་པའི་ཚོགས་མི་ཡང་ཐེ་ཡོད། ཅེས་འགྲེལ་བརྗོད་གནང་འདུག
སྐུ་ཞབས་ཞམ་བྷ་གྷི་ལགས་ཀྱིས་གཏམ་བཤད་སྐབས་ཧ་ཅང་དཔྱད་རིན་ཅན་གྱི་ལྟ་བ་ཞིག་བཏོན་ཡོད་པ་ནི། རྒྱ་ནག་གི་ལོ་རྒྱུས་ལས་རྒྱ་ནག་གི་མ་འོངས་པར་ལྟ་རྒྱུ་དེ་རེད། ཁོང་གིས་རྒྱ་ནག་གི་རྒྱལ་རབས་རེ་རེའི་འཕོ་འགྱུར་དང་ཉམས་རྒུད་དུ་འགྲོ་རྐྱེན་དཔེ་རུ་དྲངས་པ་འདི་ལྟར།
གཅིག༽ ཚང་མར་སྒེར་གཅོད་དང་ཁེར་རྐྱང་དུ་ལུས་པའི་རྒྱལ་པོ་ཞིག་ཡོད།
གཉིས༽ ཕོ་བྲང་ནང་ཁུལ་གྱི་ཚོགས་ཤོག་གི་རྩོད་པ།
གསུམ༽ ཤེས་ལྡན་གྲལ་རིམ་རུལ་སུངས།
བཞི༽ འདུ་ཤེས་འཛིན་སྟངས་ཁོག་སྟོང་། མི་དམངས་དཀྱུས་མར་འབྲེལ་མེད་དོན་མེད་དུ་གྱུར་བ།
ལྔ༽ དཔལ་འབྱོར་རྙོག་འཛིང་ཆེ་བ།
དྲུག༽ མི་དམངས་ཡར་ལངས་དང་ངོ་རྒོལ་བསྟུད་མར་བྱུང་བ།
བདུན༽ རང་བྱུང་གི་གནོན་འཚེ།
བརྒྱད༽ མཐའ་མཚམས་དང་ཕྱིའི་གནོན་ཤུགས།
ངས་འདི་གར་བསྡོམས་ཚིག་བཀོད་འདོད་མེད། གསན་མཁན་ཚོ་རང་གིས་ཡིན་མིན་རྡར་ཤ་གཅོད་དགོས། སྔོན་འགྲོའི་རྒྱུ་རྐྱེན་འདི་དག་ལས་སྐོར་ཞིག་རྒྱ་ནག་ཏུ་བྱུང་ཟིན་པ་རེད། སྐོར་ཞིག་ད་དུང་བྱུང་མེད། ང་རྒྱ་ནག་འཐོར་ཞིག་སྨྲ་བ་མིན་ཞེས་སྐུ་ཞབས་ཞམ་བྷ་གྷི་ལགས་ཀྱིས་དམིགས་བསལ་ངང་ནན་གྱིས་བརྗོད་འདུག
༢༠༡༥ལོར་སྐུ་ཞབས་ཞམ་བྷ་གྷི་ལགས་ཀྱིས། ཨ་རིའི ༼ བོལ་སྲང་ལམ་ཉིན་རེའི་ཚགས་པར༽ སྟེང་ཁ་བྱང་ལ༼ འཐོར་ལ་ཞེ་བའི་རྒྱ་ནག༽ ཅེས་པའི་རྩོམ་ཡིག་སྤེལ་ནས། གུང་ཁྲན་ཚོགས་པའི་རྒྱ་ནག་གི་དབང་བསྒྱུར་དེ་རྫོགས་གྲབས་ཡོད་ཅེས་ཚོད་དཔག་བྱས་ཡོད་པ་རེད།
དེ་མིན་ད་དུང་སྐུ་ཞབས་ཞམ་བྷ་གྷི་ལགས་ཀྱིས་གཏམ་བཤད་སྐབས། དེང་གི་རྒྱ་ནག་འདི་དབང་ཤུགས་བཙན་པོའི་དབང་བསྒྱུར་གྱི་དུས་སྐབས་ཤིག་ན་ཡོད། ཅེས་བཤད་ཡོད་ལ། ལོ་གཅིག་གི་ཡར་སྔོན། ཁོང་གི་བརྩམས་ཆོས༼ རྒྱ་ནག་གི་མ་འོངས་པ༽ ཞེས་པ་འགྲེམས་སྤེལ་མཛད་སྒོའི་སྐབས། ༢༠༠༩ ལོ་ནས་བཟུང་། ལྷག་པར་དུ ༢༠༡༢ ལོར་ཞི་ཅིན་ཕེང་གིས་དབང་ཆ་བཟུང་བ་ནས་བཟུང་། རྒྱ་ནག་གིས་བསྟུད་མར་དབང་ཤུགས་བཙན་པོའི་དབང་བསྒྱུར་བྱས་དང་བྱེད་ཀྱིན་ཡོད་ཅེས་དང།
ཡང་ཁོང་གིས། དབང་ཤུགས་བཙན་པོའི་དབང་བསྒྱུར་ཐད་ནས་གཞིགས་ན། རྒྱ་ནག་གི་མ་འོངས་པའི་འཕེལ་རྒྱས་ལ་ལམ་ཁ་མ་འདྲ་བ་བཞི་འབྱུང་སྲིད་པ་རེད། གཡོན་ཕྱོགས་ནས་ཕྱིར་ནུར་ནས་དབང་སྡེམ་རིང་ལུགས་ལ་ཞུགས་རྒྱུ། ད་ལྟའི་དབང་ཤུགས་བཙན་པོའི་དབང་བསྒྱུར་དེད་ནས་མུ་མཐུད་ནས་མདུན་དུ་བསྐྱོད་རྒྱུ། ༡༩༩༨ ལོ་ནས ༢༠༠༨ བར་གྱི་མཉེན་པའི་དབང་ཤུགས་རིང་ལུགས་སུ་ཕྱིར་ལོག་རྒྱུ། ཡང་ན། ཤེད་ཤུགས་ཆེན་པོས་བཅོས་བསྒྱུར་བྱས་ཏེ། གཡས་ཕྱོགས་སུ་འཁོར་ནས “སེངྒ་པོའི་མ་དཔེ ” སྟེ་ཕྱེད་དམངས་གཙོའི་སྤྱི་ཚོགས་སུ་ཕྱོགས་རྒྱུ། ཞེས་བཤད་འདུག
སྐུ་ཞབས་ཞམ་བྷ་གྷི་ལགས་ཀྱིས་དེ་སྔ། གལ་ཏེ་པེ་ཅིང་གཞུང་གིས་ཕྱེད་དམངས་གཙོའི་མ་དཔེ་ནང་འདྲེན་བྱས་ཚེ། རྒྱ་ནག་གི་བཅོས་སྒྱུར་ལེགས་པར་འགྲུབ་ངེས་ཡིན་ལ་ད་ལྟའི་རྣམ་པར་རྩ་བ་ནས་འགྱུར་ལྡོག་ཐེབས་ངེས་ཡིན་ཞེས་བཤད་པ་རེད། འོན་ཀྱང་། ཁོང་གིས་རྗང་ཧབ་ཁེང་སློབ་ཆེན་གྱི་གཏམ་བཤད་སྐབས། ཞི་ཅིན་ཕེང་གིས་དབང་ཆ་གཅིག་བསྡུས་བྱས་རྗེས་ཆུད་པ་དང་ཡངས་པའི་སྤྱི་ཚོགས་ཤིག་ཏུ་ཕྱོགས་མིན་ལ་ང་དོགས་པ་ཡོད། ཅེས་བརྗོད་ཡོད་པ་རེད།


text:
དགེ་རྒན་གྱི་མི་གཤིས་ཡག་པོ་དང་སྤྱོད་པ་བཟང་པོས་སློབ་མའི་ནང་སེམས་འགུག་ཐུབ་ལ། སློབ་མས་དེ་ལ་བརྟེན་ནས་དགེ་རྒན་གྱིས་བཏང་བའི་སློབ་གསོ་སེམས་ལ་འཛིན་ཞིང་རང་གཤིས་ཀྱང་ཇེ་ལེགས་སུ་གཏོང་བར་བྱེད། དགེ་རྒན་གྱི་ཀུན་སྤྱོད་ནི་མི་རབས་རྗེས་མ་ཡ་རབས་ལེགས་ལམ་དུ་འཁྲིད་པ་དང་ཚུལ་ལྡན་འཇོན་ཐང་ཅན་ཞིག་ཏུ་སྐྱེད་སྲིང་བྱེད་པའི་མ་མ་དང་མིག་དཔེ་ལྟ་བུ་ཞིག་ཡིན་ལ། སྤྱོད་ཡོན་གཉིས་ལྡན་གྱི་མི་ཞིག་ཡིན་ཚེ་རྒྱལ་ཁབ་དང་མི་རིགས་གང་ཞིག་གི་མིག་དཔེར་འོས་པའི་ཆེས་བླ་ན་མེད་པའི་མི་ཞིག་ཏུ་འགྱུར་བར་གདོན་མི་ཟའོ། ། དེ་བས་དེ་དག་ནི་དགེ་རྒན་གྱི་ཀུན་སྤྱོད་ལས་བྱུང་བའི་ཕན་ནུས་ཤིག་ལ་བརྩི་རུང་བས། གཤམ་ནས་བདག་གིས་དེའི་ཕྱོགས་ཀྱི་གནད་དོན་འགའ་གླེང་བར་བྱའོ། །
དང་པོ། དགེ་རྒན་གྱི་ཀུན་སྤྱོད་དང་ཀུན་སྤྱོད་ཀྱི་ཕན་ནུས་ལས་ཐོན་པའི་ནུས་པ།
དགེ་རྒན་གྱི་ཀུན་སྤྱོད་ནི་ཁོའི་སྤྱོད་པ་དང་ཡོན་ཏན་གྱི་ཐོག་ནས་མངོན་ལ། དགེ་རྒན་གྱི་སྤྱོད་པ་དེའང་གཙོ་བོ་དགེ་རྒན་གྱིས་སློབ་གསོའི་ལས་དོན་ལ་བཟུང་བའི་ཚད་མེད་ཀྱི་དགའ་བ་དེའི་རྨང་གཞིའི་ཐོག་ནས་མངོན་པ་ཞིག་རེད། དེས་ན་དགའ་བ་ལའང་ཕྱོགས་གཉིས་ཀྱི་ནང་དོན་ཡོད་དེ། གཅིག་ནི་རང་གི་གཉེར་བྱའི་ལས་གནས་ལ་དགའ་བ་དེ་ཡིན། རང་གི་ལས་གནས་ལ་དགའ་བའི་མིས་ད་གཟོད་ངལ་འཁང་གཉིས་བཟོད་ཀྱིས་ལས་ཀ་གཉེར་བ་དང་། ཅིག་ཤོས་ནི་སློབ་མ་ལ་བཅངས་པའི་བརྩེ་སེམས་ཡིན་ནོ། ། སློབ་མ་ལ་བརྩེ་སེམས་བཅངས་པའི་མིས་སློབ་མའི་ཕྱོགས་ཡོངས་ཀྱི་འཕེལ་རྒྱས་ལ་བསམ་བློ་གཏོང་བ་རེད། རྗེ་རིན་པོ་ཆེའི་བདེ་སྨོན་ལས། སེམས་ཅན་ཡལ་བར་དོར་ནས་རང་དོན་ལ། །རེ་བའི་བློ་ནི་ནམ་ཡང་མི་སྐྱེ་ཞིང་། ། གཞན་དོན་སྒྲུབ་པའི་ཚུལ་ལ་མ་རྨོངས་པའི། ། ཐབས་ལ་མཁས་པས་གཞན་དོན་ལྷུར་ལེན་ཤོག ། ཅེས་གསུངས་པ་ལྟར། མི་སུ་ཡིན་ཡང་གཞན་དོན་གཉེར་རྒྱུ་དུས་གཏན་དུ་སེམས་ལ་འཛིན་དགོས་ལ། དགེ་རྒན་ནི་དེ་ལས་ཀྱང་སྨོས་མ་དགོས་པ་ཞིག་རེད། དེ་བས་སྤྱོད་ཡོན་གཉིས་ལྡན་གྱི་དགེ་རྒན་དེ་ནི་དེང་རབས་སློབ་གསོའི་ཁ་ཕྱོགས་དང་མཐུན་ལ་གཞན་ཕན་བསམ་བློས་ཁོ་རང་ཉིད་ཀྱི་གཞི་རྩའི་གཞུང་ལུགས་དང་གཞི་རྩའི་ཤེས་བྱ། གཞི་རྩའི་ནུས་རྩལ་སོགས་ཀྱང་ཇེ་མཐོར་འགྲོ་རུ་འཇུག་གོ ། མི་གཤིས་ཀྱི་ཕན་ནུས་དེ་དགེ་རྒན་གྱི་ཀུན་སྤྱོད་ལས་ཐོབ་པས། ད་ལྟའི་དགེ་རྒན་གྱི་དཔུང་སྡེའི་གནས་ཚུལ་གཞིར་བཟུང་ནས། དགེ་རྒན་གྱི་ཀུན་སྤྱོད་རིམ་པ་གསུམ་ལ་བགོས་ཆོག་པར་སྙམ། རིམ་པ་དང་པོ་ནི་སྤྱོད་ཡོན་གཉིས་ལྡན་གྱི་དགེ་རྒན། རིམ་པ་གཉིས་པ་ནི་སྤྱོད་ལྡན་གྱི་དགེ་རྒན། རིམ་པ་གསུམ་པ་ནི་སྤྱོད་ཡོན་གཉིས་མེད་ཀྱི་དགེ་རྒན། དེ་ཡང་སྤྱོད་ཡོན་གཉིས་མེད་ཀྱི་དགེ་རྒན་ནི་སློབ་མ་ཚོས་ནམ་ཡིན་ཡང་སྡང་བའི་ཡུལ་ཡིན་ལ། སྤྱོད་ལྡན་གྱི་དགེ་རྒན་ལ་སློབ་མ་ཚོ་སྡང་སེམས་མི་སྐྱེ་མོད། འོན་ཀྱང་སློབ་མ་ཚོས་ནམ་ཡིན་ཡང་སེམས་ནང་ནས་དགའ་གུས་ཡི་རང་མི་བྱེད་དོ། ། དགེ་རྒན་མང་ཆེ་བ་ནི་སྤྱོད་ཡོན་གཉིས་ལྡན་ཅན་ཡིན་པས། ཁོ་རང་ཚོའི་ཚད་མཐོ་བའི་བྱ་སྤྱོད་དང་ཁྱད་འཕགས་ཀྱི་ནུས་པ། གཏིང་ཟབ་ཀྱི་ཤེས་ཡོན་བཅས་ཀྱིས་སློབ་མའི་ཡིད་སེམས་འགུག་པར་བྱེད་པ་ཡིན། དེ་བས། སྤྱོད་ཡོན་གཉིས་ལྡན་གྱི་དགེ་རྒན་དག་ལ་སློབ་མས་དགའ་གུས་ཡི་རང་བྱེད་པ་ཡིན། ཆུ་ཤིང་བསྟན་བཅོས་ལས། དད་ལྡན་རང་བཞིན་བཟང་པོ་དེར། ། ཚིགས་བཅད་གཅིག་ཙམ་གྱིས་ཀྱང་ཕན། ། རྐང་འཐུང་གསར་བའི་མྱུ་གུ་དེ། ། ཆུ་ཆར་ཟེགས་མ་ཡིས་ཀྱང་འཕེལ། །ཞེས་པ་ནང་བཞིན་གཞན་ཕན་གྱི་བསམ་པས་སློབ་མར་ཁྲིད་སྟོན་བྱས་ན་ཞི་དུལ་དོན་གཉེར་ཅན་གྱི་སློབ་མའང་མང་དུ་འཕེལ་ངེས་སོ། །
གཉིས་པ། ཀུན་སྤྱོད་ཀྱི་ཕན་ནུས་ཀྱིས་སློབ་གསོའི་སློབ་ཁྲིད་ལ་ཐེབས་པའི་ནུས་པ།
ངས་བསྟུད་མར་དགེ་རྒན་མང་པོ་བརྗེས་མྱོང་བའི་སློབ་མ་དག་ལ་སློབ་ཁྲིད་བྱས་མྱོང་། ལོ་ཕྱེད་འགོར་རྗེས་སློབ་མའི་འཕྲིན་ཡིག་ཅིག་ཐོན་ལ། དེའི་ནང་དུ་འདི་ལྟར་བྲིས་ཡོད། དགེ་རྒན་ལགས། ཁྱོད་ཀྱི་ཀུན་སྤྱོད་ཀྱི་ཤུགས་རྐྱེན་ལས་བདག་གི་མདུན་སྐྱོད་ཀྱི་ཁ་ལོ་བསྒྱུར་ཏོ། ། ཞེས་བྲིས་འདུག དེ་ལས་ཀུན་སྤྱོད་ཀྱི་ཕན་ནུས་དེས་སློབ་གསོའི་སློབ་ཁྲིད་ལ་ཐེབས་པའི་ནུས་པ་ཤུགས་ཆེན་པོ་ཡིན་པར་ངེས། དེ་ལའང་ཕྱོགས་གསུམ་ནས་འཛིན་དགོས་པར་སྙམ།
1. དགེ་རྒན་གྱི་སྙན་གྲགས་རྒྱས་པ་ལ་འབྲེལ་བ་ཡོད། སློབ་ཁྲིད་ཀྱི་བརྒྱུད་རིམ་ཁྲོད་ནས་དགེ་རྒན་ལ་ལས་རང་ཉིད་ཀྱི་སྙན་གྲགས་ཇི་ལྟར་རྒྱས་སུ་འཇུག་རྒྱུ་ཤེས་མེད་པར་འདོད། དགེ་རྒན་དང་སློབ་མ་བར་གྱི་འབྲེལ་བའི་ཁྲོད་ནས་སློབ་མ་ལ་བཙན་སྐུལ་དང་མགོ་གནོན་བྱེད་པར་མ་ཟད། ད་རུང་སློབ་མའི་རང་བཀུར་གྱི་བསམ་པ་དང་མི་གཤིས་ལ་གནོད་པ་གཏོང་བ་རེད། དགེ་རྒན་ལ་ལའི་བསམ་པར་སློབ་མ་དགེ་རྒན་ལ་སྐྲག་པ་ནི་རང་གི་སྙན་གྲགས་ཡིན་པར་འདོད་མོད། བསམ་པ་དང་སྤྱོད་པ་ལ་བརྟེན་ནས་སྙན་གྲགས་རྒྱས་སུ་འཇུག་པ་ནི་ལམ་བུ་གལ་ཆེ་ཞིག་ཏུ་འཁུམས་པ་ཤེས་པར་གྱིས། ཆུ་ཤིང་བསྟན་བཅོས་ལས། ཁེངས་དྲེགས་གདུག་རྩུབ་ཆེ་བ་ཡི། །དཔོན་ལ་སུ་ཡང་བརྟེན་མི་སྤྲོ། །ཤིན་ཏུ་འཁྲུགས་པའི་རྦ་ཀློང་དུ། ། ཉ་ལ་སོགས་ཀྱང་སྡོད་མི་བྱེད། ། ཅེས་པ་བཞིན་ནོ། ། སློབ་མ་ལ་མཚོན་ནས་བཤད་ན། དགེ་རྒན་ཕལ་ཆེ་བ་ལ་ལྷན་སྐྱེས་ཀྱི་ཟིལ་ཤུགས་ཡོད་པས། གལ་ཏེ་དེ་འདྲའི་ཟིལ་ཤུགས་ནི་དགེ་རྒན་གྱི་ཐོབ་ཐང་གིས་གནང་བའི་དབང་ཆ་ཞིག་ཡིན་པར་བསམས་ཚེ་དེ་ནི་བརྟན་འཇགས་ཤིག་མིན་པར་འདོད། དེ་ལྟ་བུའི་ཟིལ་ཤུགས་ནི་སློབ་མས་དགེ་རྒན་ལ་རྒྱུས་ལོན་བྱས་པ་བརྒྱུད་དེ་འགྱུར་ལྡོག་འབྱུང་བ་དང་མེད་པར་འགྱུར་འགྲོ། དེ་བས་དགེ་རྒན་ལ་ངེས་དོན་གྱི་བློ་གཏད་ཆོག་པའི་ཟིལ་ཤུགས་ཤིག་དགོས་ཏེ། དེ་ནི་རང་གི་ཀུན་སྤྱོད་ཀྱིས་སློབ་མའི་སེམས་གཏིང་ནས་དགའ་གུས་ཡི་རང་བྱེད་དུ་འཇུག་པ་དེའོ། །
2 .དགེ་རྒན་གྱི་མིག་དཔེ་སྟོན་པའི་ཕན་ནུས། དགེ་རྒན་ནི་ཤེས་ཡོན་གནང་མཁན་ཡིན་པར་མ་ཟད། ད་དུང་སློབ་མའི་མིག་དཔེར་ལྟ་སའང་རེད། སློབ་མ་ལ་སློབ་གསོ་གཏོང་བ་ནི་བཤད་ཁྲིད་དང་དྲིལ་སྒྲོག་ལ་བརྟེན་པ་ཁོ་ནས་མི་ཆོག་པར། དགེ་རྒན་རང་ཉིད་ནས་མགོ་བརྩམ་དགོས། རྒྱུད་ལ་སྤྱོད་ཡོན་གཉིས་ཀ་ལྡན་ཚེ། དེས་བསྐྱངས་པའི་སློབ་མའང་སྤྱོད་ཡོན་གཉིས་ལྡན་གྱི་སློབ་མ་ཡིན་ནོ། ། དགེ་རྒན་གྱི་རང་དཔེ་གཞན་སྟོན་གྱི་ནུས་པ་ནི་ཧ་ཅང་གལ་ཆེ་བ་ཞིག་ཡིན་པས། དགེ་རྒན་གྱི་ཀུན་སྤྱོད་ཅི་ཙམ་ཡག་ན་མིག་དཔེ་ཡི་ནུས་པ་དེ་བས་ཆེའོ། །
3.དགེ་སློབ་བར་གྱི་འཆམ་མཐུན་གྱི་འབྲེལ་བ་ལས་ཐོན་པའི་ཕན་ནུས། སྣ་མང་གི་སློབ་གྲྭའི་འཚོ་བའི་བརྒྱུད་རིམ་ཁྲོད་ནས་མི་ཡི་འབྲེལ་འདྲིས་ཏེ། ཆེས་གལ་ཆེ་བ་ནི་དགེ་སློབ་བར་གྱི་འབྲེལ་བ་ཡིན། དགེ་སློབ་བར་གྱི་འབྲེལ་བ་ནི་སློབ་སྒྲུབ་ཆ་རྐྱེན་གྱི་ཚད་མཐོན་པོ་ཞིག་ཡིན་པ་ཤེས་དགོས། དོན་དངོས་ཀྱིས་ཀྱང་བདེན་དཔང་བྱས་ཡོད་ལ། ཕྱོགས་གཞན་ཞིག་ནས་བཤད་ན། དགེ་སློབ་བར་གྱི་འབྲེལ་བ་ནི་སློབ་ཁྲིད་ཀྱི་སྤུས་ཚད་ཡིན་ལ། སློབ་འབྲིང་གི་བརྒྱུད་རིམ་ཁྲོད་ནས་དགེ་སློབ་བར་གྱི་འབྲེལ་བ་འཆམ་མཐུན་སྒོས་སྐུལ་སྤེལ་བྱས་ཏེ་སློབ་གསོའི་སྤུས་ཚད་མཐོར་འདེགས་གཏོང་དགོས། དགེ་རྒན་གྱིས་སློབ་མར་སེམས་ཁུར་དང་དགའ་གུས། སློབ་མས་དགེ་རྒན་ལ་དགའ་གུས་ཡི་རང་བྱེད་པ་ནི་དགེ་སློབ་བར་གྱི་འཆམ་མཐུན་གྱི་གཞི་རྩའི་འབྲེལ་བ་ཡིན། མདོར་ན། རང་ཉིད་ཀྱི་ཀུན་སྤྱོད་དུས་རྒྱུན་དུ་མཐོར་འདེགས་གཏོང་བར་བློ་སྦྱོང་བྱེད་དགོས། འདི་ནི་དུས་རབས་དང་འཚམ་པའི་དགེ་རྒན་གྱི་དགོས་མཁོ་ཡིན་ལ། གཞན་ཡང་ཀུན་སྤྱོད་སློབ་གསོ་ཕྱོགས་ཡོངས་ནས་ལག་བསྟར་བྱེད་རྒྱུ་ནི་དགེ་རྒན་ཀུན་གྱི་འོས་འགན་ཡིན་ནོ། །
རྩོམ་སྒྲིག་པ། རྡོ་རྗེ་བསམ་འགྲུབ།


text:
ཁ་ནུབ་སེ་ར་ཐེག་ཆེན་གླིང་གི་གཙུག་ལག་ཁང་དུ་སྐུ་ངོ་སྤེན་པ་ཚེ་རིང་གིས་གཏམ་བཤད་གནང་སོང་ལ་མང་པོ་ཞིག་གོ་མྱོང་དང་རིག་མྱོང་ཡོད་པ་རྐྱང་ལས་གསར་པ་ཞིག་གང་ཡོང་མི་འདུག འོན་ཀྱང་ཐོས་པ་ཙམ་གྱིས་སེམས་ལ་དངངས་སྐྲག་དང་འཇིགས་སྣང་ཚད་མེད་སྟེར་བའི་སྐད་ཆ་ཞིག་བཤད་བྱུང་། གྲྭ་དམངས་ཚོས་སྐུ་ངོའི་གདོང་པ་ལ་ཅེར་ནས་ཡིད་ཆེས་ལ་མ་ཆེས་དང་རང་གི་རྣ་ཆོག་འཁྲུལ་བ་ཞིག་ཨེ་ཡིན་སྙམ་ནས་ཐེ་ཚོམ་དུ་གནས་བཞིན་པའི་མོད་ལ། ད་དུང་སྐུ་ངོས་''༸གོང་ས་མཆོག་ལ་ཁ་གཏོང་མཁན་ཞིག་དང་མཉམ་དུ་རྐུབ་སྟེགས་གཅིག་ཏུ་སྡོད་ནས་བགྲོ་གླེང་ཞིག་ནམ་ཡང་མི་བྱེད་ཟེར།'' ད་དུང་རྒྱུད་སྨད་གྲྭ་ཚང་ན་༸གོང་ས་མཆོག་ལ་ཁ་གཏོང་མཁན་རེ་འགའ་གཏམ་བཤད་དྲིལ་བསྒྲགས་ཡོང་མི་ཆོག་པ་བཟོས་འདུག ཧ་ཅང་ཡག་པོ་རེད་ཅེས་བསྟོད་བསྔགས་དང་། ཉེ་སྔོན་རླུང་འཕྲིན་ཁང་ཞིག་གིས་ཁ་གཏོང་མཁན་དེ་གྲས་དང་མཉམ་དུ་བགྲོ་གླེང་གོ་སྒྲིག་བྱེད་རྒྱུ་གསུངས་ནའང་ཁས་བླངས་མེད། ང་དེ་གྲས་དང་མཉམ་དུ་གཏན་ནས་སྡོད་ཐུབ་ས་མ་རེད་ཅེས་བསྐྱར་ནན་ཡང་ནན་བྱས་སོང་།
མ་གཞི་སྐུ་ངོ་སྤེན་པ་ཚེ་རིང་ཉམས་མྱོང་ཆེ་ལ་གཏམ་བཤད་མཁས་པ་ཞིག་ཏུ་མང་པོས་ངོས་འཛིན་དང་རང་གིས་ཀྱང་དེ་བཞིན་ལོས་ཡིན་བསམ་པ་རྒྱུན་དུ་ཡོད་མོད། ཁོང་ཉིད་རྐུབ་སྟེགས་མཐོན་པོ་ཞིག་ཏུ་སྡོད་ནས་མི་མང་ལ་སྲིད་ཞུ་སྒྲུབ་མཁན་ཞིག་ཏུ་ཁས་འཆེ་ལ། ད་དུང་བོད་རྒྱ་ཞི་མོལ་དགོས་ཟེར་ནས་ལག་གནམ་ལ་དཀྱག་མཁན་ཞིག་གིས་ངོས་ཐད་ནས་བཤད་ན་དགྲ་བོ་རྒྱ་ནག་ལ་ཞི་མོལ་བྱེད་རོགས་ཞེས་མཐེ་མོ་བསྟན་ཐུབ་ལ། ནང་གི་ལྟ་བ་དང་ལངས་ཕྱོགས་ཁ་ཁར་ཡིན་པ་ཚོ་དང་མཉམ་དུ་བགྲོ་གླེང་བྱེད་མི་ཐུབ་པ་ཅི་ཡིན་ནམ་བསམ་ནས་ངུ་འཆོར་ལ་ཡིད་མུག་པའི་ནད་གཞི་འདིས་མཚན་མོའི་གཉིད་བཅག་དང་ཉིན་མོའི་ཟས་ཀྱང་ཁོག་ཏུ་མི་འགྲོ་བ་ཞིག་བྱུང་།
སྐོར་ནས་བཤད་མི་དགོས་པར་སྐུ་ངོས་བཤད་ས་དང་འཕེན་ས་ནི་ཀླུ་མཁར་བྱམས་ཡིན་ལ། དགྲ་བོ་རྒྱ་ནག་ལ་བྱེད་ཐུབ་པ་ཞིག་ཀླུ་མཁར་བྱམས་ལ་བྱེད་མི་ཐུབ་དོན་ཅི་ཡིན་མ་ཤེས། ཀླུ་མཁར་བྱམས་དགྲ་བོ་རྒྱ་ནག་དམར་པོ་ལས་ཀྱང་ཐབས་སྡུག་དང་། སྐྱོ་བ་ཞིག་ཡིན་ནམ། མི་ལོ་ཧྲིལ་པོ་བཅོ་བརྒྱད་ཀྱི་ཁྲིམས་ཐག་བཅད་མྱོང་ཞིང་བཙོན་འོག་དུ་མི་ལོ་དེ་ཙམ་སྡུག་སྦྱོང་མནར་གཅོད་དང་འཆི་གསོན་ས་མཚམས་སུ་སླེབས་མྱོང་བའི་མི་ཞིག་ལ་གྲོས་རྭ་གཅིག་ཏུ་མཉམ་སྡོད་དང་སྡིངས་ཆ་གཅིག་ཏུ་མཉམ་ལངས་བྱེད་མི་ཐུབ་པ་ནི་ཇི་ཙམ་བསམས་ཀྱང་ཡིད་ཁ་མི་གང་ལ། ཇི་ལྟར་བྱས་ཀྱང་སྐུ་ངོའི་ཁོག་རྒྱ་དེ་དང་བཀའ་མོལ་དེ་དེ་མུར་བཞག་མ་ཐུབ། སྐུ་ངོས་དོལ་ཚོགས་དང་ཆོས་དང་ཟང་ཟིང་གི་འབྲེལ་བ་མི་བྱེད་པའི་མནའ་སྐྱེལ་དམ་འཇོག་དེའི་ནང་དུ་རང་བཙན་འཐབ་རྩོད་པ་དག་ཚུད་པ་རེད་དམ། ཡང་ན་ཀླུ་མཁར་བྱམས་ཆུད་པ་རེད། སྐུ་ངོ་ལ་ཐོབ་ཐང་ཞིག་ཡོད་ན་ཀླུ་མཁར་བྱམས་བསད་ནས་ཟས་ཀྱང་ཚིམ་ས་མ་རེད་ཨང་སྙམ་པའི་ཁོང་ཁྲོ་དང་ཞེ་སྡང་དེ་ཇི་ལྟར་སྐྱེས་པ་ཡིན་ནམ། ངོ་མ་སྐུ་ངོའི་ཉམས་མྱོང་དེ་ཚོ་འདི་འདྲ་བ་རྐྱང་ཡིན་ན་ཞེད་སྣང་དང་དངང་སྐྲག་སྐྱེ་གཞི་ཞིག་ཅི་ལ་མིན་ཨང་།
ལངས་ཕྱོགས་ཁ་ཁར་ཡིན་ཆོག་ལ་རང་བཙན་མི་འདོད་ཀྱང་ཆོག དབུ་མའི་ལམ་དུ་ཤར་བསྐྱོད་བྱེད་ཆོག་ལ་༸གོང་ས་མཆོག་ལ་དད་པ་དག་སྣང་ཡོད་ན་འགྲིག་མོད། དབུ་མའི་ལམ་ལ་རང་བཙན་འཐབ་རྩོད་པ་ཞིག་དང་མཉམ་དུ་སྡོད་ཐུབ་པའི་གུ་ཡངས་ཤིག་ཀྱང་མེད་མི་སྲིད་ལ། ༸གོང་ས་མཆོག་ལ་དད་པའི་དད་སེམས་ན་ཀླུ་མཁར་བྱམས་འདྲ་བ་ཞིག་ཆུད་པའི་བར་སྟོང་ཞིག་ལོས་ཡོད། མི་གསོད་ལག་དམར་བ་གུང་ཁྲན་དང་མཉམ་དུ་སྡོད་ཀྱི་ཡིན་ཟེར་ནས་ཨུ་ཚུགས་བྱེད་བཞིན་ཡོད་པས་ཀླུ་མཁར་བྱམས་ལྟ་བུ་ཞིག་འགྲོ་ས་འདུག་ས་ཞིག་ལོས་ཡོད་བསམ། འོན་ཀྱང་སྐུ་ངོའི་ཁོག་རྒྱ་ན་གུང་ཁྲན་ཆུད་ལ་ཀླུ་མཁར་བྱམས་མི་ཆུད་པའི་ཡ་མཚན་གྱི་གསང་བ་ཞིག་འདུག་པ་ནི་ཇི་ལྟར་འགྲེལ་དགོས།
ད་སྐབས་ཆུ་ལོག་རྒྱུག་པ་དང་འདྲ་བའི་སྐད་ཆ་རེ་འགའ་མི་མང་ཚོའི་རྣ་ལ་ལྷུང་ཞིང་མིག་ལམ་དུ་བཤམ་བཞིན་པ་ནི་སྤེན་པ་ཚེ་རིང་གིས་གཞོན་ལྷན་དཀྲུགས་སོང་ཟེར་བ་འདི་ཡིན་མོད། ཁུངས་མི་རག་པའི་སྐད་ཆ་འདི་ཙམ་ནི་གཏམ་འཆལ་ཞིག་ལོས་སྙམ་པ་བྱུང་མོད། ད་རེས་ཀྱི་སྐུ་ངོའི་གསུང་སྟངས་དང་ཁོག་རྒྱ་དེ་ལས་རང་བཙན་འཐབ་རྩོད་མཁན་ཚོ་ནི་ཁོ་པའི་མིག་ནང་གི་ཚེར་མ་ཞིག་ཡིན་འདུག་པ་ཤེས་པས་གཞོན་ལྷན་དཀྲུགས་པ་ཟེར་བའི་སྐད་ཆ་དེ་གཞི་འཛིན་ས་མེད་པའི་གཏམ་འཆལ་ཞིག་མི་ཚོད་གདའ།
གཅིག་ཏུ་བྱས་ན་ཁོས་རང་ཉིད་༸གོང་ས་མཆོག་ལ་ལྡོག་མི་ཐུབ་པའི་དད་སེམས་དང་དབུ་ལམ་ལ་སྙིང་ནས་དགའ་མཁན་ཞིག་ཡིན་ཚུལ་བསྟན་པའི་སྒྲུབ་བྱེད་བཙན་པོ་ཞིག་ཡིན་ཁུལ་མི་འགྲོ། འདི་ལྟར་བྱས་ན་སེ་རའི་གྲྭ་པ་ཚོ་བློ་སེམས་བཀུག་ནས་འོས་ཤོག་ཐོབ་ཐུབ་བསམ་པ་ལོས་ཡིན། འོན་ཀྱང་ངེད་ཅག་སེ་རའི་གྲྭ་པ་ཚོ་བློ་མིག་དོག་དྲགས་ནས་ཀླུ་མཁར་བྱམས་མི་ཤོང་བ་ཞིག་མིན་ལ། དད་སེམས་ཆེ་དྲགས་ནས་རང་བཙན་འཐབ་རྩོད་པ་ཚོ་དགྲ་བོ་ལྟ་བུ་ཞིག་ལ་ཆ་འཇོག་བྱེད་ཀྱིན་མེད། ངེད་ཅག་གི་ཁོག་རྒྱ་དང་དད་སེམས་དེ་སྐུ་ངོས་རྒྱུས་མ་ལེན་པ་འདྲ། སྐུ་ངོས་རྩིས་རྒྱག་སྟངས་ཧ་ཅང་དམའ་དྲགས་པ་རེད། མོལ་འདེབས་ཚུལ་ཤིན་ཏུ་ནོར་སོང་བ་རེད། ངོ་མ་ཡིན། ཧ་ཅང་ཐལ་སོང་།
2015-8-27


text:
གྲྭ་བཞི་དགོན།
- །
- ལྷག་པ།, 21 ཟླ་དགུ་པ། 2016 14:06
- ། ཁྲོ་གཏུམ།
མཚན་རྒྱས་པར་གྲྭ་བཞི་བརྟེན་བཞུགས་ཆོས་འཁོར་[page 71] གླིང་ཞེས་ཞུ། སེ་ར་དགོན་ནས་གཡོན་ངོས་སུ་སྤྱི་ལེ་གསུམ་ཙམ་མར་ཡོང་ན་དགོན་དེར་སླེབས། ཐོག་མར་གནས་དེར་བཀའ་བརྒྱུད་པའི་དགོན་གནས་ཤིག་ཡོད་སྐད་ལ་རྒྱལ་བ་ལྔ་པའི་དུས་དགེ་དགོན་དུ་འགྱུར།
དེནས་རྒྱལ་བ་ཡབ་སྲས་ཀྱི་བརྟེན་བཞུགས་དགོན་དུ་འགྱུར་བས་“བརྟན་བཞུགས་ཆོས་འཁོར་གླིང་”ཞེས་པའང་རྒྱལ་བ་ལྔ་པས་བཏགས་གནང་བ་ཡིན་ཟེར། དེ་རྗེས་ཀེའུ་ཚང་འཇམ་དབྱངས་སྨོན་ལམ་དུས་རྒྱ་སྐྱེད་གནང་བ་དང་། ཐོག་མར་གྲྭ་གྲངས་བཞི་ལས་མེད་སྟབས་གྲྭ་བཞི་ཞེས་པ་དེ་ལྟར་དང་དེ་རྗེས་དགེ་འདུན་ཉེར་ལྔ་བར་འཕར། སྔོན་འདུ་ཁང་ཀ་བ་༡༢ཀྱི་དབུས་སུ་འཇིམ་གྱི་རྒྱལ་བ་ལྔ་པའི་སྐུ་བརྙན་རྒྱབ་ཏུ་མཚན་བྱང་འཁོད་པ། པང་ཁེབས་སྟེང་མུ་ཏིག་གི་འབྲུག་རིས་ཡོད་པ་ཞིག་དང་། ཚེ་ལྷ་རྣམ་གསུམ། རྗེ་ཡབ་སྲས་གསུམ། གནས་བཅུ་མདའ་ཚད་ཙམ། ཀེའུ་ཚང་འཇམ་དབྱངས་སྨོན་ལམ་གྱི་འདྲ་སྐུ། སྤྱན་རས་གཟིགས་ཕྱག་སྟོང་སྤྱན་སྟོང་། རྒྱའི་དམག་དཔོན་ཁག་གིེས་རྒྱ་ཡིག་གི་མིང་བྱང་། སྲུང་མ་ལྕམ་སྲིང་། རིག་པའི་ལྷ་མོ། སྲོག་བདག བཀའ་འགྱུར་དཔར་མ་དང་། བསྟན་འགྱུར་གསེར་རིས། ཡང་ཐོག་ཏུ་ཀེའུ་ཚང་རིན་པོ་ཆེའི་གཟིམས་ཆུང་། དེའི་སྟེང་གསེར་ཟངས་ཀྱི་རྒྱ་ཕིབས་དང་རྒྱལ་མཚན་གཉིས་བཅས་ཡོད།
ཤར་དུ་ལྷ་མོ་ཁང་ནང་གེ་སར་རམ་ཀྲེ་རིས་རྒྱལ་པོ་ཞེས་གོང་མའི་ཕུལ་བྱུང་གི་བློན་པོའི་སྐུ་བརྙན་རེད་ཅེས་ཟེར་བ་གཉིས་ཡོད་པས་དེའི་མདུནེས་པའི་མོ་འདེབས་སྲོལ་ཡོད། མོ་ཡིག་ནི་རྒྱ་ཡིག་ཡིན། དེ་རྗེས་རྒྱལ་བ་ཐུབ་བསྟན་རྒྱ་མཚོའི་དུས་ལྷ་མོ་ཁང་རྒྱ་སྐྱེད་གནང་། ཀེའུ་ཚང་སྐུ་ཐོག་གཉིས་པ་འཇམ་དབྱངས་སྨོན་ལམ་རྒྱ་ནག་གོང་མས་གདན་དྲངས་རྗེས་ཡར་ཕེབས་སྐབས་རྒྱ་ཡི་ལྷ་མོ་ཞིག་ཆིབས་ཞབས་སུ་འབྲངས་པས་ད་ལྟའི་གྲྭ་བཞིར་ཕེབས་སྐབས་ད་ཁྱོད་གནས་དེར་སྡོད། འདི་ནས་འོང་ས་མེད་ཅེས་གསུངས་པ་ད་ལྟའི་གྲྭ་བཞི་ལྷ་མོ་ཡིན།
ཁྲའུ་ཆའན་བོད་ཡིག་ཏུ་བསྒྱུར། གཞིས་བདག་ཅེས་པ་ནི། ལྷ་ཁང་འོག་སྟེ་ཡ་མོན་དམག་སྒར་ནས་གདན་དྲངས་[page 72] པ་ཡིན། ད་ལྟ་འདུ་ཁང་རྙིང་པ་ཉམས་གསོ་གནང་བ་དང་། འདུ་ཁང་གསར་པ་གསར་བཞེངས་གནང་བའི་ནང་སྔོན་གྱི་སྐུ་བརྙན་ཁག་གི་སྐུ་ཚབ་གསར་བཞེངས་གནང་བ་མཇལ་རྒྱུ་ཡོད། སྔོན་དགོན་དེའི་གཤམ་དུ་གྲྭ་བཞི་ཡ་མོན་ལྷ་ཁང་དང་། རྒྱབ་ཏུ་གྲྭ་བཞི་དམག་སྒར། དེའི་ཤར་དུ་གྲྭ་བཞི་དངུལ་པར་ཁང་སོགས་ཀྱི་གནས་ཡུལ་ཡིན།


text:
ཀྲུང་ཧྭ་ལས་རིགས་སློབ་གསོ་ཁང་བཙུགས་ནས་ལོ་100འཁོར་བའི་མཚམས་སུ། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞིས་ཅིན་ཕིང་གིས་རྟེན་འབྲེལ་འཕྲིན་ཡིག་སྤྲིངས་པ་དང་ཀྲུང་གུང་ཀྲུང་དབྱང་གི་ཚབ་ཞུས་ཏེ་ཀྲུང་ཧྭ་ལས་རིགས་སློབ་གསོ་ཁང་བཙུགས་ནས་ལོ་100འཁོར་བར་སྤྲོ་སེམས་འཁོལ་བའི་རྟེན་འབྲེལ་ཞུས་པ་རེད།
ཞིས་ཅིན་ཕིང་གིས་རྟེན་འབྲེལ་འཕྲིན་ཡིག་ནང་། ཀྲུང་ཧྭ་ལས་རིགས་སློབ་གསོ་ཁང་ནི་རང་རྒྱལ་དུ་འཛུགས་སྔ་ཤོས་ཀྱི་ལས་རིགས་སློབ་གསོའི་ཚོགས་པ་ཞིག་རེད། དུས་བབ་འགྱུར་ལྡོག་ཆེ་བའི་ཀྲུང་གོ་རྙིང་པར་ཀྲུང་ཧྭ་ལས་རིགས་སློབ་གསོ་ཁང་གིས་སློབ་གསོར་བརྟེན་ནས་རྒྱལ་ཁབ་སྐྱོབ་པའི་དམིགས་ཡུལ་ལ་གཞིགས་ཏེ་སྲོལ་རྒྱུན་སློབ་གསོ་སྒྱུར་བཅོས་དང་ལས་རིགས་སློབ་གསོ་འཕེལ་རྒྱས་ལ་སྐུལ་འདེད་གཏོང་རྒྱུར་གཞོལ་བ་དང་། རྒྱལ་གཅེས་ཀྱི་དམངས་གཙོའི་ལས་འགུལ་ནང་ཞུགས་པ། མི་རིགས་འཇིག་ཉེན་ལས་སྐྱོབ་པ་བཅས་བྱས་ནས་ཀྲུང་གོ་གུང་ཁྲན་ཏང་གི་འགོ་ཁྲིད་དང་ལེན་དང་དམངས་གཙོ་ཡར་རྒྱས་དོན་གཉེར་བྱེད་མཁན་གྱི་རྒྱལ་གཅེས་ཚོགས་པ་ཞིག་ཏུ་གྱུར་ཡོད། ཀྲུང་གོ་གསར་པ་དབུ་བརྙེས་རྗེས་དང་ལྷག་དོན་དུ་སྒྱུར་བཅོས་སྒོ་དབྱེ་བྱས་ཚུན། ཀྲུང་ཧྭ་ལས་རིགས་སློབ་གསོ་ཁང་གིས་ཏང་དང་རྒྱལ་ཁབ་ཀྱི་ལས་ཀའི་སྤྱི་ཡོངས་ལ་དམ་པོར་དམིགས་ཏེ་ལས་རིགས་སློབ་གསོར་རྒྱབ་སྐྱོར་གནང་མཁན་སྤྱི་ཚོགས་ལས་རིགས་ཁག་དང་རྒྱལ་ཁབ་ཕྱི་ནང་གི་མི་སྣར་རྒྱ་ཁྱབ་ངང་འབྲེལ་བ་བྱས་ཏེ་ལས་རིགས་སློབ་གསོ་འཕེལ་རྒྱས་གཏོང་བ་དང་། ཚན་སློབ་ལ་བརྟེན་ནས་རྒྱལ་ཁབ་དར་རྒྱས་དང་ཤེས་ལྡན་མི་སྣར་བརྟེན་ནས་རྒྱལ་ཁབ་སྟོབས་ཆེར་གཏོང་བའི་འཐབ་ཇུས་ལག་བསྟར་བྱེད་པ། མེས་རྒྱལ་ཞི་བདེ་གཅིག་གྱུར་གྱི་བྱ་གཞག་ཆེན་པོར་སྐུལ་འདེད་གཏོང་བ་བཅས་ཀྱི་ཐད་ལེགས་སྐྱེས་ཧུར་ཐག་ཕུལ་ཡོད་ཅེས་གསུངས་པ་རེད།
ཞིས་ཅིན་ཕིང་གིས་དུས་བབ་གསར་པའི་འོག་ཀྲུང་ཧྭ་ལས་རིགས་སློབ་གསོ་ཁང་གིས་རང་ངོས་ཀྱི་ཁྱད་ཆོས་དང་ལེགས་ཆར་བརྟེན་ནས་ལས་རིགས་སློབ་གསོ་དོན་གཉེར་བྱེད་འདོད་ཡོད་པའི་རྒྱལ་ཁབ་ཕྱི་ནང་གི་ལས་རིགས་ཁག་གི་མི་སྣར་རྒྱ་ཁྱབ་ངང་འབྲེལ་བ་དང་མཐུན་སྒྲིལ་བྱས་ཏེ་སྤེལ་རེས་མཉམ་ལས་ལ་ཤུགས་སྣོན་དང་ཐབས་དང་ཇུས་ཧུར་ཐག་བཏོན་ནས་སྤྱི་ཚོགས་ལ་ཞབས་འདེགས་དེ་བས་ལེགས་པ་ཞུ་བ་དང་རང་རྒྱལ་གྱི་ལས་རིགས་སློབ་གསོ་འཕེལ་རྒྱས་ལ་ཟམ་མི་ཆད་པར་སྐུལ་འདེད་བཏང་སྟེ“ལོ་བརྒྱ་གཉིས”ཀྱི་འབད་འཐབ་དམིགས་ཚད་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱ་ཆེད་ལེགས་སྐྱེས་གསར་པ་དེ་བས་ཆེ་བ་འབུལ་དགོས་པའི་ནན་བཤད་གནང་བ་རེད།
ཚེས་5ཉིན། ཀྲུང་ཧྭ་ལས་རིགས་སློབ་གསོ་ཁང་བཙུགས་ནས་ལོ་100འཁོར་བའི་རྟེན་འབྲེལ་ཚོགས་ཆེན་པེ་ཅིང་དུ་འཚོགས་ཤིང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་རྒྱལ་ཡོངས་སྲིད་གྲོས་ཀྱི་ཀྲུའུ་ཞི་ཡུས་ཀྲེང་ཧྲེང་ཚོགས་འདུར་ཕེབས་པ་དང་འབྲེལ་གསུང་བཤད་ཀྱང་གནང་ཡོད། ཡུས་ཀྲེང་ཧྲེང་གིས་ཀྲུང་ཧྭ་ལས་རིགས་སློབ་གསོ་ཁང་བཙུགས་ནས་ལོ་100འཁོར་བའི་མཚམས་སུ། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞིས་ཅིན་ཕིང་གིས་ཆེད་མངགས་རྟེན་འབྲེལ་འཕྲིན་ཡིག་སྤྲིངས་པ་དེ་ཐོག་ནས་ཀྲུང་ཧྭ་ལས་རིགས་སློབ་གསོ་ཁང་གིས་ལོ་རྒྱུས་ཐད་ཕུལ་བའི་ལེགས་སྐྱེས་ལ་ཁས་ལེན་གང་ལེགས་གནང་བ་དང་། ཀྲུང་ཧྭ་ལས་རིགས་སློབ་གསོ་ཁང་གི་འཕེལ་རྒྱས་ལ་ཁ་ཕྱོགས་གསལ་སྟོན་གནང་བ། ཀྲུང་གུང་ཀྲུང་དབྱང་གིས་རང་རྒྱལ་གྱི་ལས་རིགས་སློབ་གསོ་འཕེལ་རྒྱས་ཐད་ཚད་མཐོའི་མཐོང་ཆེན་གནང་ལུགས་དང་ཀྲུང་ཧྭ་ལས་རིགས་སློབ་གསོ་ཁང་ལ་བྱམས་བརྩེའི་ཐུགས་ཁུར་གནང་ལུགས་གང་ལེགས་མཚོན་ཡོད་ཅེས་གསུངས་པ་རེད།
ཡུས་ཀྲེང་ཧྲེང་གིས་ཀྲུང་ཧྭ་ལས་རིགས་སློབ་གསོ་ཁང་ལ་གཟི་བརྗིད་ཀྱི་ལོ་རྒྱུས་སྲོལ་རྒྱུན་ལྡན་པ་དང་རང་རྒྱལ་གྱི་དེང་རབས་ལས་རིགས་སློབ་གསོའི་གསར་འབྱེད་པ་ཞིག་དང་། འཐབ་ཕྱོགས་གཅིག་གྱུར་སྲ་བརྟན་དང་འཕེལ་རྒྱས་གཏོང་མཁན་རྩ་འཛུགས་གལ་ཆེན་ཞིག སྤྱི་ཚོགས་ལ་ཞབས་འདེགས་ཞུ་མཁན་གྱི་སྟོབས་ཤུགས་གལ་ཆེན་ཞིག་བཅས་རེད། དུས་ཡུན་རིང་པོའི་འཕེལ་རྒྱས་བརྒྱུད་རིམ་ནང་། ཀྲུང་ཧྭ་ལས་རིགས་སློབ་གསོ་ཁང་གིས་ཐོག་མཐའ་བར་གསུམ་དུ་རྒྱལ་གཅེས་རིང་ལུགས་ཀྱི་དར་ཆ་མཐོན་པོར་སྒྲེང་བ་དང་། རང་རྟོགས་ངང་ཀྲུང་གོ་གུང་ཁྲན་ཏང་གི་འགོ་ཁྲིད་དང་ལེན་བྱེད་པ། སྔོན་ཐོན་གྱི་ལས་རིགས་སློབ་གསོའི་འདུ་ཤེས་དར་སྤེལ་ཧུར་ཐག་གཏོང་བ། ལས་རིགས་སློབ་གསོ་དར་སྤེལ་དང་། ཞིབ་འཇུག ཁྱབ་སྤེལ་བཅས་ཤུགས་ཆེན་གཏོང་བ། སྔ་རྗེས་སུ་ཀྲུང་གོ་དམངས་གཙོ་ཆབ་སྲིད་ཚོགས་པ་མནའ་མཐུན་དང་ཀྲུང་གོ་དམངས་གཙོ་རྒྱལ་འཛུགས་ལྷན་ཚོགས་སྒྲིག་འཛུགས་བྱས་ནས་སྲིད་གྲོས་གསར་པའི་ནང་ཧུར་ཐག་ཞུགས་པ། དྲོ་སྐྱིད་འདུ་འགོད་ལག་ལེན་གཏིང་ཟབ་བྱེད་པ་དང་སྤྱི་ཚོགས་ལ་ཞབས་འདེགས་ཞུ་བའི་ལས་དོན་འབོར་ཆེན་སྒྲུབ་པ་བཅས་བྱས་ནས་རྒྱལ་ཁབ་དང་ལས་དབང་གཅིག་མཐུན་དང་དུས་རབས་དང་གོམ་སྟབས་མཉམ་བགྲོད་ཀྱི་འོད་སྟོང་འཕྲོ་བའི་ལེའུ་ཞིག་བརྩམས་ཡོད་ཅེས་ནན་བཤད་གནང་བ་རེད།


text:
གནད་དོན་གང་ཞིག་ཐུག་མིན་གྱི་དྲིས་ལན་ལས་འཕྲོས་པའི་གཏམ་ཐུང་།
[ཟླ་ཚེས། 2015-04-08 22:00:33][རྩོམ་པ་པོ། སྨན་རིའི་དགེ་བཤེས་ལེགས་བཤད་སྨྲ་བའི་ཉི་མ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
བོད་པ་ཚང་གི་རང་མི་རིགས་ཀྱི་རིག་གནས་དེ་ཕུགས་གཞན་ལ་གཏུག་ས་མི་རགས་བཞིན་དུ་ཨུ་ཚུགས་བྱེད་པ་དེ་གནད་དོན་གང་ཞིག་ཐུག་མིན་གྱི་དྲིས་ལན་ལས་འཕྲོས་པའི་གཏམ་ཐུང་།
ནང་དོན་གནད་བསྡུས། རྗེ་ཡི་མཛོད་འགྲེལ་ལས། དེ་ཡང་རྐྱང་པ་ལ་ནི་ལོ་ཉིས་བརྒྱ་རེ་ལ་སྐྱེ་འབྲི་བྱེད་ཅིང་། ཁུག་པ་ལ་ནི་བརྒྱ་རེ་བྱེད་ཅེས་གྲག་གོ །ཞེས་པས། འདོད་ཚུལ་དེ་སྲིད་པའི་མཛོད་ཕུགས་ཀྱི་དགོངས་པ་ཡིན་པར་མཚོན་མི་ཐུབ་ཅེས་དང་། གཤེན་རབ་སྐུ་དུས་ཀྱི་གསས་ཁང་དཀར་ནག་བཀྲ་གསལ་བཞེངས་པ་པོ་རྒྱ་ཀོང་ཙེ་འཕྲུལ་གྱི་རྒྱལ་པོ་དེ་ཡུལ་རྒྱ་ལག་འོད་མའི་གླིང་དང་རུས་སམ་རིགས་ནི་རྒྱལ་རིགས་རྗེ་རིགས་སོགས་ཀྱི་ནང་ནས་རྒྱལ་རིགས་ཡིན་པ་ཤེས་དགོས་པ་དེ་ཡིན།
འཕྲོས་གཞི། དྲི་བ་འདོན་ཡུལ་དགེ་ལུགས་དགེ་བཤེས་ངག་གི་དབང་ཕྱུག དྲི་བ་འདོན་པ་པོ་ཟླ་བའི་ལང་ཚོ། དྲི་བ།༼1༽དེང་འཛམ་གླིང་གོ་ལ་ཧྲིལ་པོའི་སྒང་དུ་སོ་སོའི་མི་རིགས་ཀྱི་རིག་གནས་རང་རང་ལ་ཕུགས་གཏུགས་བཞིན་པའི་འགྲན་རྩོད་ཀྱི་དུས་རབས་ནང་བོད་པ་ཚང་ནི་དེ་ལས་ལྡོག་སྟེ་གཞན་ལ་གཏུག་ས་མི་རག་བཞིན་དུ་ཨུ་ཚུགས་བྱས་ནས་བསྒྲུབ་བྱེད་ཐབས་ཆག་སྣ་དགུ་བཀོད་ནས་གཞན་ལ་གཏུགས་པ་དེ་གནད་དོན་གང་འདྲ་ཞིག་ཐུག་པ་ཡིན། གལ་སྲིད་བོད་པ་ལ་བོན་པོའི་རིག་གཞུང་ནང་བཞིན་རྒྱ་ཆེན་པོ་དང་རྒྱུན་རིང་པོ་ཞིག་བཤད་རྒྱུ་མེད་པ་ཡིན་ན་འཛམ་གླིང་དུ་བོད་ཀྱི་ཤེས་རིག་རང་སྐྱ་ཐུབ་པ་མེད་པ་དང་། འཛམ་གླིང་སྔོན་ཐོན་ཤེས་རིག་གྲལ་མི་འཇོག་ཚུལ་མཁས་དབང་ནམ་མཁའ་ནོར་བུ་ལགས་ཀྱིས་དྲ་བརྙན་གླེང་མོའི་ནང་དུ་གསུངས་སོང་བས་དེ་ཚོའི་ཐད་ལ་དགོངས་ཕྱོགས་ག་འདྲ་ཞིག་ཡོད་པ་བློ་གཟུ་བོར་གནས་པའི་སྒོ་ནས་ལེན་ཞིག་བསྐྱོན་རོགས་ཞུ།
ལན་དུ། སངས་རྒྱས་ཤཱཀྱ་ཐུབ་པའི་ནང་བསྟན་བཤད་པ་ལ་མི་ལོ་གཉིས་སྟོང་དྲུག་བརྒྱ་བཅུ་དགུ་ལས་བོན་ལ་གཏུག་དགོས་པ་གང་ཡང་མེད། མི་ལོ་དེ་ཙམ་གྱི་སྒྲུབ་བྱེད་ཡོད་ན་ཆོག་གི། ཁུང་ལུང་རྩོད་ཅན་ལ་ཆབ་སྲིད་དང་འབྲེལ་བའི་ཨུ་ཚུགས་བྱེད་ན་དངོས་ཡོད་ལས་བརྒལ་བ་ཐེ་ཚོམ་མེད། ནམ་མཁའི་ནོར་བུའི་དུས་རབས་ཀྱི་དཔྱོད་ལུགས་དེ་ངད་གཏན་ཚིགས་རིགས་ལམ་སྨྲ་མཁན་ཚོ་བཞད་བགད་འཆོར་བ་ཡོད། ད་ལྟའི་བོན་གཞུང་དང་བོན་རྩོམ་ལོ་རྒྱུས་ཇི་བཞིན་ཁྲི་སྲོང་སྔོན་ནས་ཡོད་ན་སྐབས་དེ་དུས་བོན་སྣུབས་དགོས་པའི་རྒྱུ་མཚན་ཆབ་སྲིད་ལ་བསྙད་འདོགས་ན་མ་གཏོགས་དམིགས་སུ་མེད། གཤེན་རབ་འདས་ལོ་དེ་སྤྱི་ལོའི་གོང་གི་༡༦༠༡༧ཡིན་ཟེར་ལྟར་ན་ད་ཆར་སྤྱི་ལོ་༢༠༡༤ཡིན། དེས་ན་དེ་གཉིས་བསྡོམས་ནས་ལོ་༡༨༠༣༡ཡིན་པས། བོན་གྱི་ལོ་རྒྱུས་ཀུན་ལས་གཤེན་རབ་མི་བོ་ཆེ་ནི་ཚེ་ལོ་མར་འགྲོས་བརྒྱ་པའི་སྐབས་བྱོན་ཟེར། འོ་ན་ཡར་ཐོག་རིང་མོ་དང་མར་ཐོག་རིང་མོ་གཉིས་ལ་ལོ་ཉིས་བརྒྱ་རེའི་མཚམས་སུ་ལོ་རེ་འཕེལ་འགྲིབ་བྱེད་པ་དང་། བར་གྱི་ཁུག་པ་བཅོ་བརྒྱད་ལ་ལོ་བརྒྱ་རེའི་མཚམས་སུ་ལོ་རེ་འཕེལ་འགྲིབ་བྱེད་པ་བོན་གྱི་སྲིད་པའི་མཛོད་ཕུགས་རྩ་འགྲེལ་གྱི་དགོངས་པ་ཡིན་པས། དེང་སང་མར་ཐོག་རིང་མོའི་ཚེ་ལོ་བཅུ་པ་ལ་སླེབས་བཞིན་པ་ཡིན་པར་ཐལ། ལོ་༡༨༠༣༡དེ་ལོ་༢༠༠ ལས་བགོ་ན་ལོ་༩༠དང་ཚེག་༡༥༥བབས་པའི་ཕྱིར། འདོད་ན་ཚེ་ལོ་བརྒྱ་པ་ནས་ཚེ་ལོ་དགུ་བཅུ་འཐེན་ན་ཚེ་ལོ་བཅུ་མ་གཏོགས་མི་ལྷག་པས་དེང་སང་མི་རྣམས་ཚེ་ལོ་བཅུ་པ་ཡིན་དགོས་པས་མངོན་སུམ་དང་འགལ་ལོ་ཟེར་ན། སྲིད་པའི་མཛོད་ཕུགས་ཟེར་བའི་བོན་གཞུང་གྲགས་ཅན་དེའང་རྫུན་ལ་མ་སོང་ངམ། ཁྱད་པར་དུ་གཤེན་རབ་མི་བོ་ཆེ་ནས་དགུང་གྲངས་ཉེར་ལྔར་མུ་ཁྱུད་བདལ་པའི་མཚོ་གླིང་ན་གསས་ཁང་དཀར་ནག་བཀྲ་གསལ་རྒྱ་ཀོང་ཙེ་འཕྲུལ་གྱིས་བཞེངས་པར་ཁྱབ་པས་བར་ཆོད་བྱེད་སྐབས་སྟོན་པས་བདུད་སྲིན་གཡུལ་ལས་རྒྱལ་བའི་གཤེན་རབ་རྣམ་པར་རྒྱལ་བའི་སྐུར་བཞེངས། ཟེར་བ་དེའང་རྣ་བ་ལ་བབས་པའི་གཏམ་མི་འདུག་སྟེ། ཀོང་ཙེ་འཕྲུལ་རྒྱལ་འདི་སྟོན་པ་ཤཱཀྱ་ཐུབ་པའི་སྐབས་སུ་བྱུང་བ་རྒྱ་ནག་གིས་ཡིག་ཚང་རྙིང་བ་ན་གསལ། དེས་ན་མི་ལོ་ཁྲི་ཡི་བོན་རྩོམ་ལོ་རྒྱུས་དེ་ལ་དཔྱོད་ལྡན་ཡིན་ན་མི་དོགས་པར་མི་སྲིད་དོ། །སྤྱིར་ཁོ་བོ་ལ་བོན་ལུགས་དམིགས་བསལ་འགོག་འདོད་མེད་ཀྱང་། དང་པོ་རང་གིས་མ་བཞག་ན། ཐ་མ་མི་ཡིས་མི་བཞག ཟེར་བ་ལྟར་རེད། དྲི་བ་གཏོང་མཁན་རྣམས་ཀྱིས་མ་གཟབ་ན་ཆོས་རྒྱུད་དང་ཡིག་ཆ་གང་ལའང་སྔར་མེད་རྫུན་ཕུགས་མང་པོ་བརྟོལ་བའི་ཉེས་ཁ་ཡོད་དོ། ངག་གི་དབང་ཕྱུག་པས། ཞེས་པའི་དྲིས་ལན་ཁག་ལ་གསལ་བཤད་ཅུང་ཙམ་ཞུས་ན།
ཁྱོད་རང་གིས། བསྐལ་པའི་ཡ་ཐོག་མ་ཐོག་གཉིས་ལ་ལོ་བརྒྱ་རེ་ལ་ལོ་རེ་འབྲི་བ་དང་བར་ཁུག་བཅོ་བརྒྱད་ལ་ལོ་ཉིས་བརྒྱ་རེ་ལ་ལོ་རེ་འབྲི་བ་དེ་བོན་གྱི་སྲིད་པའི་མཛོད་ཕུགས་རྩ་འགྲེལ་གྱི་དགོངས་པ་ཡིན་པས། ཞེས་གཞིར་བཞག་ཀྱིས་བཤད་རྐྱང་བྱས་པ་འདི་གཞན་གྱི་ཟེར་སྒྲོས་ཡིན་ནམ་ཁྱོད་རང་གིས་མཐོང་ནས་ཡིན། དང་པོ་ལྟར་ན་གཞན་གྱི་ཟེར་སྒྲོས་ཙམ་ལ་ལུང་རིག་ཚད་མའི་སྒྲུབ་བྱེད་དུ་རློམ་པ་ནི་ཧ་ཅང་ཅོལ་ཆུང་ཞིག་རེད། དེ་ནི་གནའ་དཔེ་ལས་ངོ་ཚ་རིན་གྱིས་ཉོས་པ་རེད། ཞེས་པ་ལྟ་བུའོ།། ཕྱིས་སུ་སྣ་སུན་བསླབ་བྱར་ལེན་ནས་དེ་འདྲ་མི་གནང་བར་ཞུ། ཁྱེད་རང་གིས་མཐོང་ནས་ཡིན་ན་དེ་འདྲའི་བོན་དཔེ་སྲིད་པའི་མཛོད་ཕུགས་རྩ་འགྲེལ་དེ་ངད་ཅག་བོན་པོ་ཚོ་ལ་བསྟན་རོགས་གནང་ཞེས་ཞུ་རྒྱུ་ཡིན། རང་རེ་བོན་པོ་རྣམས་ཀྱིས་ཉམས་སུ་ལེན་བཞིན་པའི་སྲིད་པའི་མཛོད་ཕུགས་ཀྱི་རྩ་བ་གཤེན་རབ་ཀྱི་བཀའ་ནང་ལ་དེ་ལྟར་བསྟན་པའི་གཞུང་ཚིག་བཙལ་ན་མི་རྙེད་ཅིང་། འགྲེལ་བའི་སྐོར་ལའང་རྗེ་སྨན་རི་བ་མཉམ་མེད་པའི་མཛོད་འགྲེལ་ནང་དུ། དེ་ཡང་རྐྱང་པ་ལ་ནི་ལོ་ཉིས་བརྒྱ་རེ་ལ་སྐྱེ་འབྲི་བྱེད་ཅིང་། ཁུག་པ་ལ་ནི་བརྒྱ་རེ་བྱེད་ཅེས་གྲག་གོ(1)ཞེས་པ་དེ་ཙམ་ཡིན། ཚིག་འདི་ལ་བརྟེན་ནས་རྗེ་མཉམ་མེད་པའི་མཛོད་འགྲེལ་གྱི་དགོངས་པ་རེད་ཅེས་བཤད་ཀྱི་ཡོད་ན་དགེ་བཤེས་ཆེན་མོ་ཞིག་གིས་གཞུང་ཆེན་མོ་ལ་གོ་བ་ལེན་སྟངས་ཧ་ཅང་གི་ཐབས་སྐྱོ་པོ་རེད། རྩ་བ་ལས་མ་གསལ་བ་མ་ཟད་འགྲེལ་བའི་སྐབས་སུ། གྲག་གོ ཞེས་པའི་ཚིག་དེས་རྩ་བ་རང་གིས་དགོངས་པ་མ་ཡིན་པར་གཞན་ལ་དེ་འདྲའི་བཤད་སྟངས་ཡོངས་སུ་གྲགས་པ་ཞིག་འདུག་ཅེས་གསུངས་པ་གསལ་པོ་རེད། ད་དུང་སྐྱེ་འབྲི་བྱེད་ཅེས་པ་ཙམ་ལས་ལོ་རེ་སྐྱེ་འབྲི་བྱེད་ཅེས་མ་གསལ་བས་སྐྱེ་འབྲི་བྱེད་ན་ལོ་རེ་རང་བྱེད་དགོས་པའི་ཁྱབ་པའང་སྒྲུབ་མི་ནུས། དགེ་བཤེས་ལགས་ཀྱིས་གཞུང་ཆེན་མོ་ལ་གོ་བ་རྒྱག་སྐབས་གཞུང་དེའི་ནང་གླེངས་སོ་ཅོག་གཞུང་དེ་ཡི་དགོངས་པར་འདོད་ཀྱི་ཡོད་དམ་ཡང་ན་གཞུང་གི་དགོངས་པ་དང་ཞོར་འཕྲོས་གཞན་གྱི་འདོད་པ་བཞག་པ་གཉིས་ཁྱད་པར་ཕྱེད་མི་ཤེས་པ་ཡིན། རྗེ་ཡིས་གྲག་གོ་ཅེས་གསུངས་པའི་གྲག་སའི་གཞུང་དེ་དག་གང་ཡིན་ཁྱེད་རང་ལ་གསལ་པོ་ཡོད་བཟོ་རེད། འོན་ཀྱང་བོན་གྱི་མཁས་རྩོམ་འགའ་ཡི་ནང་དུ་དེ་འདྲ་ཡོད་ཀྱང་ཆོག་སྟེ་དེས་བོན་གྱི་མཛོད་རྩ་འགྲེལ་གྱི་ཚབ་བྱེད་མི་ཐུབ། དེ་དག་གིས་གཤེན་རབ་འཁྲུངས་ལོ་དང་བསྟན་པའི་གནས་ཚད་གཤེན་ལོ་དང་མི་ལོ་ཚེ་ལོ་སོགས་ཀྱི་ཁྱད་པར་ལ་དགོངས་པ་དགོངས་གཞི་གཞན་ཞིག་ཡོད་ཀྱང་མི་ཆོག་པ་ཅི། ད་ཁྱོད་རང་གིས་ཐལ་བ་གནམ་ལ་གཏོར་བ་དེ་ཕྱིར་རང་མགོ་བབས་པ་ལགས་སོ། །དེར་བརྟེན་དགེ་བཤེས་ལགས་ཀྱིས་གཞུང་དོན་དང་ཞོལ་འཕྲོས་ཕྱེད་མ་ཤེས་ཁར་ལོ་བརྒྱད་སློབ་ཆུང་གིས་ཀྱང་རྒྱག་ཐུབ་པའི་སྡོམ་འཐེན་གྱི་རྩིས་ཆུང་ཞིག་གིས་བོན་པོ་ཚོ་ཧང་འཐོར་བར་བཟོས་ཡོད་བསམ་པ་ནི་མཐོང་བ་ཙམ་གྱིས་བགད་མོ་རང་དབང་མེད་པར་ཤོར་སོང་། གལ་སྲིད་ཁྱོད་རང་གིས་བསྐལ་པའི་འཕེལ་གྲིབ་དང་ཚེ་ལོ་བརྩི་སྟངས་སོགས་ཀྱི་སྐོར་ལ་བོན་གྱི་མདོ་དང་མཛོད་ཀྱི་དགོངས་དོན་བཤའ་མ་མཁྱེན་པར་འདོད་ན་ཐད་ཀར་གསུང་རྐྱང་གནང་དང་ཐུགས་རེ་བསྐང་ཆོག དེ་མིན་ཤེས་བཞིན་དུ་བརྙད་བཏགས་ཏེ་སྐྱོན་འགེལ་བ་ཡིན་ན་དེ་ཙམ་གྱིས་འཐུས་པར་བྱས་ཡོད།
ཡང་ཁྱོད་ཀྱིས། ཁྱད་པར་དུ་གཤེན་རབ་མི་བོ་ཆེ་ནས་དགུང་གྲངས་ཉེར་ལྔར་མུ་ཁྱུད་བདལ་པའི་མཚོ་གླིང་ན་གསས་ཁང་དཀར་ནག་བཀྲ་གསལ་རྒྱ་ཀོང་ཙེ་འཕྲུལ་གྱིས་བཞེངས་པར་ཁྱབ་པས་བར་ཆོད་བྱེད་སྐབས་སྟོན་པས་བདུད་སྲིན་གཡུལ་ལས་རྒྱལ་བའི་གཤེན་རབ་རྣམ་པར་རྒྱལ་བའི་སྐུར་བཞེངས། ཟེར་བ་དེའང་རྣ་བར་བབས་པའི་གཏམ་མི་འདུག་སྟེ། ཀོང་ཙེ་འཕྲུལ་རྒྱལ་འདི་སྟོན་པ་ཤཱཀྱ་ཐུབ་པའི་སྐབས་སུ་བྱུང་བ་རྒྱ་ནག་གིས་ཡིག་ཚང་རྙིང་བ་ན་གསལ། དེས་ན་མི་ལོ་ཁྲི་ཡི་བོན་རྩོམ་ལོ་རྒྱུས་དེ་ལ་དཔྱོད་ལྡན་ཡིན་ན་མི་དོགས་པར་མི་སྲིད་དོ། ཞེས་པ་ལ། གཤེན་རབ་སྐུ་དུས་ཀྱི་ཀོང་ཙེ་འཕྲུལ་རྒྱལ་ནི་མདོ་གཟེར་མིག་ལས། འུ་བུའི་འཇིག་རྟེན་འདི་ཡི་ནུབ་ཕྱོགས་ཀྱི།(2)ཞེས་དང་། ཡང་དེ་ཉིད་ལས། ཡུལ་རྒྱ་ལག་འོད་མའི་གླིང་། མཁར་ཁྲི་སྒོ་རྩེ་བརྒྱའི་དབུས། གྲོང་ཁྱེར་འཕྲུལ་བསྒྱུར་བཀོད་པའི་མཆོག (3)ཅེས་པ་དག་ཞིང་འོལ་གླིང་གི་ནུབ་ཕྱོགས་སུ་ཡོད་པར་གསལ། ད་ལྟའི་རྒྱ་ནག་གི་ཆར་ངོས་འཛིན་མཁན་ཡོད་ཀྱང་ཡིད་རྟོན་ཕེར་བ་མེད། རྒྱ་ཀོང་ཙེ་ཞེས་པའི་རྒྱ་ཡི་ཐ་སྙད་དེ་རྒྱ་ལག་འོད་མའི་གླིང་ཞེས་ལག་གི་ཚིག་ཟླ་ཡིན་པར་གསལ་ཞིང་ནག་གི་ཚིག་ཟླ་ཡིན་པར་མ་གསལ། ཡང་དེ་ཉིད་ལས། རྒྱལ་པོ་རྒྱ་ཡི་རིགས་ལ་འཕྲུལ་གྱི་ཡི་གེ་གབ་རྩེ་སུམ་ཅུ་འཁོར་བར་བྲིས་པས་རྒྱ་ཀོང་ཙེ་འཕྲུལ་གྱི་རྒྱལ་པོར་མིང་བཏགས་སོ། (4)ཞེས་དང་། ཡབ་ཡུམ་ལགས་བདག་ཀྱང་ཐོབ་དཀའ་བའི་མི་ལུས་རིན་པོ་ཆེ་ནི་ཐོབ། དེའི་ནང་ནས་ཀྱང་ཁུངས་བཙུན་པའི་རིགས་རྒྱལ་རིགས་སུ་ནི་སྐྱེས།(5)ཞེས་རྒྱ་ཀོང་ཙེ་ཞེས་པའི་རྒྱ་དེ་ཡུལ་མིང་རྒྱ་ལག་ཅེས་པའི་ཚིག་ཟུར་ཡིན་པ་དང་ཀོང་ཙེ་འཕྲུལ་རྒྱལ་གྱི་རུས་སམ་རིགས་ནི་རྒྱལ་རིགས་ཡིན་པར་གསལ། དེས་ན་རྒྱ་ནག་ཀོང་ཙེ་དེ་ཡུལ་རྒྱ་ལག་དང་རིགས་རྒྱ་རིགས་ཡིན་པ་རྒྱ་ཡི་ཡིག་ཚང་ནང་གསལ་ཡོད་དམ་མེད་དཔྱད་ཨི་མྱོང་། འོ་ན་ཡུལ་གང་ཞིག་ལ་ངོས་འཛིན་ཞེ་ན། འུ་བུའི་འཇིག་རྟེན་ཞེས་གཤེན་རབ་འཁྲུངས་ཡུལ་དེ་ངོས་ཡག་པོ་ཞིག་ཟིན་ན་ཡུལ་འདི་ཡང་ངོས་ཟིན་པ་སླ་མོ་ཡིན། གལ་སྲིད་ད་ལྟའི་རྒྱ་ནག་འདིར་ངོས་ཟིན་པའི་དབང་དུ་གཏོང་ནའང་གཤེན་རབ་ཀྱི་སྐུ་དུས་དང་ཤཱཀྱ་ཐུབ་པའི་སྐུ་དུས་གཉིས་ཀར་རྒྱ་ཀོང་ཙེ་འཕྲུལ་རྒྱལ་ཞེས་པ་ཡོད་ཆོག་སྟེ། རྒྱལ་རྒྱུད་གཅིག་གི་དབང་དུ་གཏང་ན་གཤེན་རབ་ཀྱི་སྐུ་དུས་སུ་ཀོང་ཙེ་འཕྲུལ་རྒྱལ་ཞེས་པའི་མིང་གྲགས་ཅན་ཞིག་བྱུང་ཡོད་ན་དེ་རྗེས་རྒྱལ་རབས་རིམ་བྱོན་རྣམས་ལ་དམིགས་བསལ་སོ་སོའི་མིང་ཡོད་ཀྱང་སྤྱི་ཡི་འབོད་སྟངས་གོང་ལྟར་བྱས་པ་ཡིན་སྲིད་དེ་རྒྱལ་རྒྱུད་གཞན་ལ་རྒྱལ་པོ་གོང་མའི་མིང་སྙན་རྒྱལ་རབས་རིམ་བྱོན་ལ་བཀོལ་སྲོལ་ཡོད་པ་དང་། རིགས་རྒྱུད་ཕྱི་མའི་སྐབས་སུ་མེས་པོ་གོང་མ་གང་ཞིག་དང་འདྲ་བའི་ཕུལ་བྱུང་མི་སྣ་མཚར་ལོངས་ཡོང་བའི་སྨོན་ལམ་གཡང་བསུའི་རྟེན་འབྲེལ་གྱིས་འདོགས་སྲོལ་ཡོད་པ་ལྟར་རེད། གཞན་ཡང་འཛམ་གླིང་འདི་ཡི་སྒང་ལ་མི་ལོ་སྟོང་ཕྲག་དུ་མའི་རིང་ལ་ཀོང་ཙེ་འཕྲུལ་རྒྱལ་ཞེས་གཅིག་མ་གཏོགས་འབྱུང་མི་སྲིད་པའི་སྒྲུབ་བྱེད་རྣམ་པ་ཐམས་ཅད་དུ་མ་དམིགས་པའི་ཕྱིར་རོ། །
ཡང་། སངས་རྒྱས་ཤཱཀྱ་ཐུབ་པའི་ནང་བསྟན་བཤད་པ་ལ་མི་ལོ་གཉིས་སྟོང་དྲུག་བརྒྱ་བཅུ་དགུ་ལས་བོན་ལ་གཏུག་དགོས་པ་གང་ཡང་མེད། མི་ལོ་དེ་ཙམ་གྱི་སྒྲུབ་བྱེད་ཡོད་ན་ཆོག་གི། ཁུང་ལུང་རྩོད་ཅན་ལ་ཆབ་སྲིད་དང་འབྲེལ་བའི་ཨུ་ཚུགས་བྱེད་ན་དངོས་ཡོད་ལས་བརྒལ་བ་ཐེ་ཚོམ་མེད། ནམ་མཁའི་ནོར་བུའི་དུས་རབས་ཀྱི་དཔྱོད་ལུགས་དེ་ངད་གཏན་ཚིགས་རིགས་ལམ་སྨྲ་མཁན་ཚོ་བཞད་བགད་འཆོར་བ་ཡོད། ཅེས་ཆོས་རྒྱལ་ནམ་མཁའ་ནོར་བུ་རིན་པོ་ཆེའི་གསུང་དེ་ལ་འགྲེལ་བཤད་གནད་ལ་བབས་པ་ཅི་ཡང་མེད་པའི་ཁར་ཚིག་ངན་ཐུང་ངུ་ཞིག་ཤོར་འདུག་པ་དེས། དྲི་བ་དེ་ལ་ལེན་ཅི་ལྟར་རྒྱག་དགོས་མིན་མ་ཤེས་ནས་མི་འདོད་པའི་ཁོང་ཁྲོ་མི་བཟོད་པ་ཞིག་བསླངས་ཡོད་པ་གསལ་པོར་མངོན་གྱི་འདུག་པས་ཀློག་པ་པོ་ཚོ་བཞད་བགད་འཆོར་བ་ཞིག་འདུག ལན་ཡོད་དེ་སངས་རྒྱས་ཤཱཀྱ་ཐུབ་པའི་ནང་བསྟན་བཤད་པ་ལ་མི་ལོ་གཉིས་སྟོང་དྲུག་བརྒྱ་བཅུ་དགུ་ལས་བོན་ལ་གཏུག་དགོས་པ་གང་ཡང་མེད། མི་ལོ་དེ་ཙམ་གྱི་སྒྲུབ་བྱེད་ཡོད་ན་ཆོག་གི། ཞེས་པ་འདི་ཡིན་ཞེ་ན། དགོས་པ་ཡོད་དེ་བོད་མི་རིགས་རང་གི་ཤེས་རིག་འདི་འཛམ་གླིང་སྔོན་ཐོན་ཤེས་རིག་གྲལ་འགྲོ་ཐུབ་པ་དེ་ཡོད་པའི་ཕྱིར། དེ་བོད་ཀྱི་རིག་གནས་ཁུངས་བོན་ལ་མ་གཏུག་ཀྱང་འགྲོ་ཐུབ་ཀྱི་ཡོད་ཟེར་གྱི་ཡོད་ན་དེའི་འགྲོ་ཚུལ་ཤོད་ཅིག ཡང་ན་དེ་འགྲོ་མ་ཐུབ་ཀྱང་བོན་པོ་མེད་པ་བཟོ་ཐུབ་ན་འགྲིག་གི་ཡོད་ཟེར་གྱི་ཡོད་ན་བོད་པོ་ཚང་ལ་ཁ་ཕྱོགས་འདི་ལས་མེད་དུས་བོད་མི་རིགས་འདི་འཛམ་གླིང་མི་གྲལ་དུ་ཚུད་པར་བསྐལ་པར་འགོར་དགོས་ཀྱི་མེད་དམ་སྙམ་པའི་སྐྱོ་སྣང་ཞིག་འགོག་ཐབས་བྲལ་སོང་། །
ཁུང་ལུང་རྩོད་ཅན་ལ་ཆབ་སྲིད་དང་འབྲེལ་བའི་ཨུ་ཚུགས་བྱེད་ན་དངོས་ཡོད་ལས་བརྒལ་བ་ཐེ་ཚོམ་མེད། ཅེས་པ་ནི། རང་ཕྱོགས་ཀྱི་ཁས་ལེན་བདེན་པར་མཐའ་གཅིག་ཏུ་རློམ་ཏེ་ཉོན་མོངས་ཀྱི་གཏམ་དབུགས་གང་མ་ཞིག་ལས། དཔྱད་པ་ཡང་དག་པའི་ལམ་ནས་གཟུ་བོར་གནས་པའི་གཏམ་ཞིག་ཡིན་དཀའ་བས་འདི་གོ་མཁན་རང་གཞན་སུ་ཡིན་ཆ་མི་འཚལ་བའི་གནས་སོ། །
ཡང་། ད་ལྟའི་བོན་གཞུང་དང་བོན་རྩོམ་ལོ་རྒྱུས་ཇི་བཞིན་ཁྲི་སྲོང་སྔོན་ནས་ཡོད་ན་སྐབས་དེ་དུས་བོན་སྣུབས་དགོས་པའི་རྒྱུ་མཚན་ཆབ་སྲིད་ལ་བསྙད་འདོགས་ན་མ་གཏོགས་དམིགས་སུ་མེད། ཅེས་པས་ཁྱོད་རང་གིས་ད་ལྟའི་བོན་གཞུང་དང་བོན་རྩོམ་ལོ་རྒྱུས་རྣམས་ལ་གཟིགས་རྟོག་ཅུང་ཙམ་བྱས་ཏེ་འདི་དག་ཁྲི་སྲོང་གི་སྐབས་སུ་སྣུབ་རྒྱུའི་བོན་དེ་དང་ཁ་ཁ་ཡིན་པར་ཐག་ཆོད་པ་གསལ་པོར་མཚོན་ཐུབ། རྒྱལ་ཁྲི་སྲོང་གིས་དམ་ཆོས་སྤེལ་བའི་ཆེད་དུ་ད་ལྟའི་བོན་གཞུང་དང་བོན་རྩོམ་འདི་ལྟ་བུ་ཞིག་བསྣུབས་མི་སྲིད་པར་ཐག་ཆོད་པའི་རྒྱུ་མཚན་གང་ཞིག་ཡོད་པ་གསལ་པོར་གསུང་རོགས་ཞུ་རྒྱུ་དང་།
ཡང་། ཁྱེད་ཀྱིས། དང་པོ་རང་གིས་མ་བཞག་ན། ཐ་མ་མིས་མི་བཞག་ཟེར་བ་ལྟར་རེད་གསུངས་པ་བཞིན། རང་རེ་གཉིས་དགྲ་དང་རང་ཕྱོགས་ཀྱི་འཐབ་རྩོད་མ་ཡིན་པར་ཆོས་རའི་ནང་གི་ཆོས་གྲོགས་བོད་ཕྲུག་གཉིས་ཀྱི་འདུ་ཤེས་བཞག་སྟེ་བོན་དཔེ་སྲིད་པའི་མཛོད་ཕུགས་འདི་ཉིད་དབུ་གཞུང་མཇུག་གསུམ་ཞིབ་ཏུ་དཔྱད་དེ་བདེན་རྫུན་གང་གི་ཕྱོགས་གཏོགས་ཡོད་མོད་དང་རང་རྒྱུ་དང་རྐུན་རྒྱུ་གང་ཞིག་ཡིན་མིན་མུ་མཐུད་དེ་ལུང་རིག་ཚད་མས་བརྒལ་བརྟག་བྱེད་རྒྱུའི་ལས་ལ་ཞུགས་པ་འདི་ང་རང་གཉིས་ཀྱི་ཁས་བླངས་པའི་དམ་བཅའ་ཡིན་པས་ཚོད་འཛིན་མེད་པར་གསུང་རྐྱང་གནང་བར་ངང་སྒུག་བྱས་ཡོད་པས་ཇི་ལྟར་གསུང་བཞིན་དེ་ལྟར་གསུང་ལེན་མི་འགོར་བར་འབུལ་རྒྱུ་ཡིན་ནོ། །
སྨན་རིའི་དགེ་བཤེས། ལེགས་བཤད་སྨྲ་བའི་ཉི་མ་ནས།
(1 ) ཆོས་རྒྱུད་ཆེན་པོ་ལྔ་ཡི་དོགས་དྲི་ལ་ལན་དུ་འདེབས་པ་བློ་གསལ་བུང་བའི་དགའ་
སྟོན།
(1)བོན་དཔེ་སྲིད་པའི་མཛོད་ཕུགས་འགྲེལ་བ། རྗེ་སྨན་རི་བ་མཉམ་མེད་ཤེས་རབ་རྒྱལ་མཚན། གངས་ཏི་སེ་བོན་གཞུང་རིག་གཞུང་དཔེ་ཚོགས། དེ་བཅུ་གཉིས་པ། ལྡེབ་ངོས། ༤༠༧
(2)སྟོན་པ་གཤེན་རབ་ཀྱི་མཛད་རྣམ་འབྲིང་པོ། འཕྲུལ་དེབ། ༡༥༣༢/༢༣༢༠
(3)སྟོན་པ་གཤེན་རབ་ཀྱི་མཛད་རྣམ་འབྲིང་པོ། འཕྲུལ་དེབ། ༡༥༣༢/༢༣༢༠
(4)སྟོན་པ་གཤེན་རབ་ཀྱི་མཛད་རྣམ་འབྲིང་པོ། འཕྲུལ་དེབ། ༡༥༣༩/༢༣༢༠
(5)སྟོན་པ་གཤེན་རབ་ཀྱི་མཛད་རྣམ་འབྲིང་པོ། འཕྲུལ་དེབ། ༡༥༥༧/༢༣༢༠